

RELACION
PËR
PROJEKTLIGJIN
“PËR
DISA SHTESA DHE NDRYSHIME NË LIGJIN NR. 45/2019
“PËR MBROJTJEN CIVILE”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN
Projektakti “Për disa shtesa dhe ndryshime në ligjin nr. 45/2019 “Për mbrojtjen civile” synon përforcimin e sistemit kombëtar të mbrojtjes civile dhe të kapaciteteve të mbrojtjes civile në Republikën e Shqipërisë me qëllim zvogëlimin e riskut nga fatkeqësitë dhe realizimin e mbrojtjes civile për të garantuar mbrojtjen e jetës së njerëzve, të gjësë së gjallë, të pronës, të trashëgimisë kulturore e të mjedisit.
Domosdoshmëria e ndryshimeve ligjore, për ligjin nr. 45/2019 “Për mbrojtjen civile” ka lindur si nevojë për të rritur efiçencën dhe konsolidimin e performancës së sistemit kombëtar të mbrojtjes civile dhe të kapaciteteve të mbrojtjes civile në menaxhimin e fatkeqësive si edhe rritjen e performancës së tyre në kuadër të plotësimit të detyrimeve që rrjedhin nga anëtarësimi në Mekanizmin e Mbrojtjes Civile të Bashkimit Evropian (UCPM).

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE
Projektligji është parashikuar në programin e përgjithshëm analitik të projektakteve që do të paraqiten për shqyrtim në Këshillin e Ministrave, për vitin 2025, për Ministrinë e Mbrojtjes.
Ky projektakt nuk përbën ndalesë nga ligji nr.10 019, datë 29.12.2008, “Kodi Zgjedhor i Republikës së Shqipërisë” i ndryshuar. 

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME
Projektakti rregullon problemet e evidentuara nga zbatimi i deritanishëm i ligjit 45/2019 “Për mbrojtjen civile”, në lidhje me:
· Detyrat e organeve kolegjiale të sistemit kombëtar të mbrojtjes civile dhe koordinimin e strukturave të parashikuara në ligj;
· Problematikat me zbatimin në praktikë të parimit të subsidiaritetit në të gjitha fazat e menaxhimit të fatkeqësive dhe të përballimit të emergjencave civile;
· Përfshirjen e strukturave operacionale në përballimin e emergjencave, brenda dhe jashtë vendit, si edhe procedurat e angazhimit të tyre në rastet e misioneve në kuadër të Mekanizmit të Mbrojtjes Civile të Bashkimit Evropian (UCPM);
· Nevojat për të rregulluar statusin e shërbimit të vullnetarëve të mbrojtjes civile dhe domosdoshmëria e saktësimit të detyrimit të trajnimit dhe formimit profesional në fushën e mbrojtjes civile për të gjithë subjektet e ligjit 45/2019;
· Përfshirjen e shtetit në ndihmën për subjektet e dëmtuara nga fatkeqësitë;
· Rolin dhe funksionet e AKMC në sistemin kombëtar të mbrojtjes civile.
Ndër përparësitë e projektaktit, vlen të përmendet:
· Sistemi Kombëtar të Menaxhimit të Emergjencave Civile;
· Riformulimi i përbërjes dhe detyrave të Komitetit të Mbrojtjes Civile, si edhe saktësimi i rolit të AKMC në mbështetje të KMC dhe KNEC;
· Parashikimi i procedurave standarde për angazhimin e strukturave operacionale të mbrojtjes civile në kuadër të Mekanizmit të Mbrojtjes Civile të Bashkimit Evropian (UCPM);
· Përmirësimi i kuadrit rregullator mbi marrëdhëniet dhe detyrimet e institucioneve dhe strukturave qendrore dhe vendore të sistemit kombëtar të mbrojtjes civile;
· Ridimensionimi i përfshirjes shtetërore në përballimin e dëmeve ekonomikë të shkaktuar nga fatkeqësitë;
· Rregullimi i shërbimit të vullnetarëve për mbrojtjen civile;
· Saktësimi i detyrave të lidhura me trajnimin dhe formimin profesional në fushën e mbrojtjes civile për të gjithë subjektet e ligjit 45/2019.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR
Hartimi i këtij projektligji bëhet në mbështetje të neneve 78, dhe 83, pika 1 të Kushtetutës së Republikës së Shqipërisë.
Ky projektligj është në harmoni të plotë me rendin e brendshëm juridik. 

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)
Ky projektakt nuk synon përafrimin me acquis communautaire.

VI. PËRMBLEDHJE SHPJEGUESE E PËRMBAJTJES SË PROJEKTAKTIT
[bookmark: _GoBack]Projektakti i propozuar përmban 29 nene, me anë të së cilave bëhen ndryshimet dhe shtesat si vijojnë:
Në nenin 1, parashikohet që në pikën 1, të nenit 1 të ligjit 45/2019, pas fjalës “sistemit”, shtohet fjala “kombëtar”. Gjithashtu parashikohet që në pikën 2 të nenit 1, pas togfjalëshit “Ky ligj rregullon”, shtohen fjalët “organizimin dhe” si dhe pas fjalës “sistemit” shtohet fjala “kombëtar”.
Ligji nr. 45/2019 “Për mbrojtjen civile” është një ligj kuadër dhe si i tillë, duhet të rregullojë edhe mënyrën e organizimit të sistemit të mbrojtjes civile.
Në nenin 2 parashikohet që në nenin 3 bëhen shtesat si më poshtë:
1. Në pikën 9 fjala “arkitektonike” zëvendësohet me fjalën “e tokës”.
2. Pas pikës 16 shtohen pikat 16/1 dhe 16/2, si më poshtë:
“16/1. “Inspektimi i programuar” është inspektimi që kryhet në bazë të programit të miratuar të inspektimit nga Drejtori i Përgjithshëm i Agjencisë Kombëtare të Mbrojtjes Civile.
16/2. “Inspektimi jashtë programit” është inspektimi që kryhet jashtë programit të miratuar të inspektimit nga Drejtori i Përgjithshëm i Agjencisë Kombëtare të Mbrojtjes Civile.”
3. Pika 29 ndryshohet si më poshtë 
“29. “Modul” është formacioni i vetëmjaftueshëm dhe autonom i kapaciteteve operacionale të shteteve anëtare të Mekanizmit Evropian të Mbrojtjes Civile, i drejtuar nga detyrat dhe nevojat e paracaktuara, ose një ekip operacional i lëvizshëm, që përfaqëson një kombinim të burimeve njerëzore dhe materiale që mund të përshkruhen sipas kapacitetit të tij për ndërhyrje ose nga detyrat që ai është në gjendje të ndërmarrë.”
Në nenin 3 parashikohet që në pikën 3 të nenit 7, të ligjit 45/2019, shfuqizohet togfjalëshi “shtetërore, duke përfshirë Policinë e Shtetit dhe Forcat e Armatosura”.
Në nenin 4 parashikohet që në titullin e Kreut III, pas fjalës “Sistemit”, shtohet fjala “kombëtar”.
Në nenin 5 parashikohet që neni 15 i ligjit 45/2019, ndryshohet si më poshtë:

“Neni 15
Sistemi kombëtar i mbrojtjes civile
1. Sistemi kombëtar i mbrojtjes civile është sistemi që kryen funksionin e mbrojtjes civile dhe përfshin aftësitë dhe aktivitetet që synojnë mbrojtjen e jetës së njerëzve, të gjësë së gjallë, të pronës, të trashëgimisë kulturore dhe të mjedisit nga dëmtimi ose rreziku i dëmtimit, si pasojë e fatkeqësive dhe organizohet në nivel bashkie, qarku dhe kombëtar.
2. Sistemi kombëtar i mbrojtjes civile përbëhet nga:
a) institucione dhe struktura qendrore të mbrojtjes civile;
b) institucione dhe struktura vendore të mbrojtjes civile;
c) struktura operacionale të mbrojtjes civile.
3. Institucionet dhe strukturat e Sistemit Kombëtar të Mbrojtjes Civile, gjatë përballimit të emergjencave civile, veprojnë në përputhje me rregullat dhe procedurat standarde të përcaktuara në Sistemin Kombëtar të Menaxhimit të Emergjencave Civile.
4. Sistemi Kombëtar i Menaxhimit të Emergjencave Civile është tërësia e rregullave që përcaktojnë përgjegjësitë, rolet dhe funksionet e të gjitha institucioneve dhe strukturave të mbrojtjes civile, përmes përcaktimit të procedurave për menaxhimin e kapaciteteve, për komandimin dhe koordinimin, për komunikimin dhe menaxhimin e informacionit, pa marrë parasysh shkakun, madhësinë, vendndodhjen apo kompleksitetin e emergjencave civile, me qëllim mbrojtjen e jetës së njerëzve, gjësë së gjallë, pronës, trashëgimisë kulturore dhe mjedisit.
5. Sistemi Kombëtar i Menaxhimit të Emergjencave Civile miratohet me vendim të Këshillit të Ministrave, me propozim të ministrit.”


Në nenin 6 parashikohet që në nenin 16 bëhen ndryshimet si më poshtë:
1. Në shkronjën “ë” të nenit 16, fjala “komisioni” zëvendësohet me fjalën “komiteti”.
2. Shkronja “f” e nenit 16 ndryshohet dhe bëhet: “f) qendrat rajonale të mbrojtjes civile (QRMC).”

Në nenin 7 parashikohet që në nenin 19 të Ligjit nr. 45/2019 shtohet pika 6, me këtë përmbajtje:
“6. Agjencia Kombëtare e Mbrojtjes Civile është institucioni që mbështet KNEC-në, në ushtrimin e funksioneve dhe detyrave të tij, të parashikuara në ligj.”
Në nenin 8 parashikohet që neni 20 i ligjit nr. 45/2019 të ndryshohet si më poshtë:
“Neni 20
Komiteti i Mbrojtjes Civile dhe zyra përgjegjëse për situatën
1. Komiteti i Mbrojtjes Civile është organi më i lartë, i përhershëm, përgjegjës për zbatimin e politikave për zvogëlimin e riskut nga fatkeqësitë dhe mbrojtjen civile në Republikën e Shqipërisë. 
2. Komiteti i Mbrojtjes Civile kryen këto detyra:
a) bashkërendon gjithë veprimtarinë ndërinstitucionale të institucioneve dhe të strukturave të mbrojtjes civile;
b) koordinon zbatimin e politikave në fushën e mbrojtjes civile, Strategjinë Kombëtare për Zvogëlimin e Riskut nga Fatkeqësitë dhe Planin Kombëtar të Emergjencave Civile dhe, nëpërmjet ministrit përgjegjës për mbrojtjen civile, propozon ndryshime apo përditësime të tyre;
c) shqyrton çështje që kanë të bëjnë me zbatimin e politikave në bashkërendimin e punës për zvogëlimin e riskut ndaj fatkeqësive dhe mbrojtjen civile.
3. Përbërja, organizimi dhe funksionimi i KMC-së, si dhe bashkëpunimi ndërinstitucional i institucioneve dhe i strukturave të sistemit kombëtar të mbrojtjes civile përcaktohen me vendim të Këshillit të Ministrave, me propozim të ministrit.
4. Agjencia Kombëtare e Mbrojtjes Civile është institucioni që mbështet Komitetin e Mbrojtjes Civile në ushtrimin e funksioneve dhe detyrave të tij, të parashikuara në ligj.
5. Zyra përgjegjëse për situatën është strukturë pranë Kryeministrit për mbledhjen e informacionit për emergjencat civile, për krizat, si edhe për hartimin e raporteve analitike periodike për Kryeministrin, Këshillin e Ministrave dhe KMC-në, si dhe për mbajtjen e komunikimit të vazhdueshëm ndërmjet Këshillit të Ministrave dhe strukturave të tjera të ngarkuara me funksione të emergjencave civile dhe krizave.”

Neni 9 i projektligjit parashikon që në shkronjën “b” të nenit 21, në fund të fjalisë pas fjalës “civile”, shtohet togfjalëshi “si edhe me funksionimin e Sistemit Kombëtar të Mbrojtjes Civile”.
Në nenin 10 parashikohet që në nenin 22 bëhen këto shtesa dhe ndryshime. 
1. pika 2, shkronja b), pas togfjalëshit  “...për zvogëlimin e riskut nga fatkeqësitë dhe mbrojtjen civile”, shtohen togfjalëshi “...si edhe për rindërtimin dhe rehabilitimin e infrastrukturës kritike që administrojnë në përputhje me konceptin rindërto më mirë”. 
2. Në shkronjën “d”, të pikës 2 fjalët “aktivitetet e ndryshme” zëvendësohen me fjalët “masat strukturore dhe jostrukturore të ndërmarra”.
3. Në shkronjën “e”, të pikës 2 përpara fjalëve “kryejnë vlerësimin e humbjeve”, shtohen fjalët “hartojnë metodologjinë dhe”. 
[bookmark: _Hlk212113243]4. Pika 4 ndryshohet si më poshtë:
“4. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë çdo ministrie ngrihen dhe funksionojnë strukturat e Mbrojtjes Civile.”
Në nenin 11 parashikohet ndryshimi i nenit 23 të ligjit nr. 45/2019. Neni 23 do të ndryshohet si më poshtë: 
“Neni 23
Agjencia Kombëtare e Mbrojtjes Civile
1. Agjencia Kombëtare e Mbrojtjes Civile (AKMC) është institucion i administratës shtetërore, person juridik, në varësi të ministrit përgjegjës për mbrojtjen civile dhe përgjigjet për zvogëlimin e riskut nga fatkeqësitë dhe mbrojtjen civile, në të gjithë territorin e Republikës së Shqipërisë. 
2. AKMC-ja ushtron autoritet koordinues, bashkërendues, drejtues, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile, dhe mbështet ministrin përgjegjës për mbrojtjen civile për hartimin dhe zbatimin e politikave të zvogëlimit të riskut nga fatkeqësitë dhe të mbrojtjes civile.
3. AKMC-ja ka këto përgjegjësi:
a) kërkon dhe merr nga të gjithë institucionet e administratës shtetërore, njësitë e vetëqeverisjes vendore dhe subjektet private, sipas përcaktimeve të dispozitave të këtij ligji për mbrojtjen civile, çdo informacion të nevojshëm për përmbushjen e përgjegjësive të tij;
b) inspekton të gjithë institucionet e administratës shtetërore, njësitë e vetëqeverisjes vendore dhe subjektet private mbi zbatimin e dispozitave të këtij ligji për mbrojtjen civile;
c) lidh marrëveshje me subjekte të ndryshme juridike, brenda dhe jashtë vendit, në lidhje me mbrojtjen civile, në përputhje me modalitetet e përcaktuara në legjislacionin në fuqi.
4. AKMC-ja ushtron këto detyra kryesore:
a) kërkon dhe merr nga të gjithë institucionet e administratës shtetërore, njësitë e vetëqeverisjes vendore dhe subjektet private, sipas përcaktimeve të dispozitave të këtij ligji për mbrojtjen civile, çdo informacion të nevojshëm për përmbushjen e përgjegjësive të tij;
b) inspekton të gjithë institucionet e administratës shtetërore, njësitë e vetëqeverisjes vendore dhe subjektet private mbi zbatimin e dispozitave të këtij ligji për mbrojtjen civile;
c) lidh marrëveshje me subjekte të ndryshme juridike, brenda dhe jashtë vendit, në lidhje me mbrojtjen civile, në përputhje me modalitetet e përcaktuara në legjislacionin në fuqi.
4. AKMC-ja ushtron këto detyra kryesore:
a) zbaton politikën e Këshillit të Ministrave në fushën e zvogëlimit të riskut nga fatkeqësitë dhe mbrojtjen civile;
b) koordinon dhe bashkërendon punën për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile dhe vlerësimin e riskut nga fatkeqësitë në nivel qendror;
c) harton dhe zbaton metodologjinë për hartimin e planeve për emergjencat civile;
ç) zbaton drejtimet strategjike dhe objektivat e përcaktuar nga ministria përgjegjëse për mbrojtjen civile;
d) nëpërmjet Qendrës Kombëtare Operacionale të Emergjencave Civile dhe sistemit të numrit të unifikuar të thirrjeve emergjente 112, garanton gatishmërinë dhe koordinimin e strukturave të mbrojtjes civile, për menaxhimin e informacionit mbi një kërcënim të afërt apo rrezik të evidentuar dhe vendosjen në veprim të kapaciteteve të nevojshme që disponohen, për përgjigjen e menjëhershme dhe përballimin e situatës së emergjencës civile apo ndihmës humanitare;
dh) organizon marrëdhëniet dypalëshe dhe bashkëpunimin ndërkombëtar në kuadër të mbrojtjes civile dhe të zvogëlimit të riskut nga fatkeqësitë, si edhe për përballimin e emergjencave civile;
e) përfaqëson Republikën e Shqipërisë në Mekanizmin Evropian të Mbrojtjes Civile dhe mban kontakte të përhershme me Qendrën Evropiane të Koordinimit të Emergjencave dhe me Qendrën Euroatlantike të Koordinimit të Përgjigjes për Fatkeqësitë;
[bookmark: _Hlk219468875]ë) planifikon fonde për përballimin e emergjencave civile, brenda dhe jashtë vendit, si edhe fonde për veprimtari të tjera në fushën e mbrojtjes civile, kriteret dhe procedurat e akordimit të të cilave përcaktohen me vendim të Këshillit të Ministrave;
f) nëpërmjet Qendrës Kombëtare të Trajnimeve për Mbrojtjen Civile, kryen formimin profesional dhe trajnimin në fushën e mbrojtjes civile të strukturave shtetërore, të subjekteve private e vullnetare, dhe harton programin e trajnimit të strukturave të mbrojtjes civile, në nivel qendror dhe vendor;
[bookmark: _Hlk234840237]g) identifikon nevojën për hartimin ose ndryshimin e legjislacionit në lidhje me funksionimin e Sistemit Kombëtar të Mbrojtjes Civile, reduktimin e riskut nga fatkeqësitë dhe mbrojtjen civile, duke përgatitur propozimet përkatëse;
gj) administron Regjistrin Qendror të shoqatave të vullnetarëve të Mbrojtjes Civile.
h) koordinon me institucionet qendrore dhe vendore, të përcaktuara në këtë ligj, procedurat e nevojshme për ndërhyrje të menjëhershme, në rastet kur dëmtohet infrastruktura kritike në kuptimin e këtij ligji.
i) lidh marrëveshje me operatorë ekonomikë me qëllim rehabilitimin dhe rindërtimin e infrastrukturës kritike të dëmtuar nga fatkeqësitë natyrore, sipas parashikimeve të legjislacionit në fuqi për prokurimin publik.
j) shërben si organ qendror blerës për institucionet e parashikuara nga ky ligj për të siguruar rehabilitimin dhe rindërtimin e infrastrukturës kritike të dëmtuar nga fatkeqësitë natyrore, sipas parashikimeve të legjislacionit në fuqi për prokurimin publik.
k) koordinon me institucionet qendrore dhe vendore të përcaktuara në këtë ligj masat e nevojshme për rehabilitimin dhe rindërtimin e infrastrukturës kritike të dëmtuar nga fatkeqësitë natyrore.
l) koordinon me institucionet qendrore dhe vendore të përcaktuara në këtë ligj, monitorimin e ndërhyrjeve riparuese dhe rehabilituese të ndërmarra nga subjekte private apo publike, ndaj infrastrukturës kritike, të dëmtuar nga fatkeqësitë natyrore.
ll) planifikon, zhvillon dhe monitoron mbështetjen logjistike të strukturave operacionale të Sistemit Kombëtar të Mbrojtjes Civile për sigurimin e kapaciteteve logjistike operacionale të nevojshme për mbështetjen, brenda dhe jashtë vendit, të veprimtarisë së strukturave operacionale, për përballimin e fatkeqësive natyrore ose fatkeqësive të tjera. 
m) harton standardet për mjetet, pajisjet dhe kapacitetet e tjera logjistike operacionale të strukturave operacionale të Sistemit Kombëtar të Mbrojtjes Civile dhe shërben si organ qendror blerës për sigurimin e kapaciteteve logjistike operacionale për këto struktura operacionale, sipas parashikimeve të legjislacionit në fuqi për prokurimin publik.
5. Agjencia ka flamurin, stemën dhe uniformën e saj, të cilat miratohen me vendim të Këshillit të Ministrave, me propozim të ministrit.
6. AKMC-ja organizohet si drejtori e përgjithshme në nivel qendror, ndërsa në nivel rajonal organizohet në degë territoriale të quajtura “Qendrat Rajonale të Mbrojtjes Civile” (QRMC).
7. Organizimi dhe funksionimi i AKMC-së, si dhe detyrat e tjera të saj përcaktohen me vendim të Këshillit të Ministrave, me propozim të ministrit.
8. Struktura dhe organika e AKMC-së, në nivel qendror dhe rajonal, miratohen me urdhër të Kryeministrit, sipas përcaktimeve në legjislacionin në fuqi për organizimin dhe funksionimin e administratës shtetërore.
9. Rregullorja për metodat e brendshme të punës dhe për sjelljen e personelit të AKMC-së, në nivel qendror dhe rajonal, miratohet nga ministri, me propozimin e drejtorit të Përgjithshëm të AKMC-së.
10. Marrëdhëniet e punës të personelit të AKMC-së në nivel qendror dhe rajonal rregullohen: 
a) sipas legjislacionit në fuqi për nëpunësit civilë për personelin nëpunës; 
b) sipas Kodit të Punës për punonjësit administrativë.”
Në nenin 12 parashikohet që në pikën 1 dhe 3 të nenit 24 të ligjit aktual bëhen ndryshime. 
1. Pika 1 ndryshon dhe bëhet si më poshtë:
“1. Drejtori i Përgjithshëm është autoriteti më i lartë administrativ i Agjencisë Kombëtare të Mbrojtjes Civile dhe përgjigjet drejtpërdrejt përpara ministrit përgjegjës për mbrojtjen civile për realizimin e politikave dhe objektivave të AKMC-së.” 
2. Shkronja “b” e pikës 3 ndryshon dhe bëhet si më poshtë:
“b) menaxhon burimet njerëzore si dhe emëron, liron ose shkarkon nga detyra personelin e AKMC-së, me përjashtim të atyre që gëzojnë statusin e nëpunësit civil;”.

Në nenin 13 të projektligjit propozohet ndryshimi i nenit 25 të ligjit aktual, si më poshtë:
“Neni 25
Komiteti teknik këshillimor
1. Në ministrinë përgjegjëse për mbrojtjen civile, nën drejtimin e AKMC-së, krijohet dhe funksionon komiteti teknik këshillimor, i cili këshillon mbi zbatimin e politikave për mbrojtjen civile, mbi menaxhimin e riskut nga fatkeqësitë, si dhe mbi menaxhimin e të gjitha fazave të fatkeqësive dhe emergjencave në Republikën e Shqipërisë.
2. Komiteti teknik këshillimor kryesohet nga drejtori i Përgjithshëm i Agjencisë Kombëtare të Mbrojtjes Civile dhe ka në përbërje përfaqësues të strukturave me përgjegjësi të sistemit kombëtar të mbrojtjes civile, si edhe përfaqësues të institucioneve dhe enteve të ndryshme kërkimore-shkencore, publike e private, të angazhuara në punë kërkimore e shkencore në fushën e risqeve që rrezikojnë territorin e Republikës së Shqipërisë.
3. Komiteti teknik këshillimor organizohet në nënkomitete sipas fushave të ekspertizës, të cilët, për kryerjen e veprimtarive sipas funksioneve të tyre, mbështeten në platformat përkatëse për administrimin e informacionit të mbledhur nga të gjitha “bazat e të dhënave” të ngritura në Republikën e Shqipërisë për zvogëlimin e riskut nga fatkeqësitë dhe realizimin e mbrojtjes civile.
4. Detyrat, përbërja dhe funksionimi i komitetit teknik këshillimor miratohen me vendim të Këshillit të Ministrave, me propozim të ministrit.”
Në nenin 14 propozohet ndryshimi i nenit 26 të ligjit aktual, si më poshtë:
“Neni 26
Qendrat rajonale të mbrojtjes civile
1. Qendrat rajonale të mbrojtjes civile (QRMC) janë degë territoriale të AKMC-së, dhe përbëjnë rrjetin institucional të specializuar, që zbatojnë detyrat për gatishmërinë operacionale dhe përgjigjen emergjente në rastet e fatkeqësive në rajonin e mbrojtjes civile apo angazhimin në operacionet e Mekanizmit Evropian të Mbrojtjes Civile.
2. QRMC-të janë pjesë e organizimit dhe funksionimit të AKMC-së dhe ushtrojnë këto detyra:
a) koordinojnë dhe monitorojnë zbatimin e politikave, për zvogëlimin e riskut nga fatkeqësitë dhe mbrojtjen civile nga institucionet dhe strukturat vendore të mbrojtjes civile në rajonin përkatës;
b) koordinojnë dhe monitorojnë veprimtarinë e institucioneve dhe strukturave vendore të mbrojtjes civile të angazhuara në kryerjen e operacioneve për përballimin e emergjencave civile në territorin e rajonit përkatës;
c) koordinojnë dhe monitorojnë veprimtarinë e institucioneve dhe strukturave vendore të mbrojtjes civile në rajonin përkatës, për ngritjen dhe funksionimin e një sistemi vendor të njoftimit të hershëm dhe gatishmërisë, për situatat e emergjencave civile;
ç)	koordinojnë dhe monitorojnë veprimtarinë për trajnimin e personelit të institucioneve dhe strukturave vendore të mbrojtjes civile në rajonin përkatës;
d) koordinojnë hartimin e planeve të përgatitjes për emergjencë civile në rajonin përkatës dhe për zbatimin e masave të mbrojtjes në territoret e tyre;
e) mbledhin dhe përpunojnë të dhëna të nevojshme nga bashkitë, për zbatimin e detyrave të planifikimit dhe të përballimit të emergjencave civile, përfshirë investimet e bëra nga Agjencia Kombëtare e Mbrojtjes Civile në kuadër të financimit të projekteve në infrastrukturë për parandalimin dhe menaxhimin e fatkeqësive natyrore.
Në nenin 15 të projektligjit propozohen shtesa dhe ndryshime në nenin 28 të ligjit aktual. 
1. Në pikën 1, fjalët “rol parësor” zëvendësohen me fjalët “rol dhe përgjegjësi parësore”.
2. Në shkronjën “h”, të pikës 2, fjalët “në nivel qarku” zëvendësohen me fjalët “për menaxhimin e emergjencës rajonale në territorin e qarkut.”
3. Pas pikës 2, shtohen pikat 3 dhe 4, me përmbajtje si më poshtë:
“3. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë prefektit të qarkut ngrihet dhe funksionon struktura e Mbrojtjes Civile.
4. Përbërja dhe detyrat e strukturave të Mbrojtjes Civile, të cilat ngrihen dhe funksionojnë pranë prefektit të qarkut, miratohen me vendim të Këshillit të Ministrave, me propozim të ministrit.”
Në nenin 16 të projektligjit propozohet riformulimi i nenit 30 të ligjit aktual, si më poshtë vijon:
“Neni 30
Bashkitë
1. Bashkitë kanë rol dhe përgjegjësi parësore në zvogëlimin e riskut nga fatkeqësitë dhe realizimin e mbrojtjes civile në nivel bashkie.
2. Bashkitë kanë këto detyra:
a) brenda 2 vjetëve nga hyrja në fuqi e këtij ligji, kryejnë vlerësimin e risqeve në territorin e tyre, duke hartuar dhe miratuar dokumentin e vlerësimit të riskut nga fatkeqësitë, të cilin ia dërgojnë prefektit të qarkut dhe Agjencisë Kombëtare të Mbrojtjes Civile, për qëllime analizimi dhe planifikimi;
b) informojnë publikun dhe komunitetin e rrezikuar, bazuar në dokumentin e vlerësimit të riskut nga fatkeqësitë;
c) hartojnë dhe rishikojnë strategjinë për zvogëlimin e riskut nga fatkeqësitë;
ç) hartojnë, miratojnë dhe përditësojnë planin vendor për emergjencat civile dhe ia dërgojnë Agjencisë Kombëtare të Mbrojtjes Civile dhe prefektit të qarkut, për qëllime analizimi dhe planifikimi;
d) organizojnë veprimtari trajnuese, stërvitore dhe edukuese në fushën e mbrojtjes civile për punonjësit dhe banorët në territorin e tyre;
dh) sigurojnë funksionimin e sistemit të monitorimit, të paralajmërimit të hershëm, të njoftimit dhe të alarmit në territorin e tyre dhe informojnë në kohë komunitetin e rrezikuar, Agjencinë Kombëtare të Mbrojtjes Civile dhe prefektin e qarkut për fatkeqësitë në territorin e qarkut;
e) sigurojnë, administrojnë dhe përditësojnë të dhënat e nevojshme për shtetasit dhe për subjektet private, të mundshme për t’u planifikuar dhe angazhuar në parandalimin dhe përballimin e fatkeqësive;
ë) brenda 2 vjetëve nga hyrja në fuqi e këtij ligji, krijojnë bazën e të dhënave të humbjeve nga fatkeqësitë për territorin e bashkisë, të cilën e mirëmbajnë dhe e përditësojnë, si edhe shkëmbejnë informacione me prefektin e qarkut dhe Agjencinë Kombëtare të Mbrojtjes Civile;
f) kryejnë investime parandaluese, mbrojtëse dhe rehabilituese nga fatkeqësitë dhe informojnë për këto investime në mënyrë të vazhdueshme prefektin e qarkut, si dhe Agjencinë Kombëtare të Mbrojtjes Civile;
g) caktojnë drejtuesin e operacionit për menaxhimin e emergjencës lokale në territorin e saj;
gj) kryejnë vlerësimin e dëmeve të shkaktuara nga fatkeqësitë në territorin e tyre, vlerësimin e nevojave për përballimin e tyre, si dhe akordojnë ndihmë financiare për shtetasit e dëmtuar nga fatkeqësitë e ndodhura në territorin e tyre;
h) bashkëpunojnë me bashkitë fqinje në zbatim të detyrave që lidhen me zvogëlimin e riskut nga fatkeqësitë dhe mbrojtjen civile, me qëllim bashkimin e kapaciteteve të tyre për trajtimin e çështjeve të përbashkëta në këtë fushë;
i) mbajnë në gatishmëri sistemet e mbrojtjes nga zjarri, kalueshmërinë e pandërprerë të rrugëve rurale, vendet e strehimit, si dhe mbledhin dhe administrojnë rezervat ushqimore për njerëzit dhe gjënë e gjallë;
j) aktivizojnë kapacitetet e subjekteve publike e private brenda territorit administrativ të tyre, bashkëpunojnë dhe asistojnë bashkitë fqinje dhe marrin çdo masë tjetër të nevojshme për përballimin dhe lehtësimin e fatkeqësive;
k) mbajnë në gatishmëri infrastrukturën e ujitjes, të kullimit, të mbrojtjes nga përmbytja dhe digat e rezervuarëve në administrim të tyre;
l) verifikojnë planet e brendshme për emergjencat civile të subjekteve privatë në territorin e tyre dhe certifikojnë përputhshmërinë e planeve të brendshëm për emergjencat civile të subjekteve privatë me planin vendor për emergjencat civile.
3. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, bashkitë ngrenë dhe mbajnë në funksion strukturat e Mbrojtjes Civile. 
4. Përbërja dhe detyrat e strukturave të Mbrojtjes Civile, të cilat ngrihen dhe funksionojnë pranë bashkive, miratohen me vendim të Këshillit të Ministrave, me propozim të ministrit.”

Në nenin 17 të projektligjit parashikohet që në nenin 32 të ligjit aktual, të shtohet pika 2 me këtë përmbajtje:
“2. Strukturat operacionale të mbrojtjes civile të renditura në pikën 1, veçmas ose në bashkëpunim me njëra-tjetrën, krijojnë Modulet e Përhershme të Emergjencave Civile si kapacitete të trajnuara dhe të certifikuara në përputhje me kriteret e Mekanizmit Evropian të Mbrojtjes Civile. Krijimi, organizimi, funksionimi dhe trajtimi i anëtarëve të Moduleve të Përhershëm të Emergjencave Civile miratohen me vendim të Këshillit të Ministrave, me propozim të ministrit.”

Neni 18 i projektligjit të propozuar parashikon që në nenin 33 të Ligjit nr. 45/2019, të shtohet pika 4 me këtë përmbajtje:
“4. Efektivët e strukturave operacionale të mbrojtjes civile marrin pjesë në misione për dhënien e asistencës jashtë kufijve të Republikës së Shqipërisë, në kuadër të Mekanizmit Evropian të Mbrojtjes Civile, si edhe bazuar në marrëveshje të tjera ndërkombëtare dhe aktet e nënshkruara. Angazhimi i strukturave operacionale të mbrojtjes civile bëhet me urdhër të ministrit, ndërsa autoriteti përgjegjës për koordinimin e tyre është AKMC-ja. Procedurat e përgatitjes së misionit dhe kushtet e trajtimit të efektivave të strukturave operacionale të mbrojtjes civile që marrin pjesë në misione për dhënien e asistencës jashtë kufijve të Republikës së Shqipërisë, miratohen me vendim të Këshillit të Ministrave, me propozim të ministrit.”

Neni 19 i projektligjit të propozuar parashikon ndryshimin si më poshtë të pikës 3 të nenit 38 të Ligjit nr. 45/2019. 
“3. Krijimi, organizimi dhe funksionimi i Shërbimit Vullnetar të Mbrojtjes Civile miratohen me vendim të Këshillit të Ministrave, me propozim të ministrit.”

Neni 20 parashikon që në nenin 46 shtohet pika 4, me përmbajtje si më poshtë: 
[bookmark: _Hlk212045103]“4. Rregullat e organizimit dhe funksionimit të sistemit publik të paralajmërimit të hershëm, monitorimit dhe njoftimit, miratohen me vendim të Këshillit të Ministrave me propozim të ministrit.”

Neni 21 parashikon riformulimin e nenit 47 si më poshtë:
“Neni 47
Numri i unifikuar i thirrjeve emergjente 112
1. Numri i unifikuar i thirrjeve emergjente 112 shërben për komunikimin dhe njoftimin e situatave emergjente në të gjithë territorin e Republikës së Shqipërisë, si edhe për aktivizimin e shërbimeve kombëtare të emergjencës.
2. Sistemi i numrit të unifikuar të thirrjeve emergjente 112 siguron komunikim, paralajmërim të hershëm, njoftim, alarm, informim, koordinim, aktivizim dhe ndërhyrje të integruar të strukturave operacionale në përballimin e aksidenteve, incidenteve, si edhe të situatave emergjente që mund të ndodhin në të gjithë vendin.
3. Numri 112 futet pa pagesë në rrjetet telefonike publike, si dhe në rrjetet digjitale të shërbimeve të integruara dhe shërbimet publike mobile, si numri i vetëm evropian i thirrjeve emergjente.
 4. Agjencia Kombëtare e Mbrojtjes Civile ka përgjegjësinë e funksionimit dhe administrimin e sistemit të numrit të unifikuar të thirrjeve emergjente 112.
5. Ngritja, organizimi dhe funksionimi i sistemit të numrit të unifikuar të thirrjeve emergjente 112 miratohen me vendim të Këshillit të Ministrave, me bashkëpropozim të ministrit përgjegjës për emergjencat civile dhe të ministrit përgjegjës për punët e brendshme.

[bookmark: _Hlk212046134]Neni 22 parashikon që në shkronjën “a”, të pikës 1, të nenit 61, hiqet fjala “e jashtme”.
[bookmark: _Hlk211608840]Neni 23 parashikon që neni 63 ndryshohet si më poshtë:
“Neni 63
Formimi profesional dhe trajnimi në fushën e mbrojtjes civile
1. Agjencia Kombëtare e Mbrojtjes Civile, nëpërmjet Qendrës Kombëtare të Trajnimeve për Mbrojtjen Civile kryen:
a) formimin profesional dhe trajnimin e vazhdueshëm në fushën e mbrojtjes civile të nëpunësve të strukturave qendrore dhe vendore të mbrojtjes civile;
b) trajnimin e vullnetarëve të mbrojtjes civile;
c) trajnimin e subjekteve private në fushën e mbrojtjes civile. Tarifat për trajnimin e subjekteve private nuk mund të jenë më të larta se kostoja mesatare e nevojshme për zhvillimin e tij dhe përcaktohen me vendim të Këshillit të Ministrave, me propozim të ministrit. 
2. Formimi profesional dhe trajnimi në fushën e mbrojtjes civile kryhet sipas programit dhe moduleve të miratuara më parë nga ministri për këtë qëllim.
3. Qendra Kombëtare e Trajnimit për Mbrojtjen Civile është pjesë e organizimit dhe funksionimit të AKMC-së. Detyrat, funksionimi i Qendrës Kombëtare të Trajnimit për Mbrojtjen Civile dhe tarifat miratohen me vendim të Këshillit të Ministrave, me propozim të ministrit.  
4. Nëpunësit e Agjencisë Kombëtare të Mbrojtjes Civile, strukturat përkatëse të mbrojtjes civile të ministrive, prefektit të qarkut dhe të bashkive, përmirësojnë vazhdimisht aftësitë e tyre profesionale nëpërmjet trajnimeve, të financuara nga ana e tyre ose donatorëve të ndryshëm.”
Neni 24 parashikon që neni 67 ndryshohet si më poshtë:
[bookmark: _Hlk219466860]“Neni 67
Inspektimi dhe monitorimi
[bookmark: _Hlk235439305]1. Agjencia kryen inspektime të programuara ose jashtë programit, pranë institucioneve dhe strukturave shtetërore dhe subjekteve private, për zbatimin e dispozitave të këtij ligji për mbrojtjen civile dhe akteve nënligjore në zbatim të tij.
2. Inspektimet e programuara kryhen në bazë të programit të miratuar të inspektimit me urdhër të Drejtorit të Përgjithshëm të AKMC. 
3. Inspektimi autorizohet jashtë programit të inspektimit me urdhër të posaçëm të Drejtorit të Përgjithshëm të AKMC, në rastet kur:
a) inspektimi konsiderohet i nevojshëm pas vlerësimit objektiv dhe të argumentuar; 
b) ndodhin ngjarje, aksidente apo incidente, që kanë cenuar apo përbëjnë rrezik për të cenuar të drejta dhe interesa të tjera të ligjshme të personave të ndryshëm apo interesin publik; 
c) në rastet e krizave dhe emergjencave;
ç) kryhet një denoncim apo merret një informacion nga subjekte të tjera;
[bookmark: _Hlk235439344]d) ka të dhëna paraprake, tregues ose sjellje, apo indicie konkrete që e justifikojnë inspektimin edhe kur nuk fakte të mjaftueshme, por ekziston dyshimi i i bazuar në prova, që subjekti mund të ketë kryer shkelje.
4. Inspektimi i bëhet i ditur subjektit nëpërmjet njoftimit paraprak të autorizimit për kryerjen e inspektimit, në çdo rast jo më vonë se 5 (pesë) ditë përpara fillimit të procedurës së inspektimit. 
5. Njoftimi paraprak i inspektimit nuk kryhet në rastet kur:
a) ekziston rreziku që njoftimi mund të pengojë kryerjen me efektivitet të inspektimit;
b) inspektimet fillojnë në përputhje me parashikimet e dhëna në pikën 2 të këtij neni. 
6. Inspektimi dhe monitorimi kryhen vetëm sipas përcaktimeve të këtij ligji dhe akteve nënligjore në zbatim të tij.
7. Rregullat lidhur me objektin, përmbajtjen, metodën, vendin, standardet, procedurat, formën e dokumenteve të inspektimit, që zbatohen gjatë ushtrimit të veprimtarisë së inspektimit, sipas pikës 1 të këtij neni, si edhe rregullat për ekzekutimin e vendimeve të ndërmjetëm dhe përfundimtarë të inspektimit, miratohen me vendim të Këshillit të Ministrave, me propozim të ministrit.
8. Gjatë inspektimeve, shqyrtohet në veçanti:
a) zbatimi i masave për parandalimin, gatishmërinë, përgjigjen ndaj fatkeqësive dhe rimëkëmbjen e pasojave të tyre;
b) miratimi dhe përditësimi i dokumentit të strategjisë për zvogëlimin e riskut nga fatkeqësitë, dokumentit të vlerësimit të riskut nga fatkeqësitë dhe planeve të emergjencave civile;
c) planifikimi i fondeve nga institucionet publike dhe strukturat qendrore dhe vendore për marrjen e masave parandaluese dhe rehabilituese nga fatkeqësitë në objektet dhe infrastrukturën e tyre, sipas fushës së përgjegjësisë së tyre shtetërore;
ç) organizimi dhe mirëmbajtja e sistemeve të monitorimit, të paralajmërimit të hershëm, të njoftimit dhe të alarmit në fushën e veprimtarisë së tyre;
d) krijimi, mirëmbajtja dhe përditësimi i bazës së të dhënave të humbjeve nga fatkeqësitë në fushën e përgjegjësisë së tyre dhe shkëmbimin e informacioneve me Agjencinë Kombëtare të Mbrojtjes Civile;
dh) zbatimi i detyrimeve ligjore, si edhe udhëzimeve të ndryshme të dhëna nga Agjencia Kombëtare e Mbrojtjes Civile.”
Neni 25 parashikon që pika 2 e nenit 68 ndryshohet si më poshtë:
 “2. Shkelja e njërës prej dispozitave të parashikuara në pikën 8, të nenit 14; shkronjat “a”, “b”, “c”, “ç”, “ë” të pikës 2, dhe në pikën 4 të nenit 22; shkronjat “a”, “c”, “ç”, “d”, “e”, “ë”, “f”, “gj” dhe “h”, “l” të pikës 2, dhe në pikën 3 të nenit 28; shkronjat “a”, “c”, “ç” “d”, “dh”, “e”, “ë”, “g”, “gj”, “k” të pikës 2, dhe në pikën 3 të nenit 30; pikat 1, 3 dhe 4, të nenit 42; shkronja “b”, e pikës 2, të nenit 43; pikat 2, 3 dhe 5, të nenit 49; pikat 1 dhe 2, të nenit 51; shkronja “ç”, e nenit 58, të këtij ligji, nga titullarët e institucioneve shtetërore apo subjektet private, përbën kundërvajtje administrative dhe dënohet me gjobë nga 500 000 (pesëqind mijë) lekë - 1000 000 (një milion) lekë.”

Neni 26 parashikon që pika 1 e nenit 69 ndryshohet si më poshtë:
“1. Shkelja e dispozitave të këtij ligji, sipas përcaktimeve të bëra në nenin 68, konstatohet nga personeli i Agjencisë Kombëtare të Mbrojtjes Civile i ngarkuar me detyrën e inspektimit.”
Neni 27 parashikon që në pikën 1, të nenit 70, hiqen fjalët “dhe të legjislacionit në fuqi për inspektimin”.
Neni 28 parashikon se ngarkohet Këshilli i Ministrave që brenda 6 muajve nga hyrja në fuqi e këtij ligji, të nxjerrë aktet nënligjore në zbatim të nenit 15, pika 5, të nenit 20, pika 3, të nenit 22, pika 5,  të nenit 23, të nenit 25, pika 4, të nenit 28, pika 4, të nenit 30, pika 4, të nenit 32, pika 2, të nenit 33, pika 4, nenit 38, pika 3, të nenit 41, pika 6, të nenit 46, pika 4, të nenit 47, pika 5, të nenit 63 dhe nenit 67, pika 8 të ligjit. 
Po aty parashikohet se ngarkohet ministri përgjegjës për mbrojtjen civile që brenda 6 muajve nga hyrja në fuqi e këtij ligji, të nxjerrë aktin nënligjor në zbatim të nenit 23, pika 9 të ligjit. 
Neni 29 parashikon se ky ligj hyn në fuqi 15 ditë pas botimit në Fletoren Zyrtare. 
VII. INSTITUCIONET DHE ORGANET QË NGARKOHEN PËR ZBATIMIN E AKTIT
Ngarkohen me zbatimin e projektligjit të gjitha subjektet e ligjit 45/2019 “Për mbrojtjen civile”. 

VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT
Projektakti është hartuar nga grupi i punës i ngritur me urdhër të Ministrit të Mbrojtjes, nr. 2025, datë 26.10.2023, “Për ngritjen e grupit të punës për hartimin e projektligjit “Për disa shtesa dhe ndryshime në ligjin nr. 45/2019 “Për mbrojtjen civile”.
Projektligji është dërguar për mendim nëpërmjet sistemit e-Aktet pranë Ministrisë së Financave, Ministrisë së Drejtësisë, Ministrisë së Brendshme dhe Agjencisë së Prokurimit Publik.
Institucionet e sipërpërmendura nëpërmjet sistemit e-Aktet kanë dhënë komentet e tyre mbi ndryshimet e propozuara. Disa nga komentet janë reflektuar gjatë ripunimit të projektaktit, ndërsa për një pjesë do të jepen sqarimet më poshtë. 
Ministria e Financave në kthim përgjigjen, dërguar nëpërmjet sistemit e-Aktet, është shprehur si më poshtë vijon:

-“Pavarësisht se në relacionin shoqërues është cituar se ky projektligj do të shoqërohet me efekte financiare shtesë për  buxhetin e shtetit, konstatojmë se nuk është paraqitur asnjë përllogaritje e efekteve financiare të ndryshimeve të propozuara në ligjin nr. 45/2019 “Për Mbrojtjen Civile” dhe nuk është cituar burimi i financimit të këtyre efekteve financiare shtesë”. 
Në lidhje me komentin e mësipërm, sqarojmë se efektet financiare të miratimit të projektligjit “Për disa shtesa dhe ndryshime në ligjin nr. 45/2019 “Për mbrojtjen civile” do të jenë ato të parashikuara në pikën 11 të nenit 23 të ndryshuar sipas propozimit të nenit 12 të projektligjit, ku parashikohet se personeli i AKMC-së përfiton trajtim të posaçëm ekonomik dhe financiar, që përcaktohet me vendim të Këshillit të Ministrave, me propozim të Ministrit përgjegjës për Mbrojtjen Civile. 

Organika aktuale e Agjencisë Kombëtare të Mbrojtjes Civile është miratuar me urdhrin e Kryeministrit nr. 27, datë 03.02.2020, “Për miratimin e strukturës dhe të organikës së Agjencisë Kombëtare të Mbrojtjes Civile”, me një organikë prej 106 personash (prej të cilëve 93 me Statusin e Nëpunësit Civil) e strukturuar në gjashtë (6) drejtori, njëzet (20) sektorë të ndryshëm funksionalë dhe katër (4) qendra të Mbrojtjes Civile në Qarqe.
Në zbatim të urdhrit të përbashkët nr. 125, datë 28.02.2023, të ministrit të Mbrojtjes dhe të ministrit të Brendshëm është hartuar projektvendimi “Për ngritjen dhe funksionimin e sistemit të numrit të unifikuar të thirrjeve emergjente 112”. Projektvendimi është formalisht në proces miratimi, sipas përcaktimeve të vendimit nr. 584, datë 28.8.2003, të Këshillit të Ministrave “Për miratimin e Rregullores së Këshillit të Ministrave”, i ndryshuar.
Miratimi i projektvendimit “Për ngritjen dhe funksionimin e sistemit të numrit të unifikuar të thirrjeve emergjente 112” do t’i hapë rrugë implementimit të “Sistemit të numrit të unifikuar të thirrjeve emergjente 112”.
Në pikën 3 të këtij projektvendimi përcaktohet “3. Agjencia Kombëtare e Mbrojtjes Civile ka përgjegjësinë e koordinimit, bashkërendimit, drejtimit, mbikëqyrjes dhe kontrollit të “Sistemit të numrit të unifikuar të thirrjeve emergjente 112”, si edhe përgjegjësinë e funksionimit dhe administrimin e “numrit të unifikuar të thirrjeve emergjente 112”.”
Në zbatim të pikës 3 parashikohet që pranë AKMC të ngrihet struktura përkatëse në nivel drejtorie, me përbërje një (1) drejtor kategoria II-1, dy (2) përgjegjës sektori kategoria III-1, dyzetë (40) specialistë kategoria IV-1.
Neni 12 i projektligjit të propozuar  “Për disa shtesa dhe ndryshime në ligjin nr. 45/2019 “Për mbrojtjen civile”’’, parashikon, ndër të tjera, që pika 11 e neni 23 i Ligjit nr. 45/2019 të ketë këtë përmbajtje “11. Personeli i Agjencisë Kombëtare të Mbrojtjes përfiton trajtim të posaçëm ekonomik dhe financiar. Trajtimi i posaçëm ekonomik dhe financiar i personelit të AKMC-së përcaktohet me vendim të Këshillit të Ministrave, me propozim të ministrit.”
Për sa më sipër, efektet financiare të këtij projektligji janë në vlerën 8.292.000 lekë për një vit buxhetor dhe do të përballohen nga buxheti i Agjencisë Kombëtare të Mbrojtjes Civile. 

-“Në nenin 2 gërma b) ku është parashikuar shtimi i përkufizimit të “Njësive Speciale të Mbrojtjes Civile”, kërkojmë të argumentohet në relacion nëse ngritja e Njësive Speciale të Mbrojtjes Civile do të shoqërohet me kosto dhe me shtim të strukturës së Agjencisë Kombëtare të Mbrojtjes Civile, për sa kohë në relacion sqarohet se këto njësi do të jenë pjesë përbërëse e AKMC-së.”

Për sa më sipër, sqarojmë se pika 2 e nenit 2 është ndryshuar dhe është hequr nga teksti përkufizimi i “Njësive Speciale të Mbrojtjes Civile”.

-“Lidhur me gërmën c) të nenit 9, mbi ngritjen dhe funksionimin pranë çdo ministrie të strukturave të Mbrojtjes Civile, kërkojmë të sqarohet nëse do të ketë ndryshim në organizim në krahasim me strukturat ekzistuese në ministri dhe nëse do të shoqërohet me efektet financiare”.

(Aktualisht pika 3 e nenit 11 të projektligjit të ripunuar)

Për sa më sipër sqarojmë se Ligji nr. 45/2019 (aktualisht në fuqi) në pikën 4 të nenit 22 përcakton se “4. Çdo ministri ka pozicione pune deri në nivel sektori për mbrojtjen civile, përbërja dhe detyrat e të cilëve miratohen me vendim të Këshillit të Ministrave, me propozim të ministrit.”
Është propozuar që kjo pikë të ndryshohet dhe të ketë këtë formulim “4. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë çdo ministrie ngrihen dhe funksionojnë strukturat e Mbrojtjes Civile. Përbërja dhe detyrat miratohen me vendim të Këshillit të Ministrave, me propozim të ministrit.”
Theksojmë se në zbatim të pikës 4 të nenit 22 të ligjit aktual është miratuar vendimi nr. 431, datë 15.07.2021 i Këshillit të Ministrave “Për përbërjen dhe detyrat e njësive organizative që kanë në kompetencë të tyre çështjet e mbrojtjes civile në ministritë e linjës”. Pra çështjet e ngritura janë ezauruar me miratimin e vendimit nr. 431, datë 15.07.2021
-“Lidhur me pikën 3 të nenit 14, mbi ngritjen dhe funksionimin pranë prefektit të qarkut të strukturave të Mbrojtjes Civile, kërkojmë të sqarohet nëse do të ketë ndryshim në organizim në krahasim me strukturat ekzistuese në prefekturë dhe nëse do të shoqërohen me efekte financiare”.

(Aktualisht pika 3 e nenit 16 të projektligjit të ripunuar)

Për sa më sipër sqarojmë se administrata e prefektit të qarkut ka në përbërjen e saj edhe “Sektorin e planifikimit, përballimit të emergjencave civile dhe krizave”, pra një strukturë që aktualisht kryen funksionet që duhet të kryen nga strukturat e Mbrojtjes Civile pranë prefektit, të propozuara në pikën 3. Për këto arsye nuk parashikohet ndryshim (përveç emërtimit) në strukturën ekzistuese në administratën e prefektit të qarkut.

-“Në lidhje me nenin 15 ku parashikohen ndryshimet në nenin 30 të ligjit aktual, konkretisht lidhur me shtimin e pikës 3, për sa i përket përcaktimit të fundit të kësaj pike, kërkojmë të mbahen parasysh parimet e autonomisë vendore sipas përcaktimeve të ligjit 139/2015 “Për vetëqeverisjen vendore”, që ndryshimet e ligjit 45/2019 të mos bien ndesh me to”.

(Aktualisht neni 17 i projektligjit të ripunuar)

Në lidhje me këtë koment, gjykojmë se krijimi i këtyre strukturave nuk bie ndesh me përcaktimet e ligjit 139/2015 “Për vetëqeverisjen vendore”, dhe se do të ndihmojë për kryerjen më me efikasitet të detyrave që neni 30 i ligjit aktual u ka caktuar bashkive, pranë të cilave aktualisht ekzistojnë struktura që ndjekin zbatimin e këtyre detyrave.

-“Lidhur me nenin 18, konstatojmë se parashikohet ndër të tjera edhe trajtimi financiar i vullnetarëve të “Shërbimit Vullnetar të Mbrojtjes Civile, duke e deleguar këtë të drejtë me akt nënligjor. Kërkojmë që në relacionin shpjegues të qartësohet si është menduar të bëhet ky trajtim, cila është metodologjia/praktika që i referoheni për masën e trajtimit, kostoja respektive për buxhetin e shtetit dhe burimi i financimit të tyre”.

(Aktualisht neni 24 i projektligjit të ripunuar)

Për sa më sipër sqarojmë se Ligji nr. 45/2019 (aktualisht në fuqi) në pikën 3 të nenit 38 përcakton se “3. Trajtimi i vullnetarëve për angazhimin e tyre në aktivitete të mbrojtjes civile apo në operacionet e parandalimit dhe të përballimit të fatkeqësive miratohen me vendim të Këshillit të Ministrave, me propozim të ministrit”. 
Është propozuar që kjo pikë të ndryshohet dhe të ketë këtë formulim “3. Krijimi, organizimi, funksionimi dhe trajtimi i vullnetarëve të Shërbimit Vullnetar të Mbrojtjes Civile miratohen me vendim të Këshillit të Ministrave, me propozim të ministrit.”. 
Ndryshimi i propozuar shton togfjalëshin “krijimi, organizimi, funksionimi...”, ndërkohë që trajtimi financiar i vullnetarëve është parashikuar edhe në ligjin aktual. Theksojmë se në zbatim të pikës 3 të nenit 38 të ligjit aktual është miratuar vendimi nr. 667, datë 10.11.2021 i Këshillit të Ministrave “Për trajtimin e vullnetarëve për angazhimin e tyre në aktivitete të mbrojtjes civile apo në operacionet e parandalimit e të përballimit të fatkeqësive”.
-“Në nenin 21, ku parashikohet ngritja e sistemit të numrit të unifikuar të thirrjeve emergjente 112, nga pikëpamja juridike vlerësojmë se duhet të saktësohet ministri përgjegjës që propozon ngritjen dhe funksionimin e këtij sistemi, siç është në ligjin ekzistues. Pavarësisht se aktualisht nuk ka një akt që rregullon ngritjen e këtij sistemi, kërkojmë që në relacionin shpjegues të paraqitet një parashikim i kostos së ngritjes dhe funksionimit të këtij sistemi si dhe burimin përkatës të financimit”.
(Aktualisht neni 28 i projektligjit të ripunuar)
Sqarojmë se në kuptimin e pikës 27 të nenit 3 të ligjit aktual, “Ministri” ёshtё ministri përgjegjës për mbrojtjen civile dhe në kuptimin e pikës 28 të nenit 3 “Ministria” ёshtё ministria përgjegjëse për mbrojtjen civile. Çështjet e financimit të sistemit NUE 112 dhe kostot e ngritjes së këtij sistemi janë ezauruar në relacionin shoqërues të projektvendimit “Për ngritjen dhe funksionimin e sistemit të unifikuar të thirrjeve emergjente 112”. Ministria e Financave është shprehur për këto çështje në komentet e bëra për këtë projektvendim dhe ka marrë përgjigjet përkatëse sqaruese nga ministri propozues.
-“Në nenin 22, ku parashikohet ngritja e Qendrës Kombëtare të Trajnimeve si pjesë e organizimit dhe funksionimit të AKMC-së, kërkojmë të sqarohet në relacion se si është menduar organizimi i saj dhe çfarë kosto do të sjellë për buxhetin e shtetit”.
(Aktualisht neni 30 i projektligjit të ripunuar)
Lidhur me këtë koment, sqarojmë se Ligji nr. 45/2019 (aktualisht në fuqi) në nenin 23, pikën 6 , shkronja “ë” përcakton se “ë) nëpërmjet Qendrës Kombëtare të Trajnimeve për Mbrojtjen Civile, kryen trajnimet e strukturave shtetërore, të subjekteve private e vullnetare”. Pra ngritja e Qendrës Kombëtare të Trajnimeve për Mbrojtjen Civile nuk është parashikuar në projektligjin “Për disa shtesa dhe ndryshime në ligjin nr. 45/2019 “Për Mbrojtjen civile””. Me këtë projektligj, propozojmë që në nenin 63 të shtohet pika 3 “3. Qendra Kombëtare e Trajnimit për Mbrojtjen Civile është pjesë e organizimit dhe funksionimit të AKMC-së, detyrat, funksionimi i saj dhe tarifat miratohen me vendim të Këshillit të Ministrave, me propozim të ministrit”.
“Lidhur  me formimin profesional të nëpunësve dhe miratimin e moduleve të trajnimit të përcaktuara në pikën 1 a) dhe pikën 2 të këtij neni vlerësojmë që duhet të merret mendimi ministrisë përgjegjëse për fushën e arsimit profesional”.
Ligji nr. 45/2019 (aktualisht në fuqi) në pikën 1 të nenit 63 përcakton se: “1. Agjencia Kombëtare e Mbrojtjes Civile kryen trajnime për mbrojtjen civile për strukturat shtetërore, subjektet private dhe vullnetarët, sipas programit dhe moduleve të miratuara më parë nga ministri për këtë qëllim.”, ndërsa në pikën 2 të nenit 63 përcakton se: “2. Nëpunësit e Agjencisë Kombëtare të Mbrojtjes Civile, struktura përkatëse të mbrojtjes civile të ministrive, prefektit të qarkut dhe të bashkive, përmirësojnë vazhdimisht aftësitë e tyre profesionale nëpërmjet trajnimeve, të financuara nga ana e tyre ose donatorëve të ndryshëm.” 
Me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile” propozohet që pika 1 e nenit 63 të ligjit aktual të riformulohet, por pa ndryshuar thelbin e dispozitës dhe të bëhet pika 2 e ligjit të ndryshuar “2. Formimi profesional dhe trajnimi në fushën e mbrojtjes civile kryhet sipas programit dhe moduleve të miratuara më parë nga ministri për këtë qëllim.”.
Pika 2 e nenit 63 të ligjit aktual të bëhet pika 4 e ligjit të ndryshuar “4. Nëpunësit e Agjencisë Kombëtare të Mbrojtjes Civile, strukturat përkatëse të mbrojtjes civile të ministrive, prefektit të qarkut dhe të bashkive, përmirësojnë vazhdimisht aftësitë e tyre profesionale nëpërmjet trajnimeve, të financuara nga ana e tyre ose donatorëve të ndryshëm.”
Pra çfarëdolloj problemi lidhur me këtë pikë është ezauruar gjatë procesit të miratimit të ligjit aktual “Për mbrojtjen civile”.
“Ndërkohë në këtë nen, në pikën 3 është parashikuar një sistem tarifor për subjektet që do të edukohen dhe trajnohen në fushën e mbrojtjes civile dhe që nuk janë pjesë e strukturave shtetërore të mbrojtjes civile. Kërkojmë të përcaktohet në këtë nen që masa e tarifave duhet të përputhet me koston e shërbimit. Në këtë nen duhet të përcaktohet dhe që këto të ardhura derdhen 100% në buxhetin e shtetit për sa kohë janë të ardhura nga veprimtaria kryesore e qendrës. 
Në lidhje me komentin e mësipërm, ligji nr. 45/2019 (aktualisht në fuqi) në pikat 2 dhe 3 të nenit 64 përcaktohet se:
“2. Burimet e financimit të Agjencisë Kombëtare të Mbrojtjes Civile përbëhen nga: a) buxheti i shtetit; b) donacione të ndryshme; c) burime të tjera që i lejon ligji. 
3. Agjencia Kombëtare e Mbrojtjes Civile pranon, administron dhe përdor donacione financiare dhe burime të tjera financiare për mbrojtjen civile, në bazë të legjislacionit në fuqi.”
Çështja e tarifave të aplikuara do të saktësohet nga vendimi i Këshillit të Ministrave që do të rregullojë veprimtarinë e Qendrës Kombëtare të Trajnimit për Mbrojtjen Civile, sipas përcaktimit të pikës 3 të nenit 63 të ndryshuar “3. Qendra Kombëtare e Trajnimit për Mbrojtjen Civile është pjesë e organizimit dhe funksionimit të AKMC-së, detyrat, funksionimi i saj dhe tarifat miratohen me vendim të Këshillit të Ministrave, me propozim të ministrit”.
-“Lidhur me nenin 23, kërkojmë të sqarohet në relacionin shoqërues nëse kemi të bëjmë me detyra dhe funksione të shtuara për Agjencinë Kombëtare të Mbrojtjes Civile. Në këtë kontekst, duhet të sqarohet nëse këto përgjegjësi të shtuara do të sjellin shtim të strukturës, si dhe efekte financiare shtesë për buxhetin e shtetit”.
(Aktualisht neni 12 i projektligjit të ripunuar)
Funksionet e përcaktuara në nenin 23 të ndryshuar nuk sjellin pasoja financiare shtesë për arsye se këto funksione janë funksione që aktualisht ushtrohen nga AKMC mbështetur në nenin 23 të ligjit aktual dhe të vkm 747, datë 20.11.2019.
 -“Ndërkohë, në nivel vendor, konstatojmë se ndryshon organizimi nga në bazë qarku në katër degë territoriale të quajtura “Qendra Rajonale të Mbrojtjes Civile”. Lidhur me këtë riorganizimi nevojitet të sqarohet nga ana juaj nëse kjo do të sjellë kosto të shtuara buxhetore”.
Sqarojmë se aktualisht janë ngritur katër qendra të mbrojtes civile në qarqe të cilat funksionojnë bazuar në nenin 26 të ligjit aktual dhe në pikën 6 të Kreut III të vendimit nr. 747, datë 20.11.2019  “Për organizimin dhe funksionimin e Agjencisë Kombëtare të Mbrojtjes Civile” dhe ndryshimet e propozuara nuk do të sjellin ndryshime strukturore dhe kosto të shtuara buxhetore.
-“Lidhur me pikën 11 të këtij neni mbi trajtimin e posaçëm ekonomik dhe financiar të punonjësve të AKMC-së, në relacion nuk është dhënë asnjë argument mbi arsyen e këtij parashikimi për punonjësit e AKMC-së. Ndërkohë, ju bëjmë me dije se trajtimi financiar i punonjësve të administratës publike është objekt i ligjit rregullator të fushës dhe nuk duhet të jetë objekt i këtij ligji”.
Ligji nr. 35/2023 “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi” në nenin 1 përcakton se: “Ky ligj ka si qëllim krijimin e kuadrit rregullator për kompetencat për caktimin e pagave, të trajtimeve të tjera financiare dhe të përfitimeve të të punësuarve në institucionet e administratës publike, si dhe për përcaktimin e pagës bazë minimale në shkallë vendi”.
Në nenin 5 përcaktohet se: “Në përcaktimin e pagave, trajtimeve të tjera financiare dhe përfitimeve të të punësuarve në sektorin publik, institucionet dhe organet duhet të garantojnë shpërblimin e drejtë dhe dinjitoz të tyre, duke siguruar që institucionet/entet publike:
ç) të krijohet një sistem pagash, trajtimesh të tjera financiare dhe përfitimesh, që mund t’i përgjigjet nevojës për të përmbushur prioritetet; 
Në shkronjat c, d, dhe dh të pikës 2 të nenit nenin 8, përcaktohet se “2. Këshilli i Ministrave, me propozimin e zëvendëskryeministrit ose të ministrit nën përgjegjësinë e të cilit është Departamenti i Administratës Publike, në rastin kur DAP-i është nën përgjegjësinë e një ministri, miraton: 
c) rregullat, kriteret dhe masën për trajtime të tjera financiare dhe përfitime, si dhe rregullat për pagesën shtesë për punën e kryer mbi kohën normale të punës në ditët e festave zyrtare e të pushimit javor dhe për raste të tjera të parashikuara në Kodin e Punës dhe në ligje të tjera të veçanta, me përjashtim të të punësuarve për të cilët kjo kompetencë i është dhënë një institucioni/organi tjetër sipas përcaktimit në këtë ligj apo në ligje të tjera; 
d) shtesën e veçantë të kushtëzuar mbi pagën bruto mujore, sipas fushave dhe/ose nënfushave prioritare të zhvillimit të vendit, që nuk tejkalon vlerën e pagës mesatare mujore të sektorit respektiv në vendet e Bashkimit Europian, por në çdo rast nuk mund të tejkalojë pagën mesatare mujore më të lartë të një prej vendeve të Bashkimit Europian, referuar të dhënave të Eurostatit; 
dh) listën e fushave dhe/ose nënfushave prioritare të zhvillimit të vendit, si dhe pozicionet apo funksionet që përfitojnë shtesën e veçantë të kushtëzuar, të përcaktuar në shkronjën “d” të pikës 2 të këtij neni. 
Ligji nr. 45/2019 (aktualisht në fuqi) në pikën 1 të nenit 23 përcakton se “1. Agjencia Kombëtare e Mbrojtjes Civile (AKMC) është person juridik publik qendror, në varësi të ministrit përgjegjës për mbrojtjen civile dhe përgjigjet për zvogëlimin e riskut nga fatkeqësitë dhe mbrojtjen civile, në të gjithë territorin e Republikës së Shqipërisë.”
Nga krijimi i AKMC-së, personeli i agjencisë është angazhuar në kryerjen e detyrave të koordinimit, bashkërendimit dhe të drejtimit gjatë operacioneve për përballimin e fatkeqësive. për shuarjen e zjarreve, për kërkimin dhe shpëtimin e njerëzve në zonat e goditura nga fatkeqësia, si edhe për lehtësimin e pasojave nga fatkeqësitë natyrore ose nga fatkeqësitë e tjera, brenda dhe jashtë vendit. Gjithashtu personeli i AKMC-së është angazhuar në aktivitete të mbrojtjes civile apo edhe në operacionet e parandalimit dhe të përballimit të fatkeqësive.
Këto detyra të zbatuara nga personeli i AKMC-së, janë kryer në kushte të vështira dhe me rrezikshmëri të lartë, pra kanë përballuar të njëjtat vështirësi sikurse edhe efektivat e strukturave operacionale të Sistemit të Mbrojtjes Civile, të cilët gëzojnë të drejtën e trajtimit të posaçëm ekonomik dhe financiar.
Ministria e Drejtësisë, në kthim përgjigje, dërguar nëpërmjet sistemit e-Aktet, është shprehur si më poshtë vijon:
-“Neni 2, si dhe i gjithë projektligji duhet të riformulohet në përputhje me paragrafët 583-598 të Manualit për Hartimin e Legjislacionit, bashkëlidhur udhëzimit nr. 6, datë 29.4.2022 të Ministrit të Drejtësisë “Për përcaktimin e metodologjisë së unifikuar për hartimin e akteve normative” (në vijim udhëzimi nr. 6/2022), si dhe në përputhje me nenin 37 të tij”. 
Drafti është ripunuar në përputhje me Manualin për hartimin e legjislacionit. 
-“Në përputhje me parimin e ekonomisë legjislative, si dhe në kushtet kur ndryshimi i propozuar i nenit 15 i ligjit nr. 45/2019 “Për mbrojtjen civile”(në vijim, ligji për mbrojtjen civile), sjell vetëm shtimin e togfjalëshit “dhe organizohet në nivel bashkie, qarku dhe komëbtar”, sugjerojmë që neni 15 të mos ndryshohet në tërësi, por vetëm të shtohet togfjalëshi “i cili organizohet në nivel bashkie, qarku dhe kombëtar”. Gjithashtu, i njëjti koment të mbahet në konsideratë edhe për ndryshimin e nenit 20, ndryshimin e pikës 1 të nenit 25, ndryshimin e pikës 1 dhe shkronjës “h”, të pikës 2 të nenit 28, ndryshimin e shkronjave “d” dhe “g” të pikës 2, të nenit 30 si dhe ndryshimin e pikës 1 të nenit 32”.
Ky koment është marrë parasysh dhe është reflektuar në draftin e projektligjit. 
-“Sa i përket detyrave të Komitetit të Mbrojtjes Civile vlerësojmë si më poshtë:
a) bashkërendimi i veprimtarisë ndërinstitucionale të institucioneve dhe të strukturave të mbrojtjes civile  dhe shqyrtimi i çështjeve që kanë të bëjnë me zbatimin e politikave në bashkërendimin e punës për zvogëlimin e riskut ndaj fatkeqësive dhe mbrojtjen civile janë detyra që duket se përfshihen në kompetencën e parashikuar nga pika 2, e nenit 19, që ushtrohet nga Komiteti Ndërministror i Emergjencave Civile (KNEC) si organi më i lartë për koordinimin dhe bashkërendimin e veprimeve të institucioneve shtetërore dhe të subjekteve private, si dhe të burimeve materiale e financiare për përballimin e fatkeqësisë natyrore. Në këto kushte, sugjerohet rishikimi i dispozitave për të bërë një ndarje të qartë të kompetencave të KMC dhe KNEC.
Në lidhje me komentin e mësipërm, sqarojmë se në nenin 19 të ligjit nr. 45/2019 “Për mbrojtjen civile”(aktualisht në fuqi) përcaktohet se:
“1. Për çdo rast të shpalljes së gjendjes së fatkeqësisë natyrore, sipas këtij ligji, Këshilli i Ministrave krijon Komitetin Ndërministror të Emergjencave Civile (KNEC) dhe cakton kryetarin, i cili mund të jetë Kryeministri, Zëvendëskryeministri ose një ministër, në varësi të llojit të fatkeqësisë. 
2. Komiteti Ndërministror i Emergjencave Civile është organi më i lartë për koordinimin dhe bashkërendimin e veprimeve të institucioneve shtetërore dhe të subjekteve private, si dhe të burimeve materiale e financiare për përballimin e fatkeqësisë natyrore. 
3. Komiteti Ndërministror i Emergjencave Civile ushtron funksionet dhe detyrat e tij për aq kohë sa zgjat gjendja e fatkeqësisë natyrore. 
4. Komiteti Ndërministror i Emergjencave Civile mund të thërrasë ekspertë për këshillime në lidhje me menaxhimin e fatkeqësive. 
5. Komiteti Ndërministror i Emergjencave Civile kryen këto detyra: 
a) bashkërendon gjithë veprimtarinë e institucioneve dhe të strukturave të mbrojtjes civile; 
b) përcakton mënyrat dhe procedurat për përdorimin e burimeve materiale e financiare; 
c) vendos shpërndarjen e fondeve për rimëkëmbjen nga fatkeqësitë natyrore; 
ç) cakton drejtuesin qendror të operacionit për menaxhimin e fatkeqësisë natyrore; 
d) kryen detyra të tjera që burojnë nga ky ligj dhe detyra të veçanta të caktuara nga Këshilli i Ministrave për përballimin e fatkeqësisë.”

Pra KNEC krijohet nga Këshilli i Ministrave vetëm në rastet e shpalljes së gjendjes së fatkeqësisë natyrore, dhe me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile”” propozohet që në nenin 19 të shtohet pika 6 me këtë përmbajtje:
“6. Agjencia Kombëtare e Mbrojtjes Civile është struktura administrative që mbështet KNEC-në, në ushtrimin e funksioneve dhe detyrave të tij, të parashikuara në ligj.”
Kjo shtesë është e nevojshme sepse plotëson boshllëkun lidhur me strukturën administrative që mbështet KNEC-në gjatë kohës së ushtrimit të veprimtarisë së parashikuar në ligj.
Ndërkohë që në nenin 20 të ligjit nr. 45/2019 “Për mbrojtjen civile” (aktualisht në fuqi) përcaktohet se: 
“1. Komiteti i Mbrojtjes Civile është organi më i lartë, i përhershëm, përgjegjës për zbatimin e politikave për zvogëlimin e riskut nga fatkeqësitë dhe mbrojtjen civile në Republikën e Shqipërisë. 
2. Zyra përgjegjëse për situatën është strukturë pranë Kryeministrit për mbledhjen e informacionit për emergjencat civile, krizat dhe hartimin e raporteve analitike periodike për Kryeministrin, Këshillin e Ministrave dhe KMC-në, si dhe mbajtjen e komunikimit të vazhdueshëm ndërmjet Këshillit të Ministrave dhe strukturave të tjera të ngarkuara me funksione të emergjencave civile dhe krizave. 
3. Organizimi dhe funksionimi i KMC-së, si dhe bashkëpunimi ndërinstitucional i institucioneve dhe i strukturave të sistemit të mbrojtjes civile përcaktohen me vendim të Këshillit të Ministrave, me propozim të ministrit.”
b) Sa i përket shkronjës “ç”, të pikës 2 të nenit 7, sqarojmë se ligji për mbrojtjen civile, nuk mund të parashikojë përjashtime nga dispozitat e ligjit nr. 162/2020 “Për prokurimin publik”, të ndryshuar (në vijim, ligji për prokurimin publik). Ky i fundit, në lidhje me mbrojtjen civile, në shkronjën “g”, të nenit 7 të tij, parashikon vetëm se nuk zbatohet për kontratat publike dhe konkurset e projektimit, për shërbimet e mbrojtjes civile, emergjencave civile dhe shërbimet e parandalimit të rreziqeve që ofrohen nga organizata ose shoqata jofitimprurëse, përveç shërbimeve të transportit me ambulancë. Në këto kushte, si dhe në përputhje me parimin e sigurisë juridike, çdo përjashtim tjetër duhet të parashikohet në dispozitat përkatëse të ligjit për prokurimin publik dhe jo në ligjin për mbrojtjen civile. 
(Aktualisht neni 9 i projektligjit të ripunuar)
Agjencia e Prokurimit Publik ka sqaruar se përjashtimet e parashikuara në shkronjën ‘g’, pika 1 e nenit 7 të LPP, aplikohen vetëm kur këto shërbime (të specifikuara në pikën 2 të nenit 8 të VKM nr. 285, datë 29.5.2021), ofrohen nga organizata ose shoqata jofitimprurëse, angazhimi i të cilave në aktivitete të mbrojtjes civile është parashikuar në nenin 38 të ligjit nr. 45/2019, “Për mbrojtjen civile”.
Kufizimi i aplikimit të përjashtimeve të parashikuara në shkronjën ‘g’, pika 1 e nenit 7 të LPP, vetëm në rastin kur shërbimet e specifikuara ofrohen nga organizata ose shoqata jofitimprurëse, bën të pamundur aplikimin e kësaj dispozite në rastin kur karakteristikat e “fatkeqësisë”, sipas parashikimit të nenit 3 të ligjit 45/2019 “Për mbrojtjen civile”, janë të tilla që nuk mund të përballohen me kapacitetet e strukturave operacionale të M.C.-së (si në rastin e aksidenteve teknologjikë, që për shkak të specifikave të tyre kërkojnë një shkallë të lartë specializimi dhe shërbimet për përballimin e pasojave të tyre ofrohen nga një numër i kufizuar subjektesh privatë të cilët operojnë në tregun e lirë dhe nuk janë organizata ose shoqata jofitimprurëse. 
Gjithashtu, mund të ndodhë që, në pamundësi të përgjigjes në kohë nga strukturat operacionale të Mbrojtjes Civile ose UCPM (për shkak të numrit të kufizuar të kapaciteteve në dispozicion), të lindi nevoja e angazhimit të kapaciteteve të operatorëve privatë që ofrojnë shërbimin e kërkuar. Tentativat e bëra nga AKMC-ja për parandalimin apo reagimin ndaj situatave të jashtëzakonshme, përmes zhvillimit të procedurës së prokurimit “Marrëveshje kuadër”, mbështetur në LPP nr. 162, datë 23.12.2020, dhe në VKM nr. 285, datë 19.5.2021, “Për miratimin e rregullave të prokurimit publik”, nenet 60, 61, 62, kanë rezultuar të pasuksesshme për shkak të kostove shumë të larta të kërkuara nga operatorët privatë.
Për këto arsye është parë e domosdoshme përfshirja në detyrat e Komitetit të Mbrojtjes Civile neni 20, pika 2, shkronja “ç” në një formulim që përcakton në mënyrë të qartë kur KMC-ja mund të veprojë përjashtimisht nga zbatimi i LPP. 
“ç) në situata të jashtëzakonshme, kur nuk ekzistojnë kushtet për shpalljen e gjendjes së fatkeqësisë natyrore dhe kur kapacitetet e forcat operacionale nuk janë në gjendje të përballojnë situatat e emergjencave civile dhe krizave, me kërkesë të drejtorit të përgjithshëm të AKMC-së, KMC-ja autorizon Agjencinë Kombëtare të Mbrojtjes Civile që të përdorë burime financiare për përballimin e situatës së jashtëzakonshme, përjashtimisht nga sa parashikohet në ligjin nr. 162/2020 “Për prokurimin publik”. Rregullat e veçanta dhe procedurat përkatëse miratohen me vendim të Këshillit të Ministrave, me propozim të ministrit përgjegjës për mbrojtjen civile”.
Sqarojmë se rasti përjashtimor i parashikuar nga shkronja “ç” e pikës 2 të nenit 20 pika 2, nuk është parashikuar nga LPP.
APP në shkresën e saj lidhur me ndryshimet e ligjit 45/2019 “Për mbrojtjen civile”, saktëson se përjashtimet e parashikuara në shkronjën ‘g’, pika 1 e nenit 7 të LPP, aplikohen vetëm kur këto shërbime (të specifikuara pikën 2 të nenit 8 të VKM nr. 285, datë 29.5.2021), ofrohen nga organizata ose shoqata jofitimprurëse, dhe jo në rastet kur këto shërbime ofrohen nga operatorë privatë të specializuar, numri i të cilëve është shumë i kufizuar dhe kostot e angazhimit të tyre përmes procedurës së prokurimit “Marrëveshje kuadër”, rezultojnë të papërballueshme.
-Në lidhje me nenin 8 të projektligjit, vlerësojmë si më poshtë:
a) Sugjerohet të rishikohet ndryshimi që bëhet në shkronjën “b”, të nenit 21, pasi hartimi i politikave dhe vendimmarrja për politikbërjen është një nga kompetencat tipike që zbatohet nga ministri i linjës dhe jo nga institucionet e varësisë, kjo në përputhje edhe me natyrën dhe kompetencat e institucioneve të varësisë të përcaktuara nga pika 1, e nenit 6, të ligjit nr. 92/2012 “Për organizimin dhe funksionimin e administratës shtetërore”. Nga ana tjetër, sipas nenit 10, Strategjia Kombëtare për Zvogëlimin e Riskut nga Fatkeqësitë është dokumenti bazë strategjik i Republikës së Shqipërisë që përcakton politikat e aktivitetet e institucioneve dhe të strukturave qendrore e vendore, si dhe të gjitha subjekteve të tjera në menaxhimin e riskut nga fatkeqësitë dhe miratohet nga Këshilli i Ministrave, me propozim të ministrit. Në vijim të sa më sipër, sugjerojmë që kompetenca e hartimit të politikave të vijohet të ushtrohet nga ana e ministrit, ndërsa kompetencat e AKMC sipas ndryshimeve të kryera në nenin 23, të rishikohen për të parashikuar ofrimin e mbështetjes dhe ekspertizës së saj Ministrisë së Mbrojtjes për hartimin e politikave.
Në nenin 23 të ligjit aktual përcaktohet se AKMC është person juridik publik qendror, në varësi të ministrit përgjegjës për mbrojtjen civile dhe përgjigjet për zvogëlimin e riskut nga fatkeqësitë dhe mbrojtjen civile, në të gjithë territorin e Republikës së Shqipërisë. Po aty përcaktohet se agjencia ushtron autoritet koordinues, bashkërendues, drejtues, teknik, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile.

Në pikën 6 të këtij neni përcaktohet që ndër detyrat kryesore të AKMC-së janë zbatimi i politikës së Këshillit të Ministrave në fushën e zvogëlimit të riskut nga fatkeqësitë dhe mbrojtjen civile, zbatimi i drejtimeve strategjike dhe i objektivave të përcaktuar nga ministria përgjegjëse për mbrojtjen civile. AKMC-ja është përgjegjëse për koordinimin dhe bashkërendimin e punës për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile dhe vlerësimin e riskut nga fatkeqësitë në nivel qendror, të cilët janë dokumentet strategjikë të Mbrojtjes Civile. AKMC-ja kryen inspektimin për zbatimin e ligjit për mbrojtjen civile nga subjektet e ligjit dhe, nëpërmjet Qendrës Kombëtare të Trajnimeve për Mbrojtjen Civile, kryen trajnimet e subjekteve të ligjit si edhe përgatit programin e trajnimit të strukturave të mbrojtjes civile, në nivel qendror dhe vendor. Gjithashtu AKMC-ja bashkëpunon me organizmat ndërkombëtarë dhe organizatat homologe ndërkombëtare në kuadër të mbrojtjes civile dhe të zvogëlimit të riskut nga fatkeqësitë dhe lidh marrëveshje me organizata jofitimprurëse ose subjekte të tjera juridike, brenda dhe jashtë vendit, në lidhje me mbrojtjen civile.
Agjencia Kombëtare e Mbrojtjes Civile është një institucion specifik, i specializuar në fushën e zvogëlimit të riskut nga fatkeqësitë dhe mbrojtjen civile, i cili ushtron autoritet koordinues, bashkërendues, drejtues, teknik, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile.
Në pikën 1 të nenit 24 të ligjit nr. 45/2019, përcaktohet që Agjencia Kombëtare e Mbrojtjes Civile, përmes Drejtorit të Përgjithshëm, përgjigjet drejtpërdrejt para ministrit përgjegjës për mbrojtjen civile për realizimin e politikave dhe të objektivave të përcaktuar. 
Pra AKMC-ja është një institucion i veçantë që mbulon një funksion të rëndësishëm të politikëbërjes dhe është krijuar me ligjin nr. 45/2019, i cili është një ligj të veçantë dhe mbulon fushën e zvogëlimit të riskut nga fatkeqësitë dhe mbrojtjen civile.
Vendimi nr. 605, datë 20.10.2021, i Këshillit të Ministrave “Për përcaktimin e fushës së përgjegjësisë shtetërore të Ministrisë së Mbrojtjes” në pikën 3 përcakton se “3. Fusha e përgjegjësisë shtetërore të Ministrisë së Mbrojtjes, si dhe kompetencat për realizimin e saj parashikohen në ligjin nr. 64/2014, “Për pushtetet dhe autoritetet e komandimit e drejtimit të Forcave të Armatosura të Republikës së Shqipërisë”, të ndryshuar.” Ndërsa në pikën 4 përcaktohet që “4. Ministria e Mbrojtjes planifikon e përballon emergjencat civile dhe vendos bazën juridike e administrative për rregullimin e marrëdhënieve që lindin, ekzistojnë dhe shuhen gjatë administrimit, mirëmbajtjes e kontrollit të pronësisë në rezervat materiale të shtetit.”
Subjektet e ligjit nr. 64/2014, “Për pushtetet dhe autoritetet e komandimit e drejtimit të Forcave të Armatosura të Republikës së Shqipërisë”, të ndryshuar, sikurse përcaktohet në nenin 4 të tij janë pushtetet dhe autoritetet e përmendura në nenin 7 të këtij ligji dhe AKMC-ja nuk përmendet në nenin 7 të ligjit nr. 64/2014, “Për pushtetet dhe autoritetet e komandimit e drejtimit të Forcave të Armatosura të Republikës së Shqipërisë”, të ndryshuar.
Ndonëse në pikën 4 të vendimit nr. 605, datë 20.10.2021, të Këshillit të Ministrave “Për përcaktimin e fushës së përgjegjësisë shtetërore të Ministrisë së Mbrojtjes” përcaktohet se “4. Ministria e Mbrojtjes planifikon e përballon emergjencat civile dhe vendos bazën juridike e administrative për rregullimin e marrëdhënieve që lindin, ekzistojnë dhe shuhen gjatë administrimit, mirëmbajtjes e kontrollit të pronësisë në rezervat materiale të shtetit.”, në asnjë pikë të vendimit nr. 605, datë 20.10.2021, nuk përcaktohet që Ministria e Mbrojtjes është ministria përgjegjëse për mbrojtjen civile.
Fakti që, aktualisht, ministri përgjegjës për mbrojtjen civile është ministri i mbrojtjes, nuk e bën Agjencinë Kombëtare të Mbrojtjes Civile, institucion varësie të Ministrisë së Mbrojtjes.
Kompetencat e AKMC-së, sipas nenit 23 në fuqi, ashtu edhe ndryshimet e nenit 23 të propozuara me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile”, nuk ndryshojnë nga kompetencat që ushtrojnë institucione të tjera që mbulojnë funksione të rëndësishme të politikë bërjes dhe që janë krijuar me ligj të veçantë, si p.sh. nga neni 7 i ligjit 152/2013.
b) Sa i përket shkronjës “c”, sugjerojmë që ajo të rishikohet për të siguruar përputhshmërinë me nenin 118 të Kushtetutës. 
Ky koment është pranuar. Në draftin e projektligjit shkronja “c” është riformuluar. 

-Nga ndryshimi i nenit 23, rezulton se kompetenca e AKMC për krijimin dhe zbatimin e metodologjisë për hartimin e planeve për emergjencat civile është shfuqizuar, por në projektligj nuk është parashikuar se cilit organ i kalon kjo kompetencë, si dhe nuk ka sqarime në relacionin shpjegues në lidhje me këtë çështje.

Në lidhje me komentin e mësipërm sqarojmë se në ndryshimet e propozuara të nenit 23, pika 4, shkronja “b” përcaktohet se AKMC-ja koordinon dhe bashkërendon punën për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile dhe vlerësimin e riskut nga fatkeqësitë në nivel qendror. Mendojmë se ky përkufizim zgjidh (absorbon) edhe çështjen e krijimit dhe zbatimit të metodologjisë për hartimin e planeve për emergjencat civile.

-Sa i përket pikës 11, të nenit 23 sipas variantit të propozuar për tu ndryshuar , rezulton se në relacionin shpjegues nuk ka sqarime në lidhje me nevojën e parashikimit të kësaj dispozite në ligj, në kushtet kur rregullat për trajtimin financiar të nëpunësve të administratës publike përcaktohen në ligjin nr. 35/2023 “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”.

Ligji nr. 35/2023 “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi” në nenin 1 përcakton se: “Ky ligj ka si qëllim krijimin e kuadrit rregullator për kompetencat për caktimin e pagave, të trajtimeve të tjera financiare dhe të përfitimeve të të punësuarve në institucionet e administratës publike, si dhe për përcaktimin e pagës bazë minimale në shkallë vendi”.
Në nenin 5 përcaktohet se: “Në përcaktimin e pagave, trajtimeve të tjera financiare dhe përfitimeve të të punësuarve në sektorin publik, institucionet dhe organet duhet të garantojnë shpërblimin e drejtë dhe dinjitoz të tyre, duke siguruar që institucionet/entet publike:
ç) të krijohet një sistem pagash, trajtimesh të tjera financiare dhe përfitimesh, që mund t’i përgjigjet nevojës për të përmbushur prioritetet; 
Në shkronjat c, d, dhe dh të pikës 2 të nenit nenin 8, përcaktohet se “2. Këshilli i Ministrave, me propozimin e zëvendëskryeministrit ose të ministrit nën përgjegjësinë e të cilit është Departamenti i Administratës Publike, në rastin kur DAP-i është nën përgjegjësinë e një ministri, miraton: 
c) rregullat, kriteret dhe masën për trajtime të tjera financiare dhe përfitime, si dhe rregullat për pagesën shtesë për punën e kryer mbi kohën normale të punës në ditët e festave zyrtare e të pushimit javor dhe për raste të tjera të parashikuara në Kodin e Punës dhe në ligje të tjera të veçanta, me përjashtim të të punësuarve për të cilët kjo kompetencë i është dhënë një institucioni/organi tjetër sipas përcaktimit në këtë ligj apo në ligje të tjera; 
d) shtesën e veçantë të kushtëzuar mbi pagën bruto mujore, sipas fushave dhe/ose nënfushave prioritare të zhvillimit të vendit, që nuk tejkalon vlerën e pagës mesatare mujore të sektorit respektiv në vendet e Bashkimit Europian, por në çdo rast nuk mund të tejkalojë pagën mesatare mujore më të lartë të një prej vendeve të Bashkimit Europian, referuar të dhënave të Eurostatit; 
dh) listën e fushave dhe/ose nënfushave prioritare të zhvillimit të vendit, si dhe pozicionet apo funksionet që përfitojnë shtesën e veçantë të kushtëzuar, të përcaktuar në shkronjën “d” të pikës 2 të këtij neni. 
Ligji nr. 45/2019 (aktualisht në fuqi) në pikën 1 të nenit 23 përcakton se “1. Agjencia Kombëtare e Mbrojtjes Civile (AKMC) është person juridik publik qendror, në varësi të ministrit përgjegjës për mbrojtjen civile dhe përgjigjet për zvogëlimin e riskut nga fatkeqësitë dhe mbrojtjen civile, në të gjithë territorin e Republikës së Shqipërisë.”
Nga krijimi i AKMC-së, personeli i agjencisë është angazhuar në kryerjen e detyrave të koordinimit, bashkërendimit dhe të drejtimit gjatë operacioneve për përballimin e fatkeqësive. për shuarjen e zjarreve, për kërkimin dhe shpëtimin e njerëzve në zonat e goditura nga fatkeqësia, si edhe për lehtësimin e pasojave nga fatkeqësitë natyrore ose nga fatkeqësitë e tjera, brenda dhe jashtë vendit. Gjithashtu personeli i AKMC-së është angazhuar në aktivitete të mbrojtjes civile apo edhe në operacionet e parandalimit dhe të përballimit të fatkeqësive.
Këto detyra të zbatuara nga personeli i AKMC-së, janë kryer në kushte të vështira dhe me rrezikshmëri të lartë, pra kanë përballuar të njëjtat vështirësi sikurse edhe efektivat e strukturave operacionale të Sistemit të Mbrojtjes Civile, të cilët gëzojnë të drejtën e trajtimit të posaçëm ekonomik dhe financiar.
-Nga krahasimi i nenit 24 në fuqi, me nenin 24 të ndryshuar sipas projektligjit rezulton se me përjashtim të shtimit të termave “ekzekutiv” dhe “operacional”, nuk ka asnjë ndryshim tetër të kryer në këtë nen dhe as saktësim të kompetencave sipas sqarimeve të dhëna në relacionin shpjegues”.

Në lidhje me komentin e mësipërm ju bëjmë me dije se neni 24 është riformuluar.

-Sa i përket ndryshimit të pikës 1, të nenit 26, mungesa e kritereve për të përcaktuar se cila prefekturë është më e favorshmja për realizimin e mbrojtjes civile e bën të paqartë kuptimin dhe zbatimin e drejtë të kësaj dispozite.

Kriteret për të përcaktuar se cila prefekturë është më e favorshmja për realizimin e mbrojtjes civile, do të përcaktohet dhe vlerësohen gjatë procesit të miratimit nga Këshilli i Ministrave të vendimit të ri për organizimin dhe funksionimin e AKMC-së bazuar në pikën 7 të nenit 23 të ndryshuar, nisur nga fakti që Qendrat rajonale të mbrojtjes civile (QRMC) janë degë territoriale të AKMC-së. 
Sjellim në vëmendjen tuaj se në nenin 26 të ligjit aktual përcaktohet “1. Qendrat e mbrojtjes civile në qark (QMCQ) janë struktura në varësi të AKMC-së, me seli në çdo qark, dhe përbëjnë rrjetin institucional të specializuar, që zbatojnë detyrat për zvogëlimin e riskut nga fatkeqësitë dhe mbrojtjen civile në qark.” Përbërja, detyrat dhe funksionet e qendrave të mbrojtjes civile në qark janë të përcaktuara në Kreun III, pika 6 të vendimit nr. 747, datë 20.11.2019 i Këshillit të Ministrave “Për organizimin dhe funksionimin e Agjencisë Kombëtare të Mbrojtjes Civile”.
-Në shkronjën “a” të pikës 2, të nenit 32, përmenden njësitë e specializuara të mbrojtjes civile në AKMC, por në përmbajtje të ligjit për mbrojtjen civile dhe të vendimit nr. 747 datë 20.11.2019 të Këshillit të Ministrave “Për organizimin dhe funksionimin e Agjencisë Kombëtare të Mbrojtjes Civile” nuk parashikohen njësi të tilla.

Lidhur me komentin e mësipërm sqarojmë se Pika 2 e nenit 32 do të ndryshojë dhe të hiqen nga teksti togfjalëshi “njësitë e specializuara të mbrojtjes civile/njësi speciale të M.C.”

- Është e paqartë nevoja për të parashikuar me vendim të Këshillit të Ministrave mënyrën e krijimit, organizimit dhe funksionimit të Shërbimit Vullnetar të Mbrojtjes Civile, në kushtet kur për nga vetë kuptimi i termit “vullnetar”, ky shërbim nuk lidhet me ndonjë detyrim për t’u krijuar,  organizuar apo funksionuar në ndinjë formë të caktuar, por vetëm me dëshirën dhe vullnetin e personave për t’u angazhuar në fushën e mbrojtjes civile. Për më tepër, këto çështje janë të rregulluara nga pika 2, e nenit 38 sipas të cilës vullnetarët mund të ofrohen individualisht apo në grupe të organizuara, si struktura jofitimprurëse.

Lidhur me komentin e mësipërm sqarojmë se në nenin 38, pika 2 të ligjit nr. 45/2019 “Për mbrojtjen civile”, përcaktohet që “2. Vullnetarët mund të ofrohen individualisht apo në grupe të organizuara, si struktura jofitimprurëse, por në të gjitha rastet, në varësi të situatave të krijuara dhe të nevojave të sistemit të mbrojtjes civile, detyrat e tyre caktohen nga institucionet apo strukturat qendrore dhe vendore të mbrojtjes civile.” 
Neni 38 titullohet “Shërbimi i vullnetarëve për mbrojtjen civile”, dhe nisur nga konteksti ku është përdorur “Shërbimi i vullnetarëve për mbrojtjen civile” nënkupton “një sistem të organizuar” individësh ose grupe individësh, të cilët ofrohen pa shpërblim për të përballuar pasojat e fatkeqësive si edhe në zvogëlimin e këtyre pasojave. 
Një “shërbim”, ka nevojë për rregulla organizimi dhe funksionimi dhe për këtë arsye është i domosdoshëm miratimi me vendim të Këshillit të Ministrave i mënyrës së krijimit, organizimit dhe funksionimit të Shërbimit Vullnetar të Mbrojtjes Civile.
-Në projektligj jepet vetëm përkufizimi i Sistemit Kombëtar të Menaxhimit të Emergjencave Civile, ndërsa në pikën 40, të variantit të ndryshuar të saj, përmenden vetëm “parimet dhe procedurat” e tij, duke bërë që SKMEC të mos rregullohet në mënyrë të mjaftueshme në ligj. Si rrjedhojë rezulton e paqartë edhe se çfarë do të miratojë Këshilli i Ministrave, referuar nenit 118 të Kushtetutës. Në këto kushte, sugjerohet shtimi i një neni të veçantë në ligj që të rregullojë në mënyrë më të detajuar SKMEC, duke u nisur edhe nga nevoja për të përcaktuar në mënyrë të qartë dispozitat në lidhje me të në raport me kompetencat e organeve të tjera të parashikuara nga ligji.

Në lidhje me komentin e mësipërm, sqarojmë se ky koment është pranuar dhe ndryshimi është reflektuar në draftin e projektligjit. 
Gjithashtu, pika 3 e nenit 40 të ligjit aktual bëhet pika 3 e nenit 39 “3. Kriteret dhe procedurat për shpalljen e gjendjes së fatkeqësisë natyrore miratohen me vendim të Këshillit të Ministrave, me propozim të ministrit”. 
-Sipas sqarimeve të dhëna në relacion për ndryshimet që kryhen në nenin 47, është hequr termi “vendimmarrje” nga pika 1, por në projektligj nuk rezulton të jetë kryer ky ndryshim.

Në lidhje me komentin e mësipërm, sqarojmë se komenti është reflektuar në projektligj. 

-Sa i përket ndryshimeve në nenin 63, sugjerojmë të rishikohet pagesa e tarifave për trajnimin e subjekteve private, pasi ato duhet të kenë edhe njohuritë e nevojshme mbi mënyrën e zbatimit të detyrimeve që ligji për mbrojtjen civile i ngarkon atyre. Në relacionin shpjegues nevojitet të argumentohet edhe impakti që mund të ketë një parashikim i tillë, pasi pagesa e tarifave për këto trajnime mund të dekurajojë pjesëmarrjen në to, duke sjellë si pasojë moszbatimin në mënyrën e duhur të detyrimeve nga subjektet private. Nga ana tjetër, në relacionin shpjegues përmenden botimet që kryen AKMC, por në projektligj nuk ka parashikime në lidhje me këtë çështje.

Në lidhje me komentin e mësipërm sqarojmë se subjektet private kanë përgjegjësinë për rritjen e njohurive dhe aftësive të personelit të tyre për garantimin e sigurisë dhe shëndetit të tyre në rastet e fatkeqësive apo emergjencave civile, si dhe për të siguruar zbatimin e masave të nevojshme për vazhdimësinë e biznesit.
Kostot për aftësimin e subjekteve private nuk janë subjekt i financimit të buxhetit të shtetit, dhe për më tepër, kërkesa e subjekteve private parashikohet të jetë aq e lartë sa do të bëjë praktikisht të pamundur përmbushjen e misionit të saj parësor, formimin profesionale dhe aftësimin e strukturave e institucioneve të sistemit kombëtar të mbrojtjes civile.
Gjithashtu, tarifat për subjektet private nuk ka për qëllim sigurimin e të ardhurave shtesë për buxhetin e AKMC, por mbulimin e kostove administrative të trajnimit të subjekteve private.
Relacioni shpjegues është ripunuar dhe është hequr pjesa ku përmenden botimet që kryen AKMC, pasi në projektligj nuk ka parashikime në lidhje me këtë çështje. 
-Neni 23 të riformulohet në përputhje me paragrafët 454-458 të Manualit për Hartimin e Legjislacionit, bashkëlidhur udhëzimit nr. 6, datë 29.4.2022 të Ministrit të Drejtësisë “Për përcaktimin e metodologjisë së unifikuar për hartimin e akteve normative” (në vijim udhëzimi nr. 6/2022), si dhe në përputhje me shkronjën “i”, të nenit 9, të tij. 

(Aktualisht neni 31 i projektligjit të ripunuar)
Lidhur me komentin e mësipërm ju sqarojmë se është reflektuar ndryshimi në tekstin e projektligjit. 
Agjencia e Prokurimit Publik në kthim përgjigjen, dërguar nëpërmjet sistemit e-Aktet, është shprehur si më poshtë vijon:

“Nga shqyrtimi i relacionit që shoqëron projektligjin konstatojmë se, qëllimi i tij është përforcimi i sistemit kombëtar të mbrojtjes civile dhe të kapaciteteve të mbrojtjes civile në Republikën e Shqipërisë duke zvogëluar riskun nga fatkeqësitë dhe realizimin e mbrojtjes civile për të garantuar mbrojtjen e jetës së njerëzve, të gjësë së gjallë, të pronës, të trashëgimisë kulturore e të mjedisit. 

Lidhur me sa kërkohet, sjellim në vëmendje se, APP i ushtron detyrat e saj në bazë dhe për zbatim të ligjit nr. 162, datë 23.12.2020 “Për prokurimin publik”, të ndryshuar (në vijim LPP), si dhe akteve nënligjore të dala në zbatim të tij.
Në pikën 1, gërma “g” të nenit 7 “Përtjashtime të veçanta” parashikohet se: “Ky ligj nuk zbatohet për kontratat publike dhe konkurset e projektimit për shërbimet e mbrojtjes civile, emergjencave civile dhe shërbimet e parandalimit të rreziqeve që ofrohen nga organizata ose shoqata jofitimprurëse, përveç shërbimeve të transportit me abulancë.
Në nenin 8 “Përjashtimet e veçanta” të VKM nr. 285/2021 “Për miratimin e rregullave të prokurimit publik” të ndryshuar, konkretisht, në gërmën “dh”, pika 2 parashikohet se:                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                   “2. Shërbimet, sipas përcaktimit në pikën 1, shkronja “g”, të nenit 7, të LPP-së, janë shërbimet e mbrojtjes civile.”
Pra, sipas këtyre parashikimeve, përjashtohen nga zbatimi i LPP, shërbimet e emergjencave civile, të cilat ofrohen nga organizata ose shoqata jofitimprurëse.
Ndërkohë, konsttaojmë se, në gërmën “ç”, pika 2, të nenit 7 të projektligjit , parashikohet se:
“2. Komiteti i Mbrojtjes Civile kryen këto detyra:
ç) në situata të jashtëzakonshme, kur nuk ekzistojnë kushtet për shpalljen e gjendjes së fatkeqësisë natyrore dhe kur kapacitetet e forcat operacionale nuk janë në gjendje të përballojnë situatat e emergjencave civile dhe krizave, me kërkesë të drejtorit të përgjithshëm të AKMC-së, KMC-ja autorizon Agjencinë Kombëtare të Mbrojtjes Civile që të përdorë burime financiare për përballimin e situatës së jashtëzakonshme, përjashtimisht nga sa parashikohet në ligjin nr. 162/2020 “Për prokurimin publik”. Rregullat e veçanta dhe procedurat përkatëse miratohen me vendim të Këshillit të Ministrave, me propozim të ministrit përgjegjës për mbrojtjen civile”.
Referuar sa më sipër, sqarojmë se, nëse ky parashikim ligjor lidhet me rastet përjashtimore nga zbatimi i LPP, atëherë vlerësojmë se, duhet të rishikohet baza ligjore e këtij projektligji, duke vendosur edhe nenin 7, pika 1, germa “g” të LPP, si dhe duke i’u përmbajtur në çdo rast, përjashtimeve të parashikuara nga ky ligj.
Së fundmi, sjellim në vëmendje se, LPP është i përafruar me parashikimet e Direktivave të BE, ndër të tjera edhe sa i takon shërbimeve të emergjencave civile që ofrohen nga organizata ose shoqata jofitimprurëse, si shërbime që përjashtohen nga zbatimi i legjislacionit të prokurimit publik.”
Për sa më sipër, sqarojmë se kufizimi i aplikimit të përjashtimeve të parashikuara në shkronjën ‘g’, pika 1 e nenit 7 të LPP, vetëm në rastin kur shërbimet e specifikuara ofrohen nga organizata ose shoqata jofitimprurëse, bën të pamundur aplikimin e kësaj dispozite në rastin kur karakteristikat e “fatkeqësisë”, sipas parashikimit të nenit 3 të ligjit 45/2019 “Për mbrojtjen civile”, janë të tilla që nuk mund të përballohen me kapacitetet e strukturave operacionale të M.C.-së (si në rastin e aksidenteve teknologjike, që për shkak të specifikave të tyre kërkojnë një shkallë të lartë specializimi dhe shërbimet për përballimin e pasojave të tyre ofrohen nga një numër i kufizuar subjektesh privatë të cilët operojnë në tregun e lirë dhe nuk janë organizata ose shoqata jofitimprurëse. Gjithashtu, mund të ndodhë që, në pamundësi të përgjigjes në kohë nga strukturat operacionale të Mbrojtjes Civile ose UCPM (për shkak të numrit të kufizuar të kapaciteteve në dispozicion), të lindi nevoja e angazhimit të kapaciteteve të operatorëve privatë që ofrojnë shërbimin e kërkuar. Tentativat e bëra nga AKMC-ja për parandalimin apo reagimin ndaj situatave të jashtëzakonshme, përmes zhvillimit të procedurës së prokurimit “Marrëveshje kuadër”, mbështetur në LPP nr. 162, datë 23.12.2020, dhe në VKM nr. 285, datë 19.5.2021, “Për miratimin e rregullave të prokurimit publik”, nenet 60, 61, 62, kanë rezultuar të pasuksesshme për shkak të kostove shumë të larta të kërkuara nga operatorët privatë.
Për këto arsye është parë e domosdoshme përfshirja në detyrat e Komitetit të Mbrojtjes Civile neni 20, pika 2, shkronja “ç” në një formulim që përcakton në mënyrë të qartë kur KMC-ja mund të veprojë përjashtimisht nga zbatimi i LPP.
Sqarojmë se rasti përjashtimor i parashikuar nga neni 20, pika 2, shkronja “ç”, nuk është parashikuar nga LPP. 
Ministria e Brendshme, në kthim përgjigjen, dërguar nëpërmjet sistemit e-Aktet, është shprehur si më poshtë vijon:

1. “Neni 2, i projektligjit, lidhur me përkufizimin e “Njësive Speciale të Mbrojtjes Civile”, vlerësohet i papranueshëm për shkak të mbivendosjes së strukturave të parashikuara ngsa ligji 45/2019 “Për mbrojtjen civile”, seksioni III (Strukturat operacionale të mbrojtjes civile). Krijimi i këtyre “njësive speciale” duhet të jetë atribut i strukturave operacionale të përcaktuara në nenin 32, të ligjit nr. 45/2019”.

Në lidhje me komentin e mësipërm, sqarojmë se është pranuar dhe është hequr nga projektligjit përkufizimi i “Njësive Speciale të Mbrojtjes Civile”. 

2. “Neni 2, i projektligjit, lidhur me rishikimin e e nenit 3, shkronja “c”, të ligjit, të rishikohet në përputhje me legjislacionin sektorial, lidhur me natyrën e ngjarjes, madhësinë, shkaqet, dhe kompleksitetin e saj. Ndërhyrja apo mbivendosja e kompetencave ligjore për ngjarje rutinë të shërbimeve të reagimit të parë, do të krijonte reagime dhe konfuzion institucional. Ky sistem mund të integrohet në një sistem kombëtar të menaxhimit, por me kufizimin që të aktivizohet vetëm në rastet e shpalljes së situatës së jashtëzakonshme, me përcaktime të qarta veprimi për çdo strukturë operacionale të përmendur në nenin 32, të ligjit nr. 45/2019”.
Në lidhje me komentin e mësipërm sqarojmë se “Sistemi Kombëtar i Menaxhimit të Emergjencave Civile” është konceptuar si një “Sistem Kombëtar i Menaxhimit të Incidenteve (SKMI)” duke përdorur togfjalëshin “emergjencë civile”, sipas përkufizimit të pikës 6, të nenit 3 të ligjit aktual si sinonim të fjalës “incident”, që nuk është përkufizuar në nenin 3 të ligjit aktual nr. 45/2019.
Nga vendimi nr. 94, datë 22.02.2023, i Këshillit të Ministrave “Për miratimin e Strategjisë Kombëtare për Zvogëlimin e Riskut nga Fatkeqësitë 2023-2030 dhe planit të veprimit” faqja 77, “Projekti strategjik 25: Hulumtimi, zhvillimi dhe zbatimi i një Sistemi Kombëtar të Menaxhimit të Incidenteve (SKMI)” citojmë:
Menaxhimi i incidenteve është një proces sistematik i njohur globalisht për agjencitë e menaxhimit emergjent dhe reaguesit e parë për të menaxhuar emergjencat operacionale, krizat ose fatkeqësitë. Një SMI i standardizuar lehtëson të gjitha agjencitë që punojnë së bashku me procedura, terminologji dhe procese të përbashkëta. Një sistem Shqiptar i menaxhimit të incidenteve (SSHMI) është një koncept thelbësor i shumë-agjencive, me shumë nivele i përdorur për koordinimin dhe zgjidhjen efektive dhe efikase të incidenteve emergjente, pavarësisht nga shkalla ose kompleksiteti. Një SMI i udhëhequr nga AKMC përshtatet me të gjitha rreziqet dhe risqet që rezultojnë në ndërveprim optimal në tokën e incidentit dhe në qendrat operacionale të emergjencës (QOE).”
Koncepti SKMI/SKMEC është përfshirë në Strategjinë Kombëtare për Zvogëlimin e Riskut nga Fatkeqësitë 2023-2030 dhe planin e veprimit, të miratuar me vendimin nr. 94, datë 22.02.2023, i Këshillit të Ministrave, ka qenë kërkesë e ekspertëve USA
3. “Neni 10 i projektligjit, të rishikohet në përputhje me përcaktimet e nenit 32 të ligjit nr. 45/2019, përsa i përket të paktën veprimtarisë operacionale. Diskrecioni i ushtruar nga AKMC nuk mund të jetë i palimituar, edhe për shkak të gamës së veprimtarisë së strukturave operacionale.

Përcaktimi në këtë nen se “AKMC-ja drejton dhe komandon Njësitë Speciale të Mbrojtjes Civile”, vjen në kundërshtim me legjislacionin sektorial të tre shërbimeve (Shërbimi i Mbrojtjes nga Zgjarri dhe Shpëtimi; Shërbimi i Urgjencës Mjekësore dhe strukturat e tjera të shërbimit shëndetësor si dhe Policia e Shtetit), të parashikuara po nga neni 32 i ligjit.

Gjithashtu, theksojmë se strukturat e mbrojtjes civile operacionale si Policia e Shtetit, Shërbimi i MZSH-së, Shërbimi i Urgjencës Mjekësore dhe Forcat e Armatosura, nuk mund të trajtohen nga AKMC, pasi legjislacioni i tyre sektorial ka të parashikuar qartësisht se si kryhet formimi profesional respektiv, i cili në vetvete ka të parashikuar edhe aspektin e mbrojtjes civile, sipas moduleve përkatëse tashmë të miratuara”.

(Aktualisht neni 12 i projektligjit të ripunuar)

Në lidhje me komentin e mësipërm sqarojmë se AKMC-ja drejton dhe komandon Njësitë Speciale të Mbrojtjes Civile, është hequr nga projektligji. 
Për pjesën tjetër sqarojmë se ligji nr. 45/2019 (aktualisht në fuqi) në nenin 23, pika 6, shkronjat  “ë” dhe “f” përcakton se:
“6. AKMC-ja ushtron këto detyra kryesore: 
ë) nëpërmjet Qendrës Kombëtare të Trajnimeve për Mbrojtjen Civile, kryen trajnimet e strukturave shtetërore, të subjekteve private e vullnetare; 
f) përgatit programin e trajnimit të strukturave të mbrojtjes civile, në nivel qendror dhe vendor.”
Gjithashtu në pikën 1 të nenit 63 përcakton se: “1. Agjencia Kombëtare e Mbrojtjes Civile kryen trajnime për mbrojtjen civile për strukturat shtetërore, subjektet private dhe vullnetarët, sipas programit dhe moduleve të miratuara më parë nga ministri për këtë qëllim.”
Ndërsa në pikën 2 të nenit 63 përcakton se: “2. Nëpunësit e Agjencisë Kombëtare të Mbrojtjes Civile, struktura përkatëse të mbrojtjes civile të ministrive, prefektit të qarkut dhe të bashkive, përmirësojnë vazhdimisht aftësitë e tyre profesionale nëpërmjet trajnimeve, të financuara nga ana e tyre ose donatorëve të ndryshëm.” 
Me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile” nuk propozohet asnjë ndryshim nga sa përcaktohet në ligjin aktual “Për mbrojtjen civile”.
4. Në nenin 11, fjala “operacional” nuk qëndron, pasi Drejtiri i Përgjithshëm i Agjencisë Kombëtare të Mbrojtjes Civile nuk drejton veprimtari operacionale të agjencisë. Të gjitha shërbimet e parashikuara nga neni 32 i ligjit, kanë autoritetet e veta që drejtojnë operacionet në kontekstin e veprimtarisë operacionale”.

(Aktualisht neni 13 i projektligjit të ripunuar)

Në lidhje me komentin e mësipërm sqarojmë se është pranuar dhe është reflektuar në projektligj. 

5. “Neni 12 i projektligjit, të riformulohet me përmbajtje si vijon:
Neni 25, pika 1 ndryshon dhe bëhet: “1. Në ministrinë përgjegjëse për mbrojtjen civile, nën drejtimin e AKMC-së, krijohet dhe funksionon Komisioni Teknik Këshillimor. KTK-ja këshillon për zvogëlimin e riskut dhe menaxhimin e fazave (përveç fazës së përgjigjes) të fatkeqësive”.
Përjashtimi i kësaj faze diktohet nga natyra dhe statusi i veçantë i këtyre shërbimeve që operojnë në sigurinë publike”. 

Në lidhje me komentin e mësipërm sqarojmë se Komisioni Teknik Këshillimor është një mekanizëm që shërben për përftimin e ekspertizës së përfaqësuesve të strukturave me përgjegjësi në fushën e mbrojtjes civile. Zvogëlimi i riskut dhe menaxhimi i fazave të fatkeqësisë janë të ndërlidhura dhe është jo e logjikshme në kuadër të kryerjes së funksioneve të tij që kompetencat e KTK-së të cungohet duke i hequr mundësinë e këshillimit për fazën e përgjigjes ndaj fatkeqësisë.

6. “Neni 13 i projektligjit, të rishikohet pasi vlerësohet në kundërshtim me veprimtarinë e strukturave operacionale të parashikuara nga neni 32 i ligjit, si dhe me vetë misionin e mbrojtjes civile”

(Aktualisht neni 15 i projektligjit të ripunuar)

Në lidhje me komentin e mësipërm ju bëjmë me dije se nga leximi i kombinuar i nenit 26 të ndryshuar dhe nenit 32 të ligjit aktual, ashtu edhe të versionit të ndryshuar të nenit 32, nuk rezulton asnjë kundërshtim midis këtyre dispozitave.

7.  Neni 14, i projektligjit, të riformulohet me përmbajtje si vijon: 
Në nenin 28 bëhen këto shtesa dhe ndryshime: 
1. Pika 1 ndryshon dhe bëhet: “1. Prefekti i qarkut ka rol dhe përgjegjësi parësore në zvogëlimin e riskut nga fatkeqësitë dhe mbrojtjen civile në nivel qarku.” 
2. Shkronja “h”, e pikës 2 ndryshon dhe bëhet: “h) koordinon forcat operacionale në nivel qarku në rastet e fatkeqësive dhe cakton drejtuesin e operacionit për menaxhimin e emergjencës rajonale në territorin e qarkut, sipas parashikimeve të legjislacionit sektorial të çdo strukture”. 
3. Pas pikës 2, shtohet pika 3, me këtë përmbajtje: “3. Për realizimin e detyrave dhe përgjegjësive në fushën e zvogëlimit të riskut dhe mbrojtjen civile, pranë prefektit të qarkut ngrihet dhe funksionon struktura e Mbrojtjes Civile. Përbërja dhe detyrat miratohen me vendim të Këshillit të Ministrave, me propozim të ministrit”. 

(Aktualisht neni 16 i projektligjit të ripunuar)

Në lidhje me komentin e mësipërm, sqarojmë se është një shtesë e panevojshme. (referuar propozimit për ndryshimin e shkronjës “h” të pikës 2 të nenit 28 duke shtuar “sipas parashikimeve të legjislacionit sektorial të çdo strukture”. Në propozimin e Ministrisë së Brendshme, ndryshohet vetëm shkronja “h” e pikës 2.

8. Neni 15 i projektligjit, të riformulohet me përmbajtje si vijon: 
Në nenin 30 bëhen këto shtesa dhe ndryshime: 
1. Shtohet pika 1, me këtë përmbajtje: “1. Bashkitë kanë rol dhe përgjegjësi parësore në zvogëlimin e riskut nga fatkeqësitë dhe realizimin e mbrojtjes civile në nivel bashkie.” 
2. Paragrafi “Bashkitë kanë këto detyra:” merr numrin rendor 2. “Bashkitë kanë këto detyra:”. 
3. Shkronja “d” ndryshon dhe bëhet: “d) organizojnë veprimtari trajnuese, stërvitore dhe edukuese në fushën e mbrojtjes civile për punonjësit dhe banorët në territorin e tyre, përveç kur parashikohet ndryshe në legjislacionin sektorial”. 

(Aktualisht neni 17 i projektligjit të ripunuar)

Në lidhje me komentin e mësipërm sqarojmë se është një shtesë e panevojshme, pasi ligji nr. 45/2019 “Për mbrojtjen civile” është ligji që rregullon funksionimin e sistemit të mbrojtjes civile, duke përcaktuar përgjegjësitë e institucioneve dhe të strukturave të këtij sistemi, bashkëpunimin ndërkombëtar, të drejtat dhe detyrimet e shtetasve dhe të subjekteve private, edukimin, trajnimin dhe inspektimin. 

9.  Neni 16 i projektligjit, të rishikohet pasi krijimi i forcave të tjera operacionale të mbrojtjes civile, konsiderohet i panevojshëm dhe krijon kosto të larta financiare, si dhe shërben për të dobësuar strukturat operacionale në përditshmëri. 

(Aktualisht neni 18 i projektligjit të ripunuar)

Në lidhje me komentin e mësipërm, sqarojmë se në tekstin e projektligjit ështe hequr pika 2 që përcaktonte Njësitë e specializuara të mbrojtjes civile të AKMC si forca të tjera operacionale të mbrojtjes civile. 

10. Neni 17, i projektligjit të riformulohet me përmbajtje si vijon: 
Në nenin 33 shtohet pika 4, me këtë përmbajtje: “4. Efektivët e strukturave operacionale të mbrojtjes civile mund të marrin pjesë në misione për dhënien e asistencës jashtë kufijve të Republikës së Shqipërisë, në kuadër të Mekanizmit Evropian të Mbrojtjes Civile, si edhe bazuar në marrëveshje të tjera ndërkombëtare dhe aktet e nënshkruara. Angazhimi i strukturave operacionale të mbrojtjes civile bëhet me urdhër të ministrit përkatës, ndërsa autoriteti përgjegjës për koordinimin e tyre gjatë misioneve jashtë shtetit është AKMC-ja. Procedurat e përgatitjes së misionit dhe kushtet e trajtimit të efektivave të strukturave operacionale të mbrojtjes civile që marrin pjesë në misione për dhënien e asistencës jashtë kufijve të Republikës së Shqipërisë, miratohen me vendim të Këshillit të Ministrave, me propozim të ministrit pasi ka marre mendimin e ministrave përkatës të secilës strukturë sipas fushës së përgjegjësisë”.
(Aktualisht neni 19 i projektligjit të ripunuar)

Në lidhje me komentin e mësipërm sqarojmë se është një shtesë e panevojshme, pasi rregullat për miratimin e vendimeve të Këshillit të Ministrave janë të përcaktuara në vendimin nr. 584, datë 28.8.2003, të Këshillit të Ministrave “Për miratimin e Rregullores së Këshillit të Ministrave”, i ndryshuar.
11. Neni 19 i projektligjit, vlerësohet i papranueshëm, referuar legjislacionit të MZSH-së 
dhe të Policisë së Shtetit, si dy struktura operacionale të reagimit të parë. Komandimi i strukturave operacionale bëhet në të gjitha rastet nga vetë këto shërbime, sipas parashikimit ligjor dhe hierarkik.
(Aktualisht neni 26 i projektligjit të ripunuar)

Në lidhje me komentin e mësipërm sqarojmë se “Sistemi Kombëtar i Menaxhimit të Emergjencave Civile” është konceptuar si një “Sistem Kombëtar i Menaxhimit të Incidenteve (SKMI)” duke përdorur togfjalëshin “emergjencë civile”, sipas përkufizimit të pikës 6, të nenit 3 të ligjit aktual si sinonim të fjalës “incident”, që nuk është përkufizuar në nenin 3 të ligjit aktual nr. 45/2019.
Nga vendimi nr. 94, datë 22.02.2023, i Këshillit të Ministrave “Për miratimin e Strategjisë Kombëtare për Zvogëlimin e Riskut nga Fatkeqësitë 2023-2030 dhe planit të veprimit” faqja 77, “Projekti strategjik 25: Hulumtimi, zhvillimi dhe zbatimi i një Sistemi Kombëtar të Menaxhimit të Incidenteve (SKMI)” citojmë:
Menaxhimi i incidenteve është një proces sistematik i njohur globalisht për agjencitë e menaxhimit emergjent dhe reaguesit e parë për të menaxhuar emergjencat operacionale, krizat ose fatkeqësitë. Një SMI i standardizuar lehtëson të gjitha agjencitë që punojnë së bashku me procedura, terminologji dhe procese të përbashkëta. Një sistem Shqiptar i menaxhimit të incidenteve (SSHMI) është një koncept thelbësor i shumë-agjencive, me shumë nivele i përdorur për koordinimin dhe zgjidhjen efektive dhe efikase të incidenteve emergjente, pavarësisht nga shkalla ose kompleksiteti. Një SMI i udhëhequr nga AKMC përshtatet me të gjitha rreziqet dhe risqet që rezultojnë në ndërveprim optimal në tokën e incidentit dhe në qendrat operacionale të emergjencës (QOE).”
Koncepti SKMI/SKMEC është përfshirë në Strategjinë Kombëtare për Zvogëlimin e Riskut nga Fatkeqësitë 2023-2030 dhe planin e veprimit, të miratuar me vendimin nr. 94, datë 22.02.2023, i Këshillit të Ministrave, ka qenë kërkesë e ekspertëve USA
12. Neni 20 i projektligjit, ka nevojë të rishikohet duke patur në konsideratë se përpara se të jepet ndihma financiare për shkak të fatkeqësisë, duhet vlerësuar i gjithë dokumentacioni teknik dhe masat e marra për zbatimin e tij, duke orientuar dhe ndërgjegjësuar komunitetin për rëndësinë e procesit të sigurimit të objekteve nga fatkeqësitë. 

(Aktualisht neni 27 i projektligjit të ripunuar)

Në lidhje me komenin e mësipërm ju bëjmë me dije se nuk ka lidhje me propozimin e bërë me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile”, përmes të cilit propozohet të ndryshohet vetëm titulli i nenit 41 dhe pika 1 e tij.

13. Neni 21 i projektligjit, të riformulohet me përmbajtje si vijon: 
Në nenin 47, pika 3 të ndryshohet dhe bëhet: “3. Ngritja dhe funksionimi i sistemit të numrit të unifikuar të thirrjeve emergjente 112 miratohen me vendim të Këshillit të Ministrave, me propozim të ministrit të Mbrojtjes, përgjegjës për sigurisë publike dhe përgjegjës për shëndetësinë”.

(Aktualisht neni 28 i projektligjit të ripunuar)

Në lidhje me komentin e mësipërm sqarojmë se është një shtesë e panevojshme, pasi rregullat për miratimin e vendimeve të Këshillit të Ministrave janë të përcaktuara në vendimin nr. 584, datë 28.8.2003, të Këshillit të Ministrave “Për miratimin e Rregullores së Këshillit të Ministrave”, i ndryshuar.
Për sa më sipër, mbi komentet e Ministrisë së Financave, Ministrisë së Drejtësisë, Ministrisë së Brendshme si dhe Agjencisë së Prokurimit Publik dhe sqarimet e dhëna nga Ministria e Mbrojtjes, u përgatit praktika pёr bashkërendim. 
Gjithashtu, projektligji iu dërgua për mendim edhe Ministrit të Shtetit për Pushtetin Vendor, duke qenë se projektligji prek edhe instititucionet e pushtetit vendor si dhe për shkak se para dërgimit në Këshillin e Ministrave, projektligji do të kalojë në mbledhjen e Këshillit Konsultativ të Agjencisë për Mbështetjen e Vetëqeverisjes Vendore. 

Pas dërgimit të projektligjit për bashkërendim me ministritë e linjës, nëpërmjet sistemit e-Aktet, Ministria e Mbrojtjes sqaron si më poshtë:

Ministri i Shtetit për Pushtetin Vendor nuk është shprehur në lidhje me projektligjin brenda afateve të përcaktuara në sistemin e-Aktet.

Ministria e Financave në kthim përgjigjen dërguar nëpërmjet sistemit e-Aktet është shprehur si më poshtë vijon:
“Pavarësisht sqarimit të komenteve të adresuara nga ana jonë në fazën e parë të bashkërendimit të mendimeve, vlerësojmë se kostot me të cilat do të shoqërohet ky projektligj lidhur me trajtimin e posaçëm ekonomik dhe financiar të personelit të Agjencisë Kombëtare të Mbrojtjes Civile, si dhe ngritja e një strukture të re me 43 punonjës pranë kësaj agjencie për koordinimin, bashkërendimin, drejtimin, mbikëqyrjen dhe kontrollin e “Sistemit të numrit të unifikuar të thirrjeve emergjente 112”, nuk ka qenë pjesë e diskutimeve gjatë fazave të hartimit të Programit Buxhetor Afatmesëm 2025-2027, dhe si rrjedhojë nuk është planifikuar në buxhetit të vitit 2025 për Ministrinë e Mbrojtjes, miratuar me ligjin nr.115/2024 “Për buxhetin e vitit 2025”.
Në lidhje me komentin e mësipërm sqarojmë se efektet finaciare të projektligjit “Per disa shtesa dhe ndryshime ne ligjin 45/2019 “Për mbrojtjen civile” do të parashikohen në fazën e parë të Projekt Buxhetin Afatmesëm (PBA) 2026-2028 me përcaktimin e tavaneve të shpenzimeve nga Ministria e Financës. Për rrjedhojë projektligji do të bashkërendohet me Ministrinë e Financave pas parashikimit të efekteve financiare në PBA 2026-2028.  

Agjencia e Prokurimit Publik në kthim përgjigjen dërguar nëpërmjet sistemit e-Aktet është shprehur si më poshtë vijon:
“Nga shqyrtimi i relacionit që shoqëron projektligjin konstatojmë se, ky i fundit është ridërguar i ripunuar pas komenteve dhe sugjerimeve të dhëna nga institucionet përkatëse, por konstatojmë se, sugjerimet e dhëna nga APP lidhur me parashikimet e nenit 9/2/ç të projektligjit, nuk janë marrë në konsideratë, me argumentimin se, rasti i parashikuar në këtë dispozitë ligjore nuk parashikohet si rast përjashtimor në Ligjin Nr. 162, datë 23.12.2020 “Për prokurimin publik”, të ndryshuar (në vijim “LPP”). 
Konkretisht, në gërmën “ç”, pika 2 të nenit 9 të projektligjit parashikohet se: “2. Komiteti i Mbrojtjes Civile kryen këto detyra: ç) në situata të jashtëzakonshme, kur nuk ekzistojnë kushtet për shpalljen e gjendjes së fatkeqësisë natyrore dhe kur kapacitetet e forcat operacionale nuk janë në gjendje të përballojnë situatat e emergjencave civile dhe krizave, me kërkesë të drejtorit të përgjithshëm të AKMC-së, KMC-ja autorizon Agjencinë Kombëtare të Mbrojtjes Civile që të përdorë burime financiare për përballimin e situatës së jashtëzakonshme, përjashtimisht nga sa parashikohet në ligjin nr. 162/2020 “Për prokurimin publik”. Rregullat e veçanta dhe procedurat përkatëse miratohen me vendim të Këshillit të Ministrave, me propozim të ministrit përgjegjës për mbrojtjen civile”. 
Lidhur me sa kërkohet, sqarojmë se, APP i ushtron detyrat e saj në bazë dhe për zbatim të LPP, si dhe akteve nënligjore të dala në zbatim të tij. 
APP sjell në vëmendjen tuaj edhe njëherë se, në pikën 1, gërma “g” të nenit 7 “Përjashtime të veçanta”, të LPP parashikohet se: “Ky ligj nuk zbatohet për kontratat publike dhe konkurset e projektimit për shërbimet e mbrojtjes civile, emergjencave civile dhe shërbimet e parandalimit të rreziqeve që ofrohen nga organizata ose shoqata jofitimprurëse, përveç shërbimeve të transportit me ambulance”.
Në nenin 8, pika 2, gërma “dh” “Pёrjashtimet e veçanta” të VKM Nr. 285/2021 “Për miratimin e rregullave të prokurimit publik” të ndryshuar, parashikohet se: “2. Shёrbimet, sipas pёrcaktimit nё pikёn 1, shkronja “g”, tё nenit 7, tё LPP-së, janё shërbimet e mbrojtjes civile”. 
Sipas parashikimeve ligjore në fuqi, i vetmi rast përjashtimor nga LPP është për shërbimet e emergjencave civile, të cilat ofrohen nga organizata ose shoqata jofitimprurëse. 
Sa i takon nevojave emergjente të krijuara sqarojmë se, për mbulimin e tyre autoritetet kontraktore i referohen parashikimeve të nenit 47 të LPP. 
Sa më sipër, APP i qëndron mendimit të dhënë sa i takon parashikimeve në nenin 9 të këtij projektakti, i cili duhet të vijë në përputhje me parashikimet e legjislacionit të prokurimit publik në fuqi.”
(Aktualisht neni 8 i projektligjit të ripunuar)
Në lidhje me komentin e mësipërm, sqarojmë se Ministria e Mbrojtjes vijon ti qëndrojë  argumenteve të dhëna më parë në lidhje me qëndrimin e Agjencisë së Prokurimit Publik. 
Kufizimi i aplikimit të përjashtimeve të parashikuara në shkronjën ‘g’, pika 1 e nenit 7 të LPP, vetëm në rastin kur shërbimet e specifikuara ofrohen nga organizata ose shoqata jofitimprurëse, bën të pamundur aplikimin e kësaj dispozite në rastin kur karakteristikat e “fatkeqësisë”, sipas parashikimit të nenit 3 të ligjit 45/2019 “Për mbrojtjen civile”, janë të tilla që nuk mund të përballohen me kapacitetet e strukturave operacionale të M.C.-së (si në rastin e aksidenteve teknologjike, që për shkak të specifikave të tyre kërkojnë një shkallë të lartë specializimi dhe shërbimet për përballimin e pasojave të tyre ofrohen nga një numër i kufizuar subjektesh privatë të cilët operojnë në tregun e lirë dhe nuk janë organizata ose shoqata jofitimprurëse. Gjithashtu, mund të ndodhë që, në pamundësi të përgjigjes në kohë nga strukturat operacionale të Mbrojtjes Civile ose UCPM (për shkak të numrit të kufizuar të kapaciteteve në dispozicion), të lindi nevoja e angazhimit të kapaciteteve të operatorëve privatë që ofrojnë shërbimin e kërkuar. Tentativat e bëra nga AKMC-ja për parandalimin apo reagimin ndaj situatave të jashtëzakonshme, përmes zhvillimit të procedurës së prokurimit “Marrëveshje kuadër”, mbështetur në LPP nr. 162, datë 23.12.2020, dhe në VKM nr. 285, datë 19.5.2021, “Për miratimin e rregullave të prokurimit publik”, nenet 60, 61, 62, kanë rezultuar të pasuksesshme për shkak të kostove shumë të larta të kërkuara nga operatorët privatë.
Për këto arsye është parë e domosdoshme përfshirja në detyrat e Komitetit të Mbrojtjes Civile neni 20, pika 2, shkronja “ç” në një formulim që përcakton në mënyrë të qartë kur KMC-ja mund të veprojë përjashtimisht nga zbatimi i LPP.
Sqarojmë se rasti përjashtimor i parashikuar nga neni 20, pika 2, shkronja “ç”, nuk është parashikuar nga LPP. 
Ministria e Brendshme në kthim përgjigjen dërguar nëpërmjet sistemit e-Aktet është shprehur parimisht dakord duke sugjeruar si më poshtë vijon:
“1. Neni 12 i projektligjit, të rishikohet në përputhje me përcaktimet e nenit 32 të ligjit nr.45/2019, përsa i përket të paktën veprimtarisë operacionale. Diskrecioni i ushtruar nga AKMC nuk mund të jetë i palimituar, edhe për shkak të gamës së veprimtarisë së strukturave operacionale. Përcaktimi në këtë nen se “AKMC-ja ushtron autoritet koordinues, bashkërendues, drejtues, teknik, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile”, vjen në kundërshtim me legjislacion sektorial të tre shërbimeve (Shërbimi i Mbrojtjes nga Zjarri dhe Shpëtimi, Shërbimi i Urgjencës Mjekësore dhe strukturat e tjera të shërbimit shëndetësor, si dhe Policia e Shtetit), të parashikuara po nga neni 32 i ligjit. Gjithashtu, theksojmë se strukturat e mbrojtjes civile operacionale si Policia e Shtetit, Shërbimi i MZSH-së, Shërbimi i Urgjencës Mjekësore dhe Forcat e Armatosura, nuk mund të trajnohen nga AKMC, pasi legjislacioni i tyre sektorial ka të parashikuar qartësisht se si kryhet formimi profesional respektiv, i cili në vetvete ka të parashikuar edhe aspektin e mbrojtjes civile, sipas moduleve përkatëse tashmë të miratuara.”
(Aktualisht neni 11 i projektligjit të ripunuar)
Në lidhje me komentin e mësipërm, sqarojmë se përcaktimi se “AKMC-ja ushtron autoritet koordinues, bashkërendues, drejtues, teknik, mbikëqyrës dhe kontrollues në fushën e zvogëlimit të riskut nga fatkeqësitë dhe mbrojtjen civile” është i njëjti përcaktim si në pikën 3 të nenit 23 të ligjit nr. 45/2019 aktualisht në fuqi.
Pretendimi se “se strukturat e mbrojtjes civile operacionale si Policia e Shtetit, Shërbimi i MZSH-së, Shërbimi i Urgjencës Mjekësore dhe Forcat e Armatosura, nuk mund të trajnohen nga AKMC, pasi legjislacioni i tyre sektorial ka të parashikuar qartësisht se si kryhet formimi profesional respektiv,” bie në kundërshtim me përkufizimin e dhënë në shkronjën “ë”, pika 6 të nenit 23 të ligjit nr. 45/2019 aktualisht në fuqi  ku përcaktohet se AKMC “ë) nëpërmjet Qendrës Kombëtare të Trajnimeve për Mbrojtjen Civile, kryen trajnimet e strukturave shtetërore, të subjekteve private e vullnetare;”.
“2. Neni 18 i projektligjit, lidhur me ndryshimin e nenit 32, pika 2 të ligjit, të riformulohet me përmbajtje si vijon: “2. Strukturat operacionale të mbrojtjes civile të renditura në pikën 1, veçmas ose në bashkëpunim me njëra-tjetrën, krijojnë Modulet e Përhershëm të Emergjencave Civile si kapacitete të trajnuara dhe të certifikuara në përputhje me kriteret e Mekanizmit Evropian të Mbrojtjes Civile. Krijimi, organizimi, funksionimi dhe trajtimi i anëtarëve të Moduleve të Përhershëm të Emergjencave Civile miratohen me vendim të Këshillit të Ministrave, me propozim të ministrit të Mbrojtjes, ministrit përgjegjës për sigurisë publike dhe ministrit përgjegjës për shëndetësinë.”
(Aktualisht neni 17 i projektligjit të ripunuar)
Në lidhje me komentin e mësipërm, sqarojmë se nuk është pranuar dhe formulimi duhet të jetë si në propozim “2. Strukturat operacionale të mbrojtjes civile të renditura në pikën 1, veçmas ose në bashkëpunim me njëra-tjetrën, krijojnë Modulet e Përhershëm të Emergjencave Civile si kapacitete të trajnuara dhe të certifikuara në përputhje me kriteret e Mekanizmit Evropian të Mbrojtjes Civile. Krijimi, organizimi, funksionimi dhe trajtimi i anëtarëve të Moduleve të Përhershëm të Emergjencave Civile miratohen me vendim të Këshillit të Ministrave, me propozim të ministrit.”, ku me “ministër”, nënkuptohet “ministri përgjegjës për mbrojtjen civile”, sipas pikës 27, neni 3 të ligjit nr. 45/2019 aktualisht në fuqi.

“3. Pika 2 e nenit 28 të projektligjit, lidhur me ndryshimin e pikës 3 të nenit 47 të ligjit në fuqi, të riformulohet me përmbajtje si vijon: “Ngritja dhe funksionimi i sistemit të numrit të unifikuar të thirrjeve emergjente 112 miratohen me vendim të Këshillit të Ministrave, me propozim të ministrit përgjegjës për mbrojtjen civile, ministrit përgjegjës për sigurisë publike dhe ministrit përgjegjës për shëndetësinë”.
Në lidhje me komentin e mësipërm, sqarojmë se neni 28 i projektligjit është hequr dhe neni 47 i ligjit nr. 45/2019 “Për Mbrojtjen Civile” nuk do të pësojë ndryshime. 

Ministria e Drejtësisë në kthim përgjigjen dërguar nëpërmjet sistemit e-Aktet është shprehur si më poshtë vijon:
“1. Ministria e Drejtësisë vijon të mbajë të njëjtin qëndrim të shprehur në komentet nr. 1 dhe 2 të mendimit të saj, në kushtet kur ato janë reflektuar pjesërisht. Sillet në vëmendje rëndësia e zbatimit të standardeve tashmë të unifikuara të teknikës legjislative të konkretizuara përmes udhëzimit nr. 6, datë 29.4.2022 të Ministrit të Drejtësisë “Për përcaktimin e metodologjisë së unifikuar për hartimin e akteve normative” (në vijim udhëzimi nr. 6/2022).”
Në lidhje me komentin e mësipërm, sqarojmë se është pranuar dhe është reflektuar në tekstin e projektligjit. 
“2. Gjithashtu, Ministria e Drejtësisë, vijon ti qëndrojë shkronjës “a”, të komentit nr. 3, në kushtet kur detyra për kryerjen e bashkërendimit të veprimtarinë së institucioneve dhe të strukturave të mbrojtjes civile, është kompetencë ekskluzive e Komitetit Ndërministror të Emergjencave Civile (KNEC), sipas parashikimeve të nenit 19, pika 5, të ligjit nr. 45/2019 “Për mbrojtjen civile”, në vijim (ligji nr. 45/2019), për aq kohë sa zgjat gjendja e fatkeqësisë natyrore. Ky koment nuk i referohet kompetencës së AKMC për të mbështetur KNEC, por kompetencave që ndryshohen në nenin 23. 
Në pikën 23 të nenit 3, parashikohet se “Mbrojtja civile” ёshtё tërësia e masave të marra për parashikimin, parandalimin, lehtësimin, gatishmërinë, përgjigjen dhe rimëkëmbjen nga fatkeqësitë natyrore dhe fatkeqësitë e tjera, me qëllim mbrojtjen e jetës së njerëzve, të gjësë së gjallë, të pronës, të trashëgimisë kulturore dhe të mjedisit. Bazuar në pikën 2, të nenit 19 Komiteti Ndërministror i Emergjencave Civile është organi më i lartë për koordinimin dhe bashkërendimin e veprimeve të institucioneve shtetërore dhe të subjekteve private, si dhe të burimeve materiale e financiare për përballimin e fatkeqësisë natyrore, si pjesë e sistemit të mbrojtjes civile. Ndërsa sipas ndryshimit të nenit 20 parashikohet që KMC-ja bashkërendon gjithë veprimtarinë ndërinstitucionale të institucioneve dhe të strukturave të mbrojtjes civile. Sa më sipër, kemi dy institucione që në gjendjen e fatkeqësisë natyrore, si pjesë e masave për mbrojtjen civile, ushtrojnë të njëjtën kompetencë. Në këto kushte, kompetencat e KMC dhe KNEC duhet të riformulohen në mënyrë të tillë që të shmanget konflikti i kompetencave midis këtyre institucioneve.”
Në lidhje me komentin e mësipërm, sqarojmë se KNEC krijohet nga Këshilli i Ministrave vetëm në rastet e shpalljes së gjendjes së fatkeqësisë natyrore, dhe me projektligjin “Për disa shtesa dhe ndryshime në ligjin nr. 45/2019 “Për Mbrojtjen civile” propozohet që në nenin 19 të shtohet pika 6 me këtë përmbajtje: “6. Agjencia Kombëtare e Mbrojtjes Civile është struktura administrative që mbështet KNEC-në, në ushtrimin e funksioneve dhe detyrave të tij, të parashikuara në ligj.”
Ndryshimet e propozuara të nenit 23 nuk sjellin asnjë ndryshim në kompetencat e AKMC-së kundrejt atyre të KNEC-së, përveç faktit se AKMC propozohet të jetë struktura që mbështet KNEC-në gjatë kohës së ushtrimit të veprimtarisë së parashikuar në ligj.
Theksojmë se kompetencat e KNEC-së, KMC-së dhe AKMC-së janë të njëjta si në ligjin aktual, pra KNEC ngrihet dhe funksionon vetëm gjatë gjendjes së fatkeqësisë natyrore, ndërsa KMC është një organ i përhershëm. Për rrjedhojë nuk ka konflikt kompetencash.
Neni 20 i ligjit nr. 45/2019 “Për mbrojtjen civile” (aktualisht në fuqi) përcakton “1. Komiteti i Mbrojtjes Civile është organi më i lartë, i përhershëm, përgjegjës për zbatimin e politikave për zvogëlimin e riskut nga fatkeqësitë dhe mbrojtjen civile në Republikën e Shqipërisë. omissis”
Teksti i ndryshuar i nenit 20 përmbledh sa përcaktohet në nenin 20, pika 1 e ligjit aktual ndërsa pika 2, shkronja “a” është përsëritje fjalë për fjalë e përkufizimit të bërë në pikën 5 të Vendimit nr. 923, datë 25.11.2020 i Këshillit të Ministrave “Për funksionimin e organizimin e Komitetit të Mbrojtjes Civile dhe bashkëpunimin ndërinstitucional të institucioneve dhe të strukturave të sistemit të mbrojtjes civile”. 
“3. Ministria e Drejtësisë vijon ti qëndrojë komentit nr. 3, shkronja “b”, në kushtet kur komenti nuk është reflektuar.”
Në lidhje me komentin e mësipërm, sqarojmë se Agjencia e Prokurimit Publik ka sqaruar se përjashtimet e parashikuara në shkronjën ‘g’, pika 1 e nenit 7 të LPP, aplikohen vetëm kur këto shërbime (të specifikuara në pikën 2 të nenit 8 të VKM nr. 285, datë 29.5.2021), ofrohen nga organizata ose shoqata jofitimprurëse, angazhimi i të cilave në aktivitete të mbrojtjes civile është parashikuar në nenin 38 të ligjit nr. 45/2019, “Për mbrojtjen civile”.
Kufizimi i aplikimit të përjashtimeve të parashikuara në shkronjën ‘g’, pika 1 e nenit 7 të LPP, vetëm në rastin kur shërbimet e specifikuara ofrohen nga organizata ose shoqata jofitimprurëse, bën të pamundur aplikimin e kësaj dispozite në rastin kur karakteristikat e “fatkeqësisë”, sipas parashikimit të nenit 3 të ligjit 45/2019 “Për mbrojtjen civile”, janë të tilla që nuk mund të përballohen me kapacitetet e strukturave operacionale të M.C.-së (si në rastin e aksidenteve teknologjikë, që për shkak të specifikave të tyre kërkojnë një shkallë të lartë specializimi dhe shërbimet për përballimin e pasojave të tyre ofrohen nga një numër i kufizuar subjektesh privatë të cilët operojnë në tregun e lirë dhe nuk janë organizata ose shoqata jofitimprurëse. 
Gjithashtu, mund të ndodhë që, në pamundësi të përgjigjes në kohë nga strukturat operacionale të Mbrojtjes Civile ose UCPM (për shkak të numrit të kufizuar të kapaciteteve në dispozicion), të lindi nevoja e angazhimit të kapaciteteve të operatorëve privatë që ofrojnë shërbimin e kërkuar. Tentativat e bëra nga AKMC-ja për parandalimin apo reagimin ndaj situatave të jashtëzakonshme, përmes zhvillimit të procedurës së prokurimit “Marrëveshje kuadër”, mbështetur në LPP nr. 162, datë 23.12.2020, dhe në VKM nr. 285, datë 19.5.2021, “Për miratimin e rregullave të prokurimit publik”, nenet 60, 61, 62, kanë rezultuar të pasuksesshme për shkak të kostove shumë të larta të kërkuara nga operatorët privatë.
Për këto arsye është parë e domosdoshme përfshirja në detyrat e Komitetit të Mbrojtjes Civile neni 20, pika 2, shkronja “ç” në një formulim që përcakton në mënyrë të qartë kur KMC-ja mund të veprojë përjashtimisht nga zbatimi i LPP. 
“ç) në situata të jashtëzakonshme, kur nuk ekzistojnë kushtet për shpalljen e gjendjes së fatkeqësisë natyrore dhe kur kapacitetet e forcat operacionale nuk janë në gjendje të përballojnë situatat e emergjencave civile dhe krizave, me kërkesë të drejtorit të përgjithshëm të AKMC-së, KMC-ja autorizon Agjencinë Kombëtare të Mbrojtjes Civile që të përdorë burime financiare për përballimin e situatës së jashtëzakonshme, përjashtimisht nga sa parashikohet në ligjin nr. 162/2020 “Për prokurimin publik”. Rregullat e veçanta dhe procedurat përkatëse miratohen me vendim të Këshillit të Ministrave, me propozim të ministrit përgjegjës për mbrojtjen civile”.
Sqarojmë se rasti përjashtimor i parashikuar nga shkronja “ç” e pikës 2 të nenit 20 pika 2, nuk është parashikuar nga LPP.
APP në shkresën e saj lidhur me ndryshimet e ligjit 45/2019 “Për mbrojtjen civile”, saktëson se përjashtimet e parashikuara në shkronjën ‘g’, pika 1 e nenit 7 të LPP, aplikohen vetëm kur këto shërbime (të specifikuara pikën 2 të nenit 8 të VKM nr. 285, datë 29.5.2021), ofrohen nga organizata ose shoqata jofitimprurëse, dhe jo në rastet kur këto shërbime ofrohen nga operatorë privatë të specializuar, numri i të cilëve është shumë i kufizuar dhe kostot e angazhimit të tyre përmes procedurës së prokurimit “Marrëveshje kuadër”, rezultojnë të papërballueshme.
 “4. Pavarësisht shpjegimeve në relacionin shpjegues, Ministria e Drejtësisë vijon të mbajë të njëjtin qëndrim sipas shkronjës “a”, të komentit nr. 4, në kushtet kur politikat e zvogëlimit të riskut nga fatkeqësitë dhe të mbrojtjes civile në çdo rast do të hartohen nga ministri përgjegjës, pavarësisht faktit nëse kjo kompetencë i përket ministrit të Mbrojtjes, apo do t’i përkasë ministrave të tjerë në të ardhmen. Për sa kohë sipas ligjit, Ministri i Mbrojtjes është ministri përgjegjës për mbrojtjen civile, dispozitat e ligjit duhet të hartohen në harmoni me njëra tjetrën. Qëllimi i komentit në shkronjën “a”, nuk lidhet me varësinë institucionale që ka AKMC nga Ministri i Mbrojtjes, apo cilido ministër përgjegjës për mbrojtjen civile në të ardhmen, por me ndarjen e qartë të natyrës dhe kompetencave të secilit institucion, ku institucioni epror (ministri) është institucion politikëbërës (kompetencë që materializohet, ndër të tjera, përmes hartimit të strategjive përkatëse), ndërsa institucionet e varësisë janë institucione zbatuese të ligjit dhe politikave shtetërore. Gjithashtu, në lidhje me këtë çështje, sillen në vëmendje parimet e unitetit dhe hierarkisë, si dhe të llogaridhënies të parashikuara nga ligji 90/2012 “Për organizimin dhe funksionimin e administratës shtetërore”, si dhe ndarja e kompetencave të parashikuara nga nenet 5 dhe 6 të këtij ligji.”
Për sa më sipër, sqarojmë se komenti është pranuar dhe është reflektuar duke riformuluar nenin 21 të ndryshuar. 
“5. Ministria e Drejtësisë vijon t’i qëndrojë komentit nr. 5. Në relacionin shpjegues është shënuar se kompetenca e AKMC për koordinimin dhe bashkërendimin e punës për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile dhe vlerësimin e riskut nga fatkeqësitë në nivel qendror, absorbon çështjen e krijimit dhe zbatimit të metodologjisë për hartimin e planeve për emergjencat civile, por në këtë dispozitë nuk përmendet në asnjë rast kjo metodologji. Hartimi i metodologjisë për hartimin e planit për emergjencat civile merr një rëndësi të veçantë sepse synon të orientojë organet përkatëse dhe subjektet private për hartimin e planeve të tyre respektive dhe është një dokument i ndryshëm nga Strategjia Kombëtare për Zvogëlimin e Riskut nga Fatkeqësitë, Plani Kombëtar për Emergjencat Civile dhe vlerësimi i riskut nga fatkeqësitë në nivel qendror.”

Në lidhje me komentin e mësipërm, sqarojmë se në ndryshimet e propozuara të nenit 23, pika 4, shkronja “b” përcaktohet se AKMC-ja koordinon dhe bashkërendon punën për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile, vlerësimin e riskut nga fatkeqësitë në nivel qendror dhe Sistemit Kombëtar të Menaxhimit të Emergjencave Civile. 
Theksojmë se formulimi i propozuar në shkronjën “b”, pika 4, neni 23, është përsëritje fjalë për fjalë e përkufizimit të bërë në shkronjën “c”, të pikës 6, të nenit 23 të ligjit nr. 45/2019 “Për Mbrojtjhen Civile”, i cili është aktualisht në fuqi. 
“6. Ministria e Drejtësisë vijon t’i qëndrojë komentit nr. 10. Shërbimi i vullnetarëve konsiston dhe lidhet drejtpërdrejtë me vullnetin e personave, nevojën dhe situatat emergjente që shfaqen rast pas rasti. Për këtë arsye, nuk mund të krijohet një shërbim i përhershëm dhe i institucionalizuar për situata të përkohshme dhe aq më tepër që ky shërbim varet nga vullneti i personave për të kontribuar. Është e paqartë edhe nevoja për të përcaktuar rregulla për organizimin dhe funksionimin e një shërbimi të tillë, në kushtet kur detyrat e vullnetarëve caktohen në bazë të situatave faktike, nga institucionet përkatëse.”
Në lidhje me komentin e mësipërm sqarojmë se në nenin 38, pika 2 të ligjit nr. 45/2019 “Për mbrojtjen civile”, (i cili nuk preket nga ndryshimet e propozuara me projektligjin “Për disa shtesa dhe ndryshime në ligjin nr. 45/2019 “Për mbrojtjen civile”), përcaktohet që:

“2. Vullnetarët mund të ofrohen individualisht apo në grupe të organizuara, si struktura jofitimprurëse, por në të gjitha rastet, në varësi të situatave të krijuara dhe të nevojave të sistemit të mbrojtjes civile, detyrat e tyre caktohen nga institucionet apo strukturat qendrore dhe vendore të mbrojtjes civile.” 

Në gjuhën shqipe, “vullnetar” është ai që ndërmerr dhe bën një punë, një detyrë etj. vullnetarisht, pa u detyruar nga dikush tjetër dhe pa shpërblim, ai që merr pjesë me dëshirën e vet në një punë, pra vullnetar është personi që pranon të marrë përsipër kryerjen e një detyre (në këtë rast sipas pikës 1 të nenit 38 të ligjit nr. 45/2019“Çdo shtetas kontribuon vullnetarisht  në menaxhimin e fatkeqësive dhe në zvogëlimin e pasojave të tyre”), dhe që vullnetarisht pranon të zbatojë pa shpërblim detyrat e caktuara nga institucionet apo strukturat qendrore dhe vendore të mbrojtjes civile. 
Neni 38 titullohet “Shërbimi i vullnetarëve për mbrojtjen civile”, dhe nisur nga konteksti ku është përdorur “Shërbimi i vullnetarëve për mbrojtjen civile” nënkupton “një sistem të organizuar” individësh ose grupe individësh, të cilët ofrohen pa shpërblim për të përballuar pasojat e fatkeqësive si edhe në zvogëlimin e këtyre pasojave. 
Një “shërbim”, ka nevojë për rregulla organizimi dhe funksionimi dhe për këtë arsye është i domosdoshëm miratimi me vendim të Këshillit të Ministrave i mënyrës së krijimit, organizimit dhe funksionimit të Shërbimit Vullnetar të Mbrojtjes Civile.
“7. Ministria e Drejtësisë vijon t’i qëndrojë komentit nr. 11, pasi në shtimi i pikës 2, në nenin 40, përbën thjesht një riformulim të përkufizimit të dhënë për sistemin kombëtar të menaxhimit të emergjencave civile.”
Në lidhje me komentin e mësipërm sqarojmë se neni 40 i ligjit nr. 45/2019 “Për Mbrojtjen Civile” nuk do të ndryshjë dhe sistemi kombëtar i menaxhimit të emergjencave civile është përfshirë në nenin 5 të projektligjit, aktualisht  të ripunuar. 
“8. Në përputhje me shpjegimet e dhëna në relacion në lidhje me komentin nr. 13, në nenin 63, të shtohet dispozita sipas së cilës tarifa për trajnimin nuk mund të jetë më e madhe se kostoja mesatare e nevojshme për zhvillimin e tij.”
Në lidhje me komentin e mësipërm sqarojmë se është pranuar dhe është reflektuar në tekstin e projektligjit. 
“9. Nenet 20 deri 23 të projektligjit të hiqen si të panevojshëm në kushtet kur nenet 34-37 të ligjit nuk shfuqizohen.”
Në lidhje me komentin e mësipërm, sqarojmë se është pranuar dhe nenet nga 20 deri në 23 janë hequr. 
“10. Të rishikohet neni 31 i projektligjit me qëllim qartësimin e fjalive dhe përcaktimin e referencave të qarta në shkronjat apo pikat përkatëse të neneve ku përcaktohet nxjerrja e akteve nënligjore. Në po këtë nen, togfjalëshi “këtij ligjit” në fund të dispozitave të pikës 1 dhe në fund të pikës 2, të zëvendësohet me fjalën “ligjit”, pasi referencat e parashikuara në këto dispozita lidhen me nenet që parashikohen të ndryshohen në ligjin në fuqi dhe jo me nenet e projektligjit. Gjithashtu, në kushtet kur miratimi i akteve nënligjore ka një rëndësi thelbësore për zbatimin e ligjit, të rishikohen afatet për miratimin e tyre ose në të kundërt, të jepen sqarimet mbi nevojën për të parashikuar afate 1 dhe 2-vjeçare në shkronjën “a” dhe “b” të pikës 1 dhe pikën 2.”
(Aktualisht neni 24 i projektligjit të ripunuar)
Në lidhje me komentin e mësipërm, sqarojmë se është pranuar dhe është reflektuar në nenin 24 të projektligjit ku është përcaktuar se ngarkohet Këshilli i Ministrave që brenda 6 muajve nga hyrja në fuqi e këtij ligji, të nxjerrë aktet nënligjore në zbatim të ligjit. 

Për sa më sipër, në vijim të komenteve të dhëna, u përgatit praktika për bashkërendim me Ministrinë e Drejtësisë, Agjencinë e Prokurimit Publik si dhe Ministrinë e Brendshme. Gjithashtu projektligji do ti dërgohet për mendim Ministrisë së Shëndetësisë dhe Mbrojtjes Sociale, Departamentit të Administratës Publike, Ministrit të Shtetit për Pushtetin Vendor si dhe Agjencisë së Menaxhimit të Burimeve Ujore. 
Agjencia e Menaxhimit të Burimeve Ujore, në kthim përgjigjen e dërguar nëpërmjet shkresës nr. 984/1 prot., datë 14.5.2025, protokolluar në Ministrinë e Mbrojtjes me nr. 2480/2 prot., datë 19.5.2025, është shprehur parimisht dakord në përputhje me fushën e tyre të përgjegjësisë. 
Ministria e Shëndetësisë dhe Mirëqenies Sociale, në kthim përgjigjen e dërguar nëpërmjet sistemit e-Aktet është shprehur parimisht dakord. 
Ministria e Brendshme, në kthim përgjigjen e dërguar nëpërmjet sistemit e-Aktet është shprehur parimisht dakord, brenda fushës së tyre të përgjegjësisë, duke sugjeruar si vijon:
“Neni 8 i projektligjit, lidhur me ndryshimin e nenit 20 të ligjit, pika 2, shkronja “b”, të riformulohet me përmbajtje si vijon: “b) koordinon dhe mbikëqyr zbatimin e politikave në fushën e mbrojtjes civile, Strategjinë kombëtare për Zvogëlimin e Riskut nga Fatkeqësitë dhe Planin Kombëtar të Emergjencave Civile dhe, nëpërmjet ministrit përgjegjës për mbrojtjen civile, propozon ndryshime apo përditësime të tyre”. 
Në lidhje me komentin e mësipërm, sqarojmë se është pranuar dhe është reflektuar në tekstin e projektligjit, duke riformuluar shkronjën “b” të pikës 2 të nenit 20, i cili ndryshohet nga neni 8 i projektligjit. 

Agjencia e Prokurimit Publik, në kthim përgjigjen e dëruar nëpërmjet sistemit e-Aktet është shprehur si më poshtë vijon:
“Nga shqyrtimi i projektaktit të dërguar, si dhe relacionit shoqërues konstatojmë se, ky projektakt është ripunuar, por në të nuk janë reflektuar sugjerimet e dhëna nga APP sa i takon parashikimeve të nenit 8/2/ç të tij me argumentimin se, rasti i parashikuar në këtë dispozitë ligjore nuk parashikohet si rast përjashtimor në Ligjin Nr. 162, datë 23.12.2020 “Për prokurimin publik”, të ndryshuar (në vijim “LPP”). 
Lidhur me sa kërkohet sqarojmë se, APP i ushtron detyrat e saj në bazë dhe për zbatim të LPP, si dhe akteve nënligjore të dala në zbatim të tij. 
Sjellim edhe njëherë në vëmendjen tuaj se, rastet përjashtimore nga zbatimi i LPP janë të përcaktuara në kreun II “Fusha e zbatimit dhe përjashtime” të këtij ligji. Konkretisht, në pikën 1, gërma “g” të nenit 7 “Përjashtime të veçanta” të LPP, shprehimisht parashikohet se: “Ky ligj nuk zbatohet për kontratat publike dhe konkurset e projektimit për shërbimet e mbrojtjes civile, emergjencave civile dhe shërbimet e parandalimit të rreziqeve që ofrohen nga organizata ose shoqata jofitimprurëse, përveç shërbimeve të transportit me ambulance”. 
Po kështu, në nenin 8 “Pёrjashtimet e veçanta” të VKM Nr. 285/2021 “Për miratimin e rregullave të prokurimit publik” të ndryshuar, pika 2/dh parashikohet se: “2. Shёrbimet, sipas pёrcaktimit nё pikёn 1, shkronja “g”, tё nenit 7, tё LPP-së, janё shërbimet e mbrojtjes civile”. 
Sikurse jeni në dijeni, legjislacioni i prokurimit publik është i përafruar me parashikimet e Direktivave të BE. Në këtë kuptim, rastet përjashtimore të parashikuara në këtë Ligj janë sipas përcaktimeve të këtyre Direktivave, ku ndër të tjera parashikohet se, ky shërbim është rast përjashtimor nga zbatimi i legjislacionit të prokurimit publik, vetëm nëse ofrohet nga organizata ose shoqata jofitimprurëse.
Sa i takon nevojave emergjente që mund të krijohen ritheksojmë se, për mbulimin e tyre autoritetet kontraktore i referohen parashikimeve të nenit 47 të LPP. 
Sa më sipër, APP vijon t’i qëndrojë mendimit të dhënë sa i takon parashikimeve në nenin 8 të këtij projektakti, i cili duhet të vijë në përputhje me parashikimet e legjislacionit të prokurimit publik në fuqi.”
Në lidhje me komentin e mësipërm, sqarojmë se është pranuar shkronja “ç” e pikës 2 të nenit 20, i cili ndryshohet nga neni 8 i projektligjit është hequr nga teksti i projektligjit. 
Departamenti i Administratës Publike, në kthim përgjigjen e dërguar nëpërmjet sistemit e-Aktet, brenda kompetencave të tij është shprehur parimisht dakord. 
Ndërkohë, në pikëpamjen teknike, Departamenti i Administratës Publike sugjeron si vijon:
“1. Në nenet 7 dhe 8, të projektligjit, që ndryshojnë nenet 19 dhe 20, të ligjit aktualisht në fuqi, përkatësisht në pikat 6 dhe 4, të këtyre të fundit, togfjalëshi “struktura administrative”, të zëvendësohet me fjalën “institucioni”. Referuar terminologjisë në ligjin nr. 90/2012, “Për organizimin dhe funksionimin e administratës shtetërore”, termi “strukturë administrative” përdoret për t’iu referuar degëve territoriale dhe/apo njësive të drejtpërdrejta të ofrimit të shërbimeve.”
Në lidhje me sugjerim e mësipërm, sqarojmë se është pranuar dhe është reflektuar në tekstin e projektligjit. 
“2. Në nenin 11, të projektligjit, që ndryshon nenin 23, të ligjit aktualisht në fuqi: 
a) Pjesa e dytë e pikës 2, ku përcaktohet se AKMC-ja është institucioni përgjegjës për hartimin dhe zbatimin e politikave të zvogëlimit të riskut nga fatkeqësitë dhe të mbrojtjes civile, bie ndesh me shkronjën “b”, të nenit 21, të ligjit, në përputhje me të cilin, kjo përgjegjësi i takon ministrit përgjegjës për mbrojtjen civile. Në këto kushte, sugjerojmë riformulimin e dispozitës si vijon: 
“2. AKMC-ja...dhe mbështet ministrin përgjegjës për mbrojtjen civile për hartimin dhe zbatimin e politikave të zvogëlimit të rsikut nga fatkeqësitë dhe të mbrojtjes civile.”.
Në lidhje me sugjerimin e mësipërm, sqarojmë se është pranuar dhe është reflektuar në tekstin e projektligjit. 
b) Në shkronjat “a” dhe “b”, të pikës 3, togfjalëshi “njësitë e qeverisjes”, të zëvendësohet me togfjalëshin “njësitë e vetëqeverisjes”, në përputhje me përcaktimet e ligjit nr. 139/2015, “Për vetëqeverisjen vendore”, të ndryshuar.
Në lidhje me sugjerimin e mësipërm, sqarojmë se është pranuar dhe është reflektuar në tekstin e projektligjin. 
c) Në pikat 6, 8 dhe 9, togfjalëshi “në nivel vendor”, të zëvendësohet me togfjalëshin “në nivel rajonal”. Termi “niveli vendor” i referohet organizimit të institucioneve në nivel bashkie.
Në lidhje me sugjerimin e mësipërm, sqarojmë se është pranuar dhe është reflektuar në tekstin e projektligjit. 
d) Në pikën 8, fjalët “me propozimin e ministrit”, të zëvendësohen me fjalët “sipas përcaktimeve në legjislacionin në fuqi për organizimin dhe funksionimin e administratës shtetërore”.
Në lidhje me sugjerimin e mësipërm, sqarojmë se është pranuar dhe është reflektuar në tekstin e projektligjit.
e) Pika 10, e nenit të hiqet si e panevojshme, me argumentimin si vijon: 
✓ Në fushën e pagave, trajtimeve të tjera financiare dhe përfitimeve të të punësuarve në institucionet e administratës publike ekziston një ligj i posaçëm, konkretisht ligji nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, që është ligji kuadër për kompetencat për caktimin e pagave, trajtimeve të tjera financiare dhe të përfitimeve të të punësuarve në institucionet e administratës publike. Ky ligj përbën një bazë ligjore të konsoliduar dhe të plotë, ku ndër ristë e tij, ishte edhe njohja e të drejtës së të punësuarve në institucionet e administratës publike, që përveç pagës mujore, varësisht kushteve dhe rrethanave, të përfitojnë edhe trajtime të tjera financiare apo përfitime të tjera, të cilat përcaktohen me vendim të Këshillit të Ministrave, me përjashtim të rasteve kur kjo e drejtë, sipas vetë ligjit nr. 35/2023, apo ligjeve të tjera, i jepet një organi tjetër publik për miratim. 
Pra, sipas ligjit nr. 35/2023: 
- të punësuarit e institucioneve të administratës publike (përfshirë të punësuarit e agjencisë) në parim e gëzojnë të drejtën për trajtime të tjera financiare apo përfitime të tjera, e drejtë e cila materializohet me vendim të Këshillit të Ministrave (në rastin e agjencisë), pas vlerësimit që bëhet rast pas rasti. 
- janë përcaktuar qartësisht organet, institucionet dhe procedura që duhet të ndiqet deri në miratimin me vendim të Këshillit të Ministrave. 
Si rrjedhim, gjykojmë që nuk është e nevojshme dhe nuk duhet të përcaktohet në një ligj tjetër (projektligji që propozohet) një e drejtë e dhënë me një bazë ligjore të dedikuar, bazë ligjore në të cilën janë përfshirë edhe organet dhe institucionet kompetente (propozuese, vlerësuese, miratuese), si dhe procedura e nevojshme për miratim (ligji 35/2023). 
Në këndvështrim të sa më sipër, përcaktimi në projektligjin që ju propozoni do të ishte i nevojshëm, vetëm nëse kompetenca për miratimin e trajtimit të posaçëm ekonomik dhe financiar, do t’i jepej një organi tjetër, të ndryshëm nga Këshilli i Ministrave (që nuk është rasti për agjencinë). 
✓ Pas shqyrtimit të relacionit rezulton se në lidhje me komentet/vërejtjet e ministrisë së Financave dhe ministrisë së Drejtësisë për përmbajtjen e dispozitës së propozuar, Ju argumentoni se arsyeja për parashikimin e një trajtimi të tillë për personelin e AKMC-së, lidhet me kryerjen e detyrave nga personeli i agjencisë, në kushte të vështira dhe me rrezikshmëri të lartë. Gjithashtu, ndër materialet shoqëruese të projektaktit konstatohet edhe tabela përmbledhëse me efektet financiare të parashikimit të shtesave për kushte pune (natyrë të veçantë pune) për pozicionet e punës në AKMC. 
Pra, sipas argumentave të dhëna nga ana Juaj (kushte të vështira dhe me rrezikshmëri të lartë), rezulton se ajo që parashikohet në projektligj si një trajtim i posaçëm ekonomik dhe financiar, është në fakt një nga elementët përbërës të pagës bruto mujore, element i cili, sipas ligjit nr. 35/2023, përcaktohet me vendim të Këshillit të Ministrave (siç në VKM nr. 325/2013, të ndryshuar - vendim me të cilin paguhen edhe nëpunësit e agjencisë – është përcaktuar për disa institucione).
Në lidhje me sugjerimin e mësipërm, sqarojmë se është pranuar dhe është hequr dispozita që përcaktonte trajtimin e posaçëm ekonomik dhe financiar të personelit të AKMC-së.

f) Të shtohet dispozita në lidhje me regjimin juridik që rregullon marrëdhëniet e punës të nëpunësve dhe punonjësve të Agjencisë Kombëtare të Mbrojtjes Civile, duke ruajtur të njëjtën përmbajtje/formulim si ajo e parashikuar aktualisht në ligjin nr. 45/2019.”

Në lidhje me sugjerimin e mësipërm, sqarojmë se është pranuar dhe është reflektuar në tekstin e projektligjit, duke shtuar pikën 10 në nenin 23, i cili ndryshohet nga neni 11 të projektligjit.
Ministri i Shtetit për Pushtetin Vendor, në kthim përgjigjen e dërguar nëpërmjet sistemit e-Aktet është shprehur si më poshtë vijon:
“Për projektligjin “Për disa shtesa dhe ndryshime në Ligjin nr.45/2019 “Për mbrojtjen civile””, dërguar për mendim nëpërmjet sistemit elektronik, sjellim në vëmendje parashikimet e VKM-së nr. 244, datë 17.4.2024 “Për mënyrën e organizimit e të funksionimit të këshillit konsultativ të qeverisjes qendrore me vetëqeverisjen vendore„ mbi konsultimin me bashkitë për politikat, legjislacionin dhe normat që rregullojnë vetëqeverisjen vendore dhe prekin interesat e tyre. Projektligji rregullon kompetencat e parashikuara në nenin 29, pika 1 i Ligjit nr.139/2015 “Për vetëqeverisjen vendore” dhe për këtë arsye duhet të konsultohet me bashkitë. 
Ministri i Shtetit për Pushtetin Vendor, brenda fushës së kompetencave të përcaktuara në VKM nr.557, datë 4.10.2023 “Për përcaktimin e fushës së përgjegjësisë shtetërore të Ministrit të Shtetit për Pushtetin Vendor”, do të shprehet, pasi të jenë marrë mendimet e bashkive në lidhje me aspektet që prekin vetëqeverisjen vendore.”
Për sa i përket komentit të mësipërm, Ministria e Mbrojtjes sqaron se projektakti i është dërguar për mendim Ministrit të Shtetit për Pushtetin Vendor duke qenë se bazuar në vendimin nr. 520, datë 25.9.2025 “Për përcaktimin e fushës së përgjegjësisë shtetërore të Ministrit të Shtetit për Pushtetin Vendor”,  Ministri i Shtetit për Pushtetin Vendor është ministri përgjegjës për çështetjet e vetëqeverisjes vendore. 
Në shkronjën b të pikës 3 të VKM nr. 520, datë 25.9.2025 “Për përcaktimin e fushës së përgjegjësisë shtetërore të Ministrit të Shtetit për Pushtetin Vendor” është përcaktuar se:
“3. Ministri i Shtetit për Pushtetin Vendor, në kuadër të fushës së përgjegjësisë së tij, ushtron këto kompetenca:
b) Bashkërendon punën për propozimin, përmirësimin dhe hartimin e projektakteve ligjore e nënligjore në fushën e decentralizimit e të vetëqeverisjes vendore, si dhe jep mendim për projektaktet që kanë të bëjnë me çështje të lidhura me njësitë e vetëqeverisjes vendore;”. 
Për sa më sipër, me qellim vijimin e procedurave për bashkërendimin e projektligjit dhe paraqitjen e projektvendimit për propozimin e projektligjit për shqyrtim dhe miratim në Këshillin e Ministrave, duke qenë se projektakti trajton çështje që lidhen me njësitë e vetëqeverisjes vendore, baazuar në shkronjën “b” të pikës 3 të VKM nr. 520/2025, nevojitet mendimi i Ministrit të Shtetit dhe Pushtetit Vendor, i cili përgjigjet pas bashkërendimit të punës me njësitë e vetëqeverisjes vendore. 

Ministria e Drejtësisë, në kthim përgjigjen e dërguar nëpërmjet sistemit e-Aktet është shprehur si më poshtë vijon:
“Për projektligjin “Për disa shtesa dhe ndryshime në ligjin nr. 45/2019, “Për mbrojtjen civile”, ridërguar për bashkërendim nëpërmjet sistemit e-Aktet, Ministria e Drejtësisë, vijon t’i qëndrojë komenteve nr. 3, nr. 5, të dhëna me shkresën nr. 6567/1prot., datë 20.1.2025, në kushtet kur ato nuk janë reflektuar në përmbajtjen e projektligjit.”
Në komentin nr. 3, Ministria e Drejtësisë është shprehur si më poshtë:
“3. ... sa i përket shkronjës “ç”, të pikës 2, të nenit 7, sqarojmë se ligji për mbrojtjen civile, nuk mund të parashikojë përjashtime nga dispozitat e ligjit nr. 162/2020 “Për prokurimin publik’, të ndryshuar (në vijim, ligji për prokurimin publik). Ky i fundit, në lidhje me mbrojtjen civile, në shkronjën “g”, të nenit 7 të tij, parashikon vetëm se nuk zbatohet për kontratat publike dhe konkurset e projektimit, për shërbimet e mbrojtjes civile, emergjencave civile dhe shërbimet e parandalimit të rreziqeve që ofrohen nga organizata ose shoqata jofitimprurëse, përveç shërbimeve të transportit me ambulancë. Në këto kushte, si dhe në përputhje me parimin e sigurisë juridike, çdo përjashtim tjetër duhet të parashikohet në dispozitat përkatëse të ligjit për prokurimin publik dhe jo në ligjin për mbrojtjen civile.”
(Aktualisht neni 8 i projektligjit të ripunuar)
Në lidhje me komentin e mësipërm, sqarojmë se është pranuar shkronja “ç” e pikës 2 të nenit 20, i cili ndryshohet nga neni 8 i projektligjit është hequr nga teksti i projektligjit. 
Në komentin nr. 5, Ministria e Drejtësisë është shprehur si më poshtë:
“5. Ministria e Drejtësisë vijon t’i qëndrojë komentit nr. 5. Në relacionin shpjegues është shënuar se kompetenca e AKMC për koordinimin dhe bashkërendimin e punës për hartimin e Strategjisë Kombëtare për Zvogëlimin e Riskut nga Fatkeqësitë, Planit Kombëtar për Emergjencat Civile dhe vlerësimin e riskut nga fatkeqësitë në nivel qendror, absorbon çështjen e krijimit dhe zbatimit të metodologjisë për hartimin e planeve për emergjencat civile, por në këtë dispozitë nuk përmendet në asnjë rast kjo metodologji. Hartimi i metodologjisë për hartimin e planit për emergjencat civile merr një rëndësi të veçantë sepse synon të orientojë organet përkatëse dhe subjektet private për hartimin e planeve të tyre respektive dhe është një dokument i ndryshëm nga Strategjia Kombëtare për Zvogëlimin e Riskut nga Fatkeqësitë, Plani Kombëtar për Emergjencat Civile dhe vlerësimi i riskut nga fatkeqësitë në nivel qendror.”
Në lidhje me komentin e mësipërm, sqarojmë se është pranuar dhe është reflektuar në tekstin e projektligjit duke shtuar shkronjën “c” në pikën 4 të nenit 23 të ligjit, i cili ndryshohet nga neni 11 i projektligjit. 

Ministria e Financave, në kthim përgjigjen e dërguar nëpërmjet sistemit e-Aktet, parë në këndvështrimin buxhetor është shprehur si më poshtë vijon:
“Pavarësisht sqarimit të komenteve të adresuara nga ana jonë në fazën e parë të bashkërendimit të mendimeve, vlerësojmë se kostot me të cilat do të shoqërohet ky projektligj lidhur me trajtimin e posaçëm ekonomik dhe financiar të personelit të Agjencisë Kombëtare të Mbrojtjes Civile, si dhe ngritja e një strukture të re me 43 punonjës pranë kësaj agjencie për koordinimin, bashkërendimin, drejtimin, mbikëqyrjen dhe kontrollin e “Sistemit të numrit të unifikuar të thirrjeve emergjente 112”, nuk ka qenë pjesë e diskutimeve gjatë fazave të hartimit të Programit Buxhetor Afatmesëm 2025-2027, dhe si rrjedhojë nuk është planifikuar në buxhetit të vitit 2025 për Ministrinë e Mbrojtjes, miratuar me ligjin nr.115/2024 “Për buxhetin e vitit 2025”.
Në lidhje me komentin e mësipërm, sqarojmë se projektligji nuk shoqërohet me efekte financiare shtesë për buxhetin e shtetit, pasi nga përmbajtja e projektligjit është hequr dispozita që përcaktonte trajtimin e posaçëm ekonomik dhe financiar të personelit të AKMC-së. 
Për sa më sipër, në vijim të komenteve të dhëna u përgatit praktika për bashkërendim me Ministrinë e Drejtësisë, Ministrinë e Financave, Ministrinë e Brendshme, Ministrin e Shtetit për Pushtetin Vendor, Departamentin e Administratës Publike dhe Agjencinë e Prokurimit Publik. 
Agjencia e Prokurimit Publik, në kthim përgjigjen e dërguar nëpërmjet sistemit e-Aktet është shprehur si më poshtë vijon:
“Nga shqyrtimi i projektaktit të ripunuar, si dhe relacionit  shoqërues konstatojmë se, janë marrë në konsideratë sugjerimet e dhëna nga APP, duke hequr parashikimin e shkronjës “ç”, të pikës 2, të nenit 8, të projektligjit. 
Sa më sipër, përsa është në fushën e saj të veprimtarisë, APP shprehet parimisht dakord.”
Ministria e Punëve të Brendshme, në kthim përgjigjen e dërguar nepërmjet sistemit e-Aktet ëshët shprehur parimisht dakord me variantin e ripunuar. 
Departamenti i Administratës Publike, në kthim përgjigjen e dërguar, është shprehur parimisht dakord pas shqyrtimit të projektligjit dhe relacionit shoqërues. 
Ministri i Shtetit për Pushtetin Vendor nuk është shprehur mbi projektaktin e dërguar për mendim në sistemin e-Aktet. 
Ministria e Drejtësisë, në kthim përgjigjen e dërguar nëpërmjet sistemit e-Aktet është shprehur si më poshtë vijon:
“1. Sa i përket nenit 8 të projektligjit, sjellim në vëmendje se kompetenca për mbikëqyrjen e politikave në fushën e mbrojtjes civile, është kompetencë e cila në çdo rast është ekskluzivitet i organit epror, i cili përcakton politikat në fushën e mbrojtjes civile, që në këtë rast i përket ministrit përgjegjës. Për këtë arsye, vlerësojmë se pika 2, shkronja “b”, duhet të rishikohet, në përputhje edhe me nenin 21 të ligjit nr. 45/2019 “Për mbrojtjen civile”. Në këto kushte është e qartë që kompetenca e mbikëqyrjes së politikave në fushën e mbrojtjes civile nuk mund t’i përkasë dy organeve të ndryshme dhe pavarësisht togfjalëshit “mbikëqyr zbatimin e politikave në fushën e mbrojtjes civile”, kjo nuk mund të jetë një kompetencë e re e cila del përtej qëllimit dhe objektit të vetë ligjit.”
(Aktualisht neni 9 i projektligjit të ripunuar)
Në lidhje me komentin e mësipërm, Ministria e Mbrojtjes sqaron se është pranuar dhe në tekstin e projektligjit është riformuluar shkronja “b” e pikës 2 të nenit 9 të projektligjit, me përmbajtje si më poshtë:
“b) koordinon zbatimin e politikave në fushën e mbrojtjes civile, Strategjinë Kombëtare për Zvogëlimin e Riskut nga Fatkeqësitë dhe Planin Kombëtar të Emergjencave Civile dhe, nëpërmjet ministrit përgjegjës për mbrojtjen civile, propozon ndryshime apo përditësime të tyre;”
2. Sa i përket ndryshimeve të propozuara në nenin 23, pika 4, shkronja “dh”, në nenin 11, të projektligjit, sjellim në vëmendje se togfjalëshi “me përdorim të dyfishtë ose shumëfishtë”, është i paqartë dhe një përkufizim i tillë nuk gjendet në nenin 3, të ligjit nr. 45/2019. Për këtë arsye, vlerësojmë se një parashikim i tillë duhet të rishikohet. Në të kundërt, sugjerojmë që të shmanget përdorimi i tij në përmbajtjen e projektligjit.” 
(Aktualisht neni 12 i projektligjit të ripunuar)
Në lidhje me sugjerimin e mësipërm, sqarojmë se është pranuar dhe ndryshimi i propozuar është hequr nga teksti i projektligjit. 
3. Sa i përket terminologjisë së përdorur në pikën 1 të nenit 67, sipas nenit 24 të projektligjit, vlerësojmë se ato duhet të rishikohen në përputhje me parashikimet e teknikës legjislative dhe parimit të sigurisë juridike dhe të qartësohen nëse i referohen inspektimeve me njoftim dhe atyre pa njoftuar subjektin, objekt i inspektimit, duke ju referuar edhe terminologjisë së përdorur në legjislacionin kuadër për inspektimin, pavarësisht se dispozitat e tij nuk zbatohen për këtë ligj.” 
(Aktualisht neni 25 i projektligjit të ripunuar)
Në lidhje me komentin e mësipërm, sqarojmë se pika neni 67, sipas nenit 25 të projektligjit, është riformuluar sipas terminologjisë së përdorur në ligjin nr. 99/2024 “Për inspektimin në Republikën e Shqipërisë”. 
4. Sa i përket pikës 2, të nenit 67, të po këtij neni, vlerësojmë se një parashikim i tillë ka karakter deklarativ në kushtet kur në nenin 3, pika 1, shkronja “c”, të ligjit nr. 99/2024 “Për inspektimin në Republikën e Shqipërisë”, parashikohet shprehimisht se dispozitat e këtij ligji nuk zbatohen për inspektimit të autoritetit përgjegjës për mbikëqyrjen e zbatimit të legjislacionit për mbrojtjen civile. Për këtë arsye, vlerësojmë se një dispozitë e tillë duhet të shmanget në përmbajtjen e projektligjit.”
(Aktualisht neni 25 i projektligjit të ripunuar)
Në lidhje me komentin e mësipërm, Ministria e Mbrojtjes sqaron se pavarësisht se shkronjën “c”, të pikës 1 të nenit 3 të ligjit nr. 99/2024 “Për inspektimin në Republikën e Shqipërisë”, parashikohet shprehimisht se dispozitat e ligjit nr. 99/2024 nuk zbatohen për inspektimet e autoritetit përgjegjës për mbikëqyrjen e zbatimit të legjislacionit për mbrojtjen civile, vlerësohet se parashikimi i pikës 6 të nenit 67, sipas nenit 25 të projektligjit është i nevojshëm për të përcaktuar bazën ligjore mbi të cilën do të kryhet inspektimi për mbikëqyrjen e zbatimit të legjislacionit për mbrojtjen civile. 
Ministria e Financave, në kthim përgjigjen e dërguar nëpërmjet sistemit e-Aktet, parë në këndvështrimin buxhetor, është shprehur si më poshtë vijon:
“Së pari, vlerësojmë se është marrë në konsideratë komenti ynë dhe në projektligjin e ripunuar është hequr trajtimi i posaçëm ekonomik dhe financiar i personelit të Agjencisë Kombëtare të Mbrojtjes Civile. Ndërkohë, është e paqartë pse pjesë të materialeve të ridërguara për mendim, është edhe materiali ku është përllogaritur efekti financiar, si pasojë e parashikimit të trajtimit të posaçëm ekonomik dhe financiar të personelit të AKMC.”
Në lidhje me komentin e mësipërm, sqarojmë se nga teksti i projektligjit është hequr trajtimi i posaçëm ekonomik dhe financiar i personelit të Agjencisë Kombëtare të Mbojtjes Civile.Për rrjedhojë, drafti aktual i projektligjit “Për disa shtësa dhe ndryshime në ligjin nr. 45/2019 “Për mbrojtjen civile”, nuk shoqërohet me efekte financiare shtesë për buxhetin e shtetit.
 Gjithashtu, sqarojmë se materiali në të cilin është përllogaritur efekti financiar, si pasojë e parashikimit të trajtimit të posaçëm ekonomik dhe financiar të personelit të AKMC, nuk është pjesë e materialeve të ridërguara për mendim. Ky material gjendet në sistemin e-Aktet dhe i përket fazës së parë të dërgimit të projektaktit për mendim dhe vazhdon të jetë pjesë e materialeve vetëm për shkak të kronologjisë dhe historikut të projektaktit. 
“Së dyti, konstatojmë se në versionin e ripunuar janë shtuar një sërë detyrash për Agjencinë Kombëtare të Mbrojtjes Civile në krahasim me versionin e dërguar për mendim në muajin Dhjetor, të vitit 2024. Kërkojmë që të sqarohet në relacionin shoqërues nëse këto detyra dhe funksione të shtuara, për Agjencinë Kombëtare të Mbrojtjes Civile do të shoqërohen apo jo me efekte financiare shtesë për buxhetin dhe me shtim të strukturës së Agjencisë Kombëtare të Mbrojtjes Civile, për të realizuar detyrat dhe funksionet e shtuara.”
Në lidhje me komentin e mësipërm, sqarojmë se në nenin 12 të draftit aktual të ripunuar të projektligjit, krahasuar me draftin e dërguar për mendim në muajin Dhjetor të vitit 2024, në detyrat e AKMC është shtuar vetëm hartimi dhe zbatimi i metodologjisë për hartimin e planeve për emergjencat civile. Kjo detyrë është e parashikuar gjithashtu edhe në shkronjën “dh” të pikës 6 të nenit 23 të ligjit nr. 45/2019 “Për mbrojtjen civile”, aktualisht në fuqi. 
Për sa i përket shtimit të detyrave të Qendrave Rajonale të Mbrojtjes Civile (QRMC), të cilat janë parashikuar në pikën 2 të nenit 26, ndryshuar nga neni 15 i projektligjit, sqarojmë se ky përcaktim bëhet në kuadër të forcimit të kapaciteteve dhe aftësive reaguese të strukturave të mbrojtjes civile në vend dhe nuk do të sjellë efekte financiare shtesë. 
Shtimi i detyrave të QRMC-ve nuk do të sjellë ndryshime në strukturën e AKMC, miratuar me urdhrin e Kryeministrit nr. 27, datë 03.02.2020 “Për miratimin e strukturës dhe të organikës së Agjencisë Kombëtare të Mbrojtjes Civile”, e cila parashikohet të mbetet e njëjta. 
“Lidhur me detyrat e shtuara, kërkojmë që të bëhen sqarimet lidhur me komentet e mëposhtme:
1.  Në shkronjën “f” të pikës 4, të nenit 11, të projektligjit ku përcaktohet se: “AKMC-ja planifikon fonde rezervë për përballimin e emergjencave civile,brenda dhe jashtë vendit, si edhe fonde për veprimtari të tjera në fushën e mbrojtjes civile, kriteret dhe procedurat e akordimit të të cilave përcaktohen me vendim të Këshillit të Ministave”, vlerësojmë se ky përcaktim nuk specifikon qartë burimet e financimit të fondit (buxhet shteti, donacione, burime të tjera), dhe në relacion nuk ka shpjegime për nevojën e krijimit të këtij fondi apo çfarë përfaqëson ky fond. Si rrjedhojë, shprehemi se ky parashikim duhet të riformulohet apo hiqet, pasi asnjë institucion nuk mund të planifikojë fonde rezervë, për sa kohë fondi rezervë është fondi, që krijohet për të financuar shpenzime jo të përhershme dhe të parashikuara, në fazën e përgatitjes së buxhetit, miratohet çdo vit me ligjin e buxhetit vjetor dhe përdorimi i tij parashikohet në nenin 45 të Ligjit nr.9936, datë 26.6.2008 “Për menaxhimin e sisemit buxhetor në Republikën e Shqipërisë”, i ndryshuar.
(Aktualisht shkronja “ë” e pikës 4 të nenit 23, ndryshuar nga neni 12 i projektligjit)
Në lidhje me komentin e mësipërm, sqarojmë se shkronja “f” e pikës 4 të nenit 23, të ndryshuar sipas nenit 12 të projektligjit është riformuluar me përmbajtje si më poshtë:
“ë) planifikon fonde për përballimin e emergjencave civile, brenda dhe jashtë vendit, si edhe fonde për veprimtari të tjera në fushën e mbrojtjes civile, kriteret dhe procedurat e akordimit të të cilave përcaktohen me vendim të Këshillit të Ministrave.”
2.  Gjithashtu, lidhur me parashikimin në shkronjën “g”, të pikës 4, të këtij neni, kërkojmë të sqarohet nëse Qendra Kombëtare e Trajnimeve për Mbrojtjen Civile, është një strukturë ekzistuese apo një strukturë e re dhe me çfarë kostosh do të shoqërohet formimi profesional dhe trajnimi në fushën e mbrojtjes civile të strukturave shtetërore, të subjekteve private e vullnetare. Lidhur me shkronjën “h”, të kësaj pike, kërkojmë të sqarohet nëse Regjistri Qendror i shoqatave të vullnetarëve të Mbrojtjes Civile, është një regjistër i ri apo ekzistues dhe nëse do të shoqërohet me kosto administrimi i këtij regjistri nga AKMC.”
Në lidhje me komentin e mësipërm, sqarojmë se Qendra Kombëtare e Trajnimeve për Mbrojtjen Civile, është një strukturë ekzistuese dhe përmendet në shkronjën “ë”, të pikës 6, të nenit 23 të ligjit nr. 45/2019 në fuqi, ku parashikohet se AKMC nëpërmjet Qendrës Kombëtare të Trajnimeve për Mbrojtjen Civile, kryen trajnimet e strukturave shtetërore, të subjekteve private e vullnetare.
Për sa i përket komentit në lidhje me Regjistrin Qendror të shoqatave të vullnetarëve të Mbrojtjes Civile, sqarojmë se ky Regjistër është një regjistër i ri, por nuk do të shoqërohet me efekte financiare shtesë, për arsye se administrimi i këtij regjistri do të kryhet nga personeli i Qendrës Kombëtare e Trajnimeve për Mbrojtjen Civile, që sikurse sqaruam më sipër, është një strukturë ekzistuese e Agjencisë Kombëtare të Mbrojtjes Civile.
“Në përfundim, referuar dhe korrespondencave të mëparshme, kërkojmë të qartësohet nëse koordinimi, bashkërendimi, drejtimi, mbikëqyrja dhe kontrolli i “Sistemit të numrit të unifikuar të thirrjeve emergjente 112”, do të realizohet brenda strukturës aktuale të AKMC apo do të ngrihet një strukturë e re me 43 punonjës, pranë Agjencisë Kombëtare të Mbrojtjes Civile, sikurse citohet në relacionin shoqërues.”
Në lidhje me komentin e mësipërm, sqarojmë se në pikën 3 të nenit 47 të ligjit nr. 45/2019 “Për mbrojtjen civile”, është parashikuar si më poshtë vijon:
“3. Ngritja dhe funksionimi i sistemit të numrit të unifikuar të thirrjeve emergjente 112 miratohen me vendim të Këshillit të Ministrave, me bashkëpropozim të ministrit përgjegjës për emergjencat civile dhe të ministrit përgjegjës për punët e brendshme.”
Për sa më sipër, sqarojmë se ky projektligj nuk parashikon asnjë shtesë apo ndryshim në nenin 47 të ligjit nr. 45/2019 “Për mbrojtjen civile”. 
Ngritja dhe funksionimi i sistemit të numrit të unifikuar të thirrjeve emergjente 112 do të parashikohen nga Vendimi i Këshillit të Ministrave, sikurse citohet edhe në autorizimin ligjor të sipërpërmendur. 
Gjithashtu, kostot financiare që do të shoqërojnë ngritjen dhe funksionimin e sistemit të thirrjeve emergjente 112 do të parashikohen nga vendimi, i cili do të miratohet nga Këshilli i Ministrave.  
Për sa i përket sqarimit të dhënë në fazat e mëparshme të bashkërendimit, sqarojmë se numri prej 43 punonjësish ka qenë një parashikim i bërë nga AKMC, parashikim të cilin e tërheqim, për shkak se numri i saktë i punonjësve të nevojshëm për implementimin “Sistemit të numrit të unifikuar të thirrjeve emergjente 112”, do të përcaktohet vetëm pasi Grupi Ndërinstitucional i Punës, i ngritur në zbatim të urdhrit të Kryeministrit nr. 146, datë 12.09.2025 “Për ngritjen e grupit ndërinstitucional të punës dhe të grupit teknik të punës për kryerjen e analizës së situatës, vlerësimit të alternativave dhe paraqitjen e propozimeve për ngritjen dhe funksionimin e numrit të thirrjeve emergjente 112”, të përzgjedhë modelin përfundimtar të “Sistemit të numrit të unifikuar të thirrjeve emergjente 112”, që do të implementohet në Republikën e Shqipërisë, si dhe pasi Këshilli i Ministrave të ketë miratuar vendimin për ngritjen dhe funksionimin e sistemit të numrit të unifikuar të thirrjeve emergjente 112.
Në vijim të ndryshimeve të projektaktit si rezultat i bashkerendimit si dhe rivlerësimit nga Ministria e Mbrojtjes në bashkëpunim me strukturen propozuese AKMC, drafti u bashkërendua  me Ministrinë e Drejtësisë, Ministrinë e Financave, Ministrinë e Punëve të Brendshme si dhe u dërgua për mendim te Ministria e Infrastrukturës dhe Energjisë, Ministria e Arsimit, Ministria e Mjedisit, Ministria e Turizmit Kulturës dhe Sportit, Ministria e Bujqësisë dhe Zhvillimit Rural dhe Ministria e Shëndetësisë dhe Mirëqenies Sociale.
Ministria e Mjedisit, Ministria e Infrastrukturës dhe Energjisë, Ministria e Shëndetësisë dhe Mirëqënies Sociale si dhe Ministria e Turizmit, Kulturës dhe Sportit janë shprehur parimisht dakord.
Ministria e Bujqësisë dhe Zhvillimit Rural u shpreh parimisht dakord me projektaktin, duke sugjeruar që në aktet nënligjore që do të hartohen në zbatim të ligjit, lidhur me planifikimin buxhetor për zvogëlimin e riskut nga fatkeqësitë dhe mbrojtjen civile, të merret në konsideratë edhe trajtimi i rasteve të dëmeve në tokën bujqësore.
Lidhur me këtë sugjerim, sqarojmë se neni 22 i ligjit nr. 45/2019 “Për mbrojtjen civile” parashikon detyrimin e ministrive përgjegjëse që, sipas fushës së tyre të përgjegjësisë, të kryejnë vlerësimin e humbjeve nga fatkeqësitë, të administrojnë të dhënat përkatëse dhe të planifikojnë masat e nevojshme për zvogëlimin e riskut. Nga analiza e këtyre të dhënave evidentohen edhe nevojat për ndërhyrje në sektorët përkatës, të cilat mund të shërbejnë si bazë për ndërmarrjen e nismave ligjore dhe nënligjore nga ministritë përgjegjëse.
Për sa më sipër, dëmet në tokën bujqësore përfshihen në fushën e përgjegjësisë së Ministrisë së Bujqësisë dhe Zhvillimit Rural. Për rrjedhojë, në mbështetje të kompetencave të përcaktuara në nenin 22 të ligjit nr. 45/2019, kjo ministri mund të propozojë akte nënligjore që trajtojnë dëmtimet në sektorin e bujqësisë, përfshirë edhe rastet e dëmeve në tokën bujqësore."

Ministria e Arsimit është shprehur parimisht dakord me projektaktin, duke sugjeruar rishikimin e kufirit minimal prej 2% të planifikimit buxhetor për zvogëlimin e riskut nga fatkeqësitë dhe mbrojtjen civile, përmes zëvendësimit të intervalit “2%-4%” me një formulim më fleksibël që parashikon planifikim deri në 4%, në varësi të nevojave dhe vlerësimit të riskut të institucionit përkatës.
Ky sugjerim nuk u pranua, pasi detyrimi për planifikimin e buxhetit nga 2% deri në 4% të totalit të buxhetit vjetor për ministrinë përgjegjëse për arsimin është përcaktuar në nenin 22 të ligjit nr. 45/2019 “Për mbrojtjen civile”, aktualisht në fuqi. Projektligji nuk parashikon ndryshimin e kësaj dispozite, e cila synon garantimin e kapaciteteve të nevojshme financiare për përmbushjen e detyrimeve në fushën e mbrojtjes civile dhe zvogëlimit të riskut nga fatkeqësitë.
Ministria e Punëve të Brendshme është shprehur parimisht dakord me projektaktin, duke sugjeruar heqjen e pikës 3 të nenit 15 të projektligjit, me argumentin se parashikimi për miratimin me vendim të Këshillit të Ministrave të përbërjes dhe detyrave të strukturave të mbrojtjes civile pranë prefektit të qarkut bie ndesh me ligjin nr. 107/2016 “Për Prefektin e Qarkut”, i ndryshuar, i cili përcakton se struktura, organika dhe detyrat e administratës së prefektit miratohen nga Kryeministri me propozim të ministrit përgjegjës.
Ky sugjerim nuk u pranua, pasi ligji nr. 45/2019 “Për mbrojtjen civile” përbën ligjin e posaçëm që rregullon organizimin dhe funksionimin e sistemit të mbrojtjes civile, ku prefekti i qarkut parashikohet si institucion i mbrojtjes civile në nivel vendor. Për rrjedhojë, përcaktimi i strukturave të mbrojtjes civile dhe i përgjegjësive të tyre në kuadër të këtij sistemi rregullohet nga legjislacioni i posaçëm i mbrojtjes civile. Gjithashtu, ky parashikim ka qenë pjesë e projektligjit që në fazat e mëparshme të konsultimit dhe nuk është kundërshtuar nga Ministria e Brendshme në mendimet e dhëna më parë mbi projektaktin.

Ministria e Drejtësisë eshte shprehur parimisht dakord me sugjerime. 
Lidhur me komentet e Ministrisë së Drejtësisë për dispozitat që kanë të bëjnë me marrëveshjet kuadër dhe funksionet e Agjencisë Kombëtare të Mbrojtjes Civile, vlerësohet se ndryshimet e propozuara nuk synojnë të krijojnë një regjim të veçantë apo paralel të prokurimit publik dhe as të shmangin procedurat e përcaktuara nga ligji nr. 162/2020, datë 23.12.2020, “Për prokurimin publik”, i ndryshuar. Përfshirja e termit “marrëveshje kuadër” në projektligj ka si qëllim përcaktimin e një instrumenti që mundëson planifikimin dhe organizimin paraprak të ndërhyrjeve për rehabilitimin dhe rindërtimin e infrastrukturës kritike të dëmtuar nga fatkeqësitë natyrore, në përputhje me objektin dhe qëllimin e ligjit nr. 45/2019 “Për mbrojtjen civile”. Në çdo rast, përzgjedhja e operatorëve ekonomikë dhe zbatimi i marrëveshjeve kuadër do të realizohen në përputhje me legjislacionin në fuqi për prokurimin publik.
Po kështu, dispozitat që parashikojnë mundësinë e ushtrimit të funksioneve të organit qendror blerës nga Agjencia Kombëtare e Mbrojtjes Civile nuk ndryshojnë rregullat dhe procedurat e prokurimit publik, por synojnë standardizimin e mjeteve, pajisjeve dhe kapaciteteve logjistike operacionale të strukturave të Sistemit Kombëtar të Mbrojtjes Civile. Përvoja e deritanishme ka treguar se përdorimi i pajisjeve me standarde të ndryshme tekniko-operacionale ndikon negativisht në koordinimin dhe efektivitetin e operacioneve të reagimit ndaj fatkeqësive. Për këtë arsye, centralizimi i proceseve të sigurimit të kapaciteteve logjistike synon rritjen e ndërveprueshmërisë, efikasitetit operacional dhe përdorimit më efektiv të burimeve publike, duke respektuar në çdo rast dispozitat e ligjit nr. 162/2020. Gjithashtu, duke qenë se këto dispozita lidhen me fushën e prokurimit publik, projektligji do t’i përcillet për mendim edhe Agjencisë së Prokurimit Publik.
Lidhur me ndryshimin e emërtimit nga “Komision Teknik Këshillimor” në “Komitet Teknik Këshillimor”, ky ndryshim nuk synon krijimin e një strukture të re administrative, por zgjerimin e rolit dhe fushës së veprimit të organit ekzistues këshillimor në funksion të forcimit të sistemit kombëtar të mbrojtjes civile. Aktualisht, struktura në fjalë ushtron funksione këshillimore vetëm në fushën e zvogëlimit të riskut ndaj fatkeqësive. Ndryshimet e propozuara synojnë që kjo strukturë të këshillojë edhe mbi zbatimin e politikave të mbrojtjes civile, menaxhimin e riskut nga fatkeqësitë, si dhe menaxhimin e të gjitha fazave të fatkeqësive dhe emergjencave në Republikën e Shqipërisë. Në këtë kuadër, parashikohet përfshirja e një game më të gjerë ekspertize, përmes pjesëmarrjes së përfaqësuesve të institucioneve dhe enteve kërkimore-shkencore, publike dhe private, si dhe organizimi i veprimtarisë në nënkomitete sipas fushave të ekspertizës. Ky ndryshim synon garantimin e ekspertizës së specializuar për organet drejtuese të sistemit të mbrojtjes civile dhe nuk sjell efekte financiare shtesë, nuk krijon struktura të reja administrative dhe nuk ndikon në organizimin e administratës shtetërore në kuptimin e legjislacionit përkatës.
Sa i përket ndryshimeve të propozuara në nenin 22 të ligjit nr. 45/2019, lidhur me planifikimin buxhetor dhe konceptin “rindërto më mirë”, sqarohet se projektligji nuk ndryshon detyrimin ekzistues të ministrive për të planifikuar nga 2% deri në 4% të totalit të buxhetit vjetor për zvogëlimin e riskut nga fatkeqësitë dhe mbrojtjen civile. Ky detyrim është parashikuar tashmë në ligjin nr. 45/2019 në fuqi. Ndryshimi i propozuar synon vetëm të qartësojë se planifikimi buxhetor duhet të marrë në konsideratë edhe nevojat për rehabilitimin dhe rindërtimin e infrastrukturës kritike të dëmtuar nga fatkeqësitë, në përputhje me konceptin “rindërto më mirë”, i cili është i përkufizuar në ligjin nr. 45/2019 si një nga parimet themelore të procesit të rimëkëmbjes pas fatkeqësive. Për këtë arsye, ndryshimi nuk krijon detyrime të reja financiare, por forcon lidhjen ndërmjet planifikimit buxhetor, zhvillimit të qëndrueshëm dhe rritjes së aftësisë ripërtëritëse të infrastrukturës dhe komuniteteve ndaj fatkeqësive të ardhshme.
Në lidhje me kompetencat e propozuara për Qendrat Rajonale të Mbrojtjes Civile dhe përdorimin e termit “mbikëqyrin”, vlerësohet se ky formulim është në përputhje me kuadrin kushtetues dhe ligjor në fuqi. Veprimtaria e mbikëqyrjes që ushtrohet nga Agjencia Kombëtare e Mbrojtjes Civile dhe strukturat e saj territoriale nuk përbën kontroll hierarkik mbi njësitë e vetëqeverisjes vendore, por kontroll funksional mbi zbatimin e detyrave të deleguara në fushën e mbrojtjes civile. Ligji nr. 139/2015 “Për vetëqeverisjen vendore” parashikon shprehimisht të drejtën e institucioneve qendrore për të mbikëqyrur ushtrimin e funksioneve të deleguara, ndërsa ligji nr. 45/2019 ngarkon bashkitë me detyra konkrete në kuadër të sistemit kombëtar të mbrojtjes civile, të cilat mbështeten financiarisht nga fondet e kushtëzuara të buxhetit të shtetit. Për rrjedhojë, kompetencat mbikëqyrëse të AKMC-së dhe të strukturave të saj territoriale janë të kufizuara në verifikimin e zbatimit të këtyre detyrimeve ligjore dhe nuk cenojnë parimin kushtetues të autonomisë vendore.
Lidhur me komentet e Ministrisë së Drejtësisë për dispozitat e inspektimit, sugjerimet janë marrë në konsideratë dhe janë reflektuar në versionin e rishikuar të projektligjit. Në këtë kuadër, është riformuluar dispozita që lidhet me kushtet për kryerjen e inspektimit jashtë programit, me qëllim shmangien e çdo interpretimi që mund të paragjykojë ekzistencën e një shkeljeje përpara përfundimit të procedurës së inspektimit. Gjithashtu, është hequr dispozita që përsëriste kompetencën e autorizimit të inspektimit dhe është riformuluar autorizimi për nxjerrjen e aktit nënligjor, duke përcaktuar në mënyrë më të qartë dhe më të kufizuar elementet që do të rregullohen me vendim të Këshillit të Ministrave. Këto ndryshime kontribuojnë në rritjen e sigurisë juridike dhe të qartësisë së dispozitave të propozuara.

Ministria e Financave u shpreh parimisht dakord por me komente. 
Lidhur me kërkesën për paraqitjen e një vlerësimi paraprak të kostos dhe të burimit të financimit për ngritjen dhe funksionimin e sistemit të numrit të unifikuar të thirrjeve emergjente 112, AKMC sqaroi se ngritja e këtij sistemi nuk përbën një element të ri të projektligjit, por një detyrim ekzistues që buron nga neni 47 i ligjit nr. 45/2019 “Për mbrojtjen civile”. U evidentua se financimi i sistemit ishte parashikuar në Programin Buxhetor Afatmesëm 2027–2029, në programin buxhetor “Emergjenca Civile”, ku për vitin 2027 janë planifikuar fonde në vlerën 291,499,000 lekë. Gjithashtu, u bë me dije se, në zbatim të urdhrit të Kryeministrit nr. 146, datë 12.09.2025, grupi teknik ndërinstitucional ka kryer një vlerësim paraprak të kostove të implementimit të sistemit NUE 112, duke i përllogaritur ato në vlerën totale prej rreth 14 milionë eurosh. AKMC theksoi se sistemi NUE 112 është gjithashtu në përputhje me rekomandimet e dokumenteve strategjike kombëtare dhe me vlerësimin e nevojave pas fatkeqësisë (PDNA) të hartuar pas tërmetit të 26 nëntorit 2019. Në këtë kuadër, është propozuar dhe miratuar përfshirja e kostove të implementimit të sistemit në projektin “Mbështetje për Zhvillimin e Sistemit të Mbrojtjes Civile në Shqipëri”, i financuar përmes kredisë prej 30 milionë eurosh të Qeverisë Italiane. Sa i përket burimeve njerëzore, është dakordësuar që institucionet përgjegjëse për shërbimet kombëtare të emergjencës të atashojnë personelin e tyre pranë strukturës qendrore përgjegjëse për administrimin e numrit 112.

Gjatë diskutimeve të Grupit Teknik të Punës të ngritur në zbatim të pikës 5 të urdhrit të Kryeministrit nr. 146, datë 12.09.2025 është bërë një përllogaritje e kostove financiare për implementimin e sistemit NUE 112 dhe kostat pasqyrohen në tabelën e mëposhtme. 

	Nr.
	Emërtimi i zërit të sistemit
	Vlera në Euro

	1
	Paketat softuerike, sistemet dhe rrjetet e IT
	9,186,998

	2
	Shërbimet e teknologjisë së informacionit: konsulencë, zhvillim softuerësh, internet dhe mbështetje
	370,000

	3
	Pajisje dhe pajisje kompjuterike
	1,720,000

	4
	Shërbimet e trajnimit IT, përdorues 
	300,000

	5
	Shërbimet e instalimit të kompjuterëve dhe pajisjeve të
zyrës
	160,000

	6
	Shërbime reklamimi
	170,000

	7
	Ndërtim/ restaurim i mjediseve të punës 
	700,000

	8
	Disaster recovery site
	1,300,000

	9
	Hartim SOP 
	100,000

	TOTAL
	14,006,998 €



Në lidhje me sugjerimin për rishikimin e dispozitës që parashikon planifikimin e fondeve nga 2% deri në 4% të buxhetit vjetor për ministritë e përcaktuara në ligj, AKMC argumentoi se ky detyrim nuk është një risi e projektligjit, por një parashikim i ligjit nr. 45/2019 “Për mbrojtjen civile”, aktualisht në fuqi. Projektligji nuk propozon ndryshimin e këtij detyrimi, por vetëm plotësimin e dispozitës me elemente që lidhen me rindërtimin dhe rehabilitimin e infrastrukturës kritike sipas konceptit “rindërto më mirë”. Për këtë arsye, sugjerimi i Ministrisë së Financave për riformulimin e dispozitës nuk u pranua.
Sa i përket kërkesës për sqarimin e marrëdhënies ndërmjet AKMC-së dhe njësive të vetëqeverisjes vendore, si dhe ruajtjes së kompetencave vendore, AKMC evidentoi se përgjegjësitë e bashkive në fushën e mbrojtjes civile janë të përcaktuara si funksione të deleguara në ligjin nr. 139/2015 “Për vetëqeverisjen vendore” dhe në ligjin nr. 45/2019 “Për mbrojtjen civile”. U sqarua se kompetencat mbikëqyrëse dhe kontrolluese të AKMC-së dhe të Qendrave Rajonale të Mbrojtjes Civile nuk përbëjnë kontroll hierarkik mbi bashkitë, por kontroll funksional mbi zbatimin e detyrimeve ligjore që lidhen me funksionet e deleguara në kuadër të sistemit kombëtar të mbrojtjes civile. Sipas AKMC-së, ky mekanizëm është në përputhje me ligjin për vetëqeverisjen vendore dhe nuk cenon autonominë vendore. Për rrjedhojë, sugjerimi nuk u pranua.
Në vijim, Ministria e Financave ngriti shqetësime lidhur me parashikimin për ngritjen dhe funksionimin e strukturave të mbrojtjes civile pranë bashkive, duke argumentuar se ky detyrim mund të krijojë efekte financiare shtesë dhe të ndikojë në autonominë organizative të njësive të vetëqeverisjes vendore. Në përgjigje, AKMC sqaroi se detyrimet kryesore të bashkive në këtë fushë janë tashmë të përcaktuara në ligjin nr. 45/2019 dhe se ndryshimet e propozuara synojnë vetëm forcimin e kapaciteteve institucionale për realizimin e tyre. Gjithashtu, u theksua se ngritja e strukturave të dedikuara të mbrojtjes civile dhe miratimi i përbërjes dhe detyrave të tyre me vendim të Këshillit të Ministrave synon garantimin e standardeve dhe uniformitetit në funksionimin e sistemit kombëtar të mbrojtjes civile. Lidhur me aspektin financiar, AKMC evidentoi se ligji nr. 45/2019 dhe vendimi nr. 414, datë 08.07.2021 i Këshillit të Ministrave, parashikojnë mekanizma financimi për bashkitë nëpërmjet fondit të kushtëzuar të buxhetit të shtetit për mbrojtjen civile. U theksua se mosrealizimi i plotë i këtyre mekanizmave në praktikë nuk mund të shërbejë si argument për të shmangur detyrimet ligjore që bashkitë kanë në fushën e zvogëlimit të riskut nga fatkeqësitë dhe mbrojtjes civile. Për këto arsye, edhe ky sugjerim nuk u pranua.
Në përfundim të procesit të shqyrtimit, AKMC vlerësoi se komentet e Ministrisë së Financave nuk imponojnë ndryshime në përmbajtjen e dispozitave të projektligjit, pasi çështjet e ngritura janë të adresuara nga kuadri ligjor në fuqi ose nuk lidhen drejtpërdrejt me ndryshimet e propozuara. Për rrjedhojë, sugjerimet e paraqitura nuk u reflektuan në tekstin e projektligjit.

Projektligji iu dergua për bashkërendim me Ministrinë e Financave, Ministrinë e Drejtësisë, Ministrinë e Punëve të Brendshme, Ministrinë e Bujqësisë dhe Zhvillimt Rural si dhe Ministrinë e Arsimit. Gjithashtu projektligji do të dërgohet për mendim në Agjencine e Prokurimit Publik.
Ministria e Bujqësisë dhe Zhvillimt Rural dhe Ministria e Arsimit, nëpërmjet sistemit e-Aktet janë shprehur parimisht dakord. 
Ministria e Drejtësisë ,nëpërmjet sistemit e-Aktet ështëshprehur me sugjerimet si vijon:
1. “ Në pikën 4, të nenit 2 të projektligjit, si dhe në shkronjat “i” dhe “j”, të pikës 4, të nenit 11 të tij, rekomandohet që të shtohet togfjalëshi “sipas parashikimeve të legjislacionit në fuqi për prokurimin publik”. Gjithashtu, në lidhje me nenin 10 të projektligjit, sa i përket shkronjës “b”, të pikës 2, të nenit 22 të ligjit nr. 45/2019, sugjerohet të mbahet në konsideratë mendimi i dhënë nga Ministria e Financave”. 

Lidhur me komentin e parë të Ministrisë së Drejtësisë sqarojmë se pika 4 e nenit 2 e projektligjit është hequr sipas sugjerimit të Agjencisë së Prokurimit Publik, dhe sugjerimi lidhur me shkronjat “i” dhe “j”, të pikës 4, të nenit 11 të projektligjit, është pranuar dhe reflektuar në përmbajtjen e projektligjit. 
Neni 10 i projektligjit është ripunuar. 
2. Sa i takon shkronjës “m”, të pikës 4, të nenit 11 të projektligjit, vlerësohet që, në relacionin shpjegues të argumentohet nevoja për parashikimin e një detyre të tillë për AKMC-në, në kushtet kur, sipas VKM-së nr. 31, datë 7.9.2023 “Për krijimin e shoqërisë aksionare shtetërore “Operatori i blerjeve të përqendruara” sh.a., për kryerjen e procedurave të veçanta të prokurimit publik, në emër dhe për llogari të Kryeministrisë, ministrive dhe institucioneve të varësisë”, të ndryshuar, ofrimi i shërbimeve të prokurimeve për autoritetet/entet kontraktore, bëhet nga Operatori i Blerjeve të Përqendruara.”

Lidhur me komentin e dytë të Ministrisë së Drejtësisë sqarojmë si vijon:
Në nenin 4, pika 33 të ligjit nr. 162/2020 “Për prokurimin publik” përcaktohet se «33. “Organ qendror blerës” është autoriteti ose enti kontraktor, i cili: a) siguron për autoritetet ose entet kontraktore mallra dhe/ose shërbime; b) përzgjedh fituesit për kontrata publike për punime, mallra ose shërbime, të caktuara për autoritetet ose entet kontraktore.»
Gjithashtu në pikën 5 të vendimit nr. 531, datë 7.9.2023 të Këshillit të Ministrave “Për krijimin e shoqërisë aksionare shtetërore “Operatori i blerjeve të përqendruara” sh.a. përcaktohet se «5. “OBP” sh.a., është organ qendror blerës, misioni i të cilit konsiston në kryerjen e procedurave të përqendruara të prokurimeve për mallra, punë, shërbime, me vlerë mbi kufirin monetar të prokurimeve me vlera të vogla, në emër dhe për llogari të Kryeministrisë, ministrive dhe institucioneve të varësisë, me përjashtim të rasteve kur me vendim të Këshillit të Ministrave është përcaktuar ndryshe.»
[bookmark: _Hlk234412181]Përvoja e deritanishme ka treguar se strukturat operacionale të mbrojtjes civile përdorin, për përballimin e fatkeqësive natyrore ose fatkeqësive të tjera, mjete dhe pajisje logjistike që nuk respektojnë standarde të njëjta tekniko – operacionale. Kjo mangësi shkakton uljen e eficasitetit të ndërhyrjeve operacionale dhe mosarritjen e eficencës operacionale të duhur, duke sjellë si pasojë rritjen e dëmeve të shkaktuara dhe barrën financiare për përballimin e tyre. 
Për këtë arsye është propozuar që në pikën 4 të nenit 23, të projektligjit “Për disa shtesa dhe ndryshime në ligjin nr. 45/2019 “Për mbrojtjen civile”, të shtohen shkronja “m” me këtë përmbajtje: “m) harton standardet për mjetet, pajisjet dhe kapacitetet e tjera logjistike operacionale të strukturave operacionale të Sistemit Kombëtar të Mbrojtjes Civile dhe shërben si organ qendror blerës për sigurimin e kapaciteteve logjistike operacionale për këto struktura operacionale.”
Sqarojmë se funksionet e shtuara me shkronjën “m”, pika 4 e nenit 23 të ligjit nr. 45/2019 “Për mbrojtjen civile”, janë qartësisht brenda objektit dhe qëllimit të ligjit nr. 45/2019 “Për mbrojtjen civile” dhe do të zbatohen në përputhje me parashikimet e ligjit nr. 162/2020 “Për prokurimin publik”.
3. “Pavarësisht shpjegimeve të dhëna në relacionin shpjegues, Ministria e Drejtësisë i qëndron komentit nr. 5 të dhënë nëpërmjet shkresës me nr. 3132/1 prot., datë 25.05.2026, sa i përket përdorimit të termit “mbikëqyrin”. Duke ju referuar edhe organit koordinues midis organeve të qeverisjes qendrore dhe organeve të vetëqeverisjes vendore, prefektit, në ligjin nr. 107/2016 “Për prefektin e qarkut”, të ndryshuar, në detyrat e tij të parashikuara në nenin 13 të ligjit, përdoret termi “koordinon”. Për këtë arsye, si edhe mbështetur në komentin e mëparshëm, vlerësojmë se terminologjia duhet të rishikohet dhe harmonizohet në përputhje me kuadrin ligjor në fuqi, me qëllim mos cenimin e autonomisë së organeve të vetëqeverisjes vendore të sanksionuar në nenin 13 të Kushtetutës dhe nenin 4, dhe nenin 22, të ligjit nr. 139/2015 “Për vetëqeverisjen vendore”, të ndryshuar.”
Lidhur me komentin e mësipërm sqarojmë se është pranuar dhe reflektuar në përmbajtjen e projektligjet. 
Ministrinë e Financave, nëpërmjet sistemit e-Aktet është shprehur me komentet si vijon: 

1. “Së pari, lidhur me parashikimin në pikën 1, shkronja “b” të nenit 22, sipas të cilit “planifikimi buxhetor duhet të jetë nga 2 % deri në 4 % e totalit të buxhetit vjetor” për ministritë e përcaktuara në dispozitë, rishprehemi se pavarësisht se kjo dispozitë është e parashikuar në ligjin në fuqi vlerësojmë se duhet të rishikohet pasi nuk është në përputhje me përcaktimet e ligjit për menaxhimin e sistemit buxhetor, duke cenuar parimet e planifikimit sipas prioriteteve strategjike dhe tavaneve buxhetore afatmesme. Njëkohësisht nuk është në përputhje me procedurat e menaxhimit të investimeve publike, si dhe krijon detyrime financiare të parapërcaktuara dhe të paanalizuara. Gjithashtu, në mënyrën si kjo dispozitë është formuluar nuk gjen zbatim nga pikëpamja buxhetore. Për rrjedhojë sugjerojmë riformulimin e dispozitës në …“planifikojnë fonde për zvogëlimin e riskut nga fatkeqësitë dhe mbrojtjen civile, në përputhje me nevojat sektoriale dhe procesin e planifikimit buxhetor afatmesëm”
Lidhur me komentin e mësipërm sqarojmë se pika 1, e nenit 10 është riformuluar. 
2. “ Së dyti, në nenin 10 të projektligjit, parashikohet ndryshimi i nenit 22 të ligjit në fuqi, ku konkretisht shtohet pika 5 me përmbajtje si vijon: “Përbërja dhe detyrat e strukturave të Mbrojtjes Civile, të cilat ngrihen dhe funksionojnë pranë çdo ministrie, miratohen me vendim të Këshillit të Ministrave, me propozim të ministrit”. Lidhur me këtë përcaktim, vlerësojmë se duhet të merret mendimi i Departamentit të Administratës Publike, pasi një strukturë e një institucioni përfshin të gjitha funksionet e institucionit, pra përfshin edhe funksionet apo pozicionet e punës së Emergjencave Civile, dhe është propozim i ministrit përgjegjës të institucionit dhe nuk mund të vendosen struktura përtej strukturës unike. Gjithashtu, vlerësojmë se po në këtë nen togfjalëshi “struktura të Mbrojtjes Civile pranë çdo ministrie”, duhet të zëvendësohet me pozicione pune sikurse parashikon edhe Vendimi nr. 431/2021 i Këshillit të Ministrave “Për përbërjen dhe detyrat e njësive organizative që kanë në kompetencë të tyre çështjet e mbrojtjes civile në ministritë e linjës”, i miratuar në zbatim të këtij ligji.”
Lidhur me sa më sipër, sqarojmë se dispozita e propozuar nuk synon krijimin e strukturave të reja organizative jashtë strukturës së miratuar të ministrive, por formalizimin e përbërjes dhe përcaktimin e detyrave të strukturave/pozicioneve përgjegjëse për çështjet e Mbrojtjes Civile, të cilat aktualisht janë të parashikuara në strukturat organizative të ministrive, në përputhje me kuadrin ligjor dhe nënligjor në fuqi.
Në këtë kuadër, Vendimi nr. 431, datë 22.7.2021, i Këshillit të Ministrave, “Për përbërjen dhe detyrat e njësive organizative që kanë në kompetencë të tyre çështjet e mbrojtjes civile në ministritë e linjës”, ka përcaktuar njësitë/pozicionet përgjegjëse për ushtrimin e funksioneve të Mbrojtjes Civile në ministritë e linjës. Për rrjedhojë, parashikimi i propozuar në projektligj nuk duhet të kuptohet si krijim i një strukture paralele apo të veçantë nga struktura e miratuar e ministrisë, por si përcaktim i kuadrit të përgjegjësive dhe funksioneve që ushtrohen brenda strukturës ekzistuese institucionale.
Gjithashtu projektligji është dërguar për mendim edhe në Departamentin e Administratës Publike, i cili është shprehur parimisht dakord. 
 “Së treti, në nenin 20 të projektligjit përcaktohet se: “Titulli i nenit 41 ndryshohet dhe bëhet si më poshtë: “Ndihma financiare shtetërore për mbulimin e dëmeve të shkaktuara nga fatkeqësitë”. Lidhur me këtë përcaktim, në relacionin shpjegues nuk janë paraqitur argumente përse ndryshohet termi i kompensimit të dëmit, me dhënien e ndihmës shtetërore financiare. Sjellim në vëmendje se, dhënia e ndihmës shtetërore financiare rregullohet me ligjin përkatës të ndihmës shtetërore dhe është e nevojshme të shpjegohet nëse ky përcaktim është në harmoni me këtë ligj. Gjithashtu, ndihma financiare nuk nënkupton gjithmonë kompensim të dëmit dhe kjo përbën një politikë të re, për të cilën duhet të paraqiten argumentet përkatëse. Për këtë arsye në vlerësimin tonë, nuk duhet të ndryshohet neni 41 në fuqi.”
Lidhur me komentin e tretë të Ministrisë së Financave sqarojmë se është pranuar dhe reflektuar në përmbajtjen e projektligjit. 
3. “Së katërti, lidhur me impaktin e projektligjit për sa i përket financave vendore konstatojmë se në nenin 16 të projektligjit parashikohet ndryshimi i nenit 30 të ligjit në fuqi, ku ndër të tjera shkronja gj, e pikës 2 ndryshohet me përmbajtje si vijon: “Bashkitë kanë këto detyra… gj) kryejnë vlerësimin e dëmeve të shkaktuara nga fatkeqësitë në territorin e tyre, vlerësimin e nevojave për përballimin e tyre, si dhe akordojnë ndihmë financiare për shtetasit e dëmtuar nga fatkeqësitë e ndodhura në territorin e tyre”. Aktualisht, sipas ligjit në fuqi, shkronja gj, është me përmbajtje si vijon: “kryejnë vlerësimin e dëmeve të shkaktuara nga fatkeqësitë në territorin e tyre, vlerësimin e nevojave për përballimin e tyre, si dhe dëmshpërblejnë shtetasit për fatkeqësitë e ndodhura në territorin e tyre”. Lidhur me këtë ndryshim nuk gjejmë të argumentuar përse ndryshohet termi i dëmshpërblimit me akordimin e ndihmës financiare dhe është e paqartë përqindja e dëmit që do të mbulojë ndihma financiare. Gjithashtu, sikurse është cituar edhe më sipër ndihma financiare nuk nënkupton gjithmonë kompensim të dëmit dhe kjo përbën një politikë të re e cila duhet të argumentohet”.

Lidhur me komentin e tretë të Ministrisë së Financave sqarojmë se është pranuar dhe reflektuar në përmbajtjen e projektligjit. 
Ministria e Punëve të Brendshme, nëpërmjet sistemit e-Aktet është shprehur si vijon: 
“Në përgjigje të shkresës suaj, dërguar nëpërmjet sistemit e-Akte, me të cilën dërgoni për bashkërendim projektligjin, “Për disa shtesa dhe ndryshime në ligjin nr. 45/2019 “Për mbrojtjen civile”, së bashku me relacionin shoqërues, shprehemi se i qëndrojmë sugjerimit të dhënë më parë për heqjen e pikës 3 të nenit 15 të projektligjit, duke vlerësuar se parashikimi i propozuar duhet të rishikohet në funksion të harmonizimit me nenin 21 të ligjit nr. 107/2016 “Për prefektin e qarkut”, të ndryshuar.  

Konkretisht, pika 3, e nenit 15 të projektligjit, parashikon ngritjen dhe funksionimin e një strukture të Mbrojtjes Civile pranë prefektit të qarkut, ndërsa pika 4 përcakton se përbërja dhe detyrat e kësaj strukture miratohen me vendim të Këshillit të Ministrave. Për rrjedhojë, rregullimi i propozuar nuk lidhet vetëm me përcaktimin e përgjegjësive të prefektit në sistemin e mbrojtjes civile, por edhe me organizimin dhe përcaktimin e detyrave të një strukture që funksionon pranë administratës së prefektit. 
Në këtë drejtim, duhet mbajtur në konsideratë neni 21, pikat 2 dhe 3, të ligjit nr. 107/2016 “Për prefektin e qarkut”, të ndryshuar, sipas të cilit struktura dhe organika e administratës së prefektit miratohen me urdhër të Kryeministrit, ndërsa detyrat e administratës së prefektit miratohen nga Kryeministri, me propozim të ministrit. Për rrjedhojë, parashikimi i një procedure tjetër për përcaktimin e përbërjes dhe detyrave të një strukture që ngrihet dhe funksionon pranë prefektit krijon nevojën për harmonizim të shprehur me këtë dispozitë. 

Gjithashtu, në administratën e prefektit funksionon aktualisht struktura përgjegjëse për planifikimin dhe përballimin e emergjencave civile dhe krizave. Për këtë arsye, krijimi i një strukture të re pranë prefektit duhet të shoqërohet me përcaktimin e qartë të statusit, funksioneve dhe raportit të saj me strukturën ekzistuese, me qëllim shmangien e mbivendosjes së kompetencave dhe strukturave administrative. 
Për sa më sipër, fakti që ligji nr. 45/2019 është ligj i posaçëm në fushën e mbrojtjes civile nuk nënkupton përjashtimin e zbatimit të ligjit nr. 107/2016 për çështjet që lidhen me organizimin e administratës së prefektit. Përkundrazi, vetë neni 28 i ligjit nr. 45/2019 i referohet detyrave të përcaktuara në ligjin për prefektin e qarkut, duke evidentuar nevojën për zbatim të harmonizuar të të dyja ligjeve.”

Lidhur me komentin e Ministrisë së Punëve të Brendshme sqarojmë si më poshtë vijon: 
[bookmark: _Hlk239419684]Propozimi për ngritjen e strukturave të mbrojtjes civile pranë prefektit të qarkut parashikuar në pikën 3 të nenit 15 të projektligjit “Për disa shtesa dhe ndryshime në ligjin nr. 45/2019 “Për mbrojtjen civile”, nuk sjell detyrimin që pranë administratës së prefektit të qarkut të krijohet një sektor tjetër, i ndryshëm nga struktura që aktualisht është përgjegjese për planifikimin dhe përballimin e emergjencave civile dhe krizave, por ka si qëllim saktësimin e detyrave që këto struktura duhet të kryejnë në kuadër të Sistemit Kombëtar të Mbrojtjes Civile.
[bookmark: _Hlk239419589]Struktura e mbrojtjes civile, që parashikohet të ngrihet në administratën e prefektit, do të kryejë detyrat e saj në funksion të realizimit të mbrojtjes civile duke tejkaluar detyrat që aktualisht lidhen me planifikimin dhe përballimin e emergjencave civile dhe krizave.
Në pikën 23 të nenit 3 të ligjit nr. 45/2029 “Për mbrojtjen civile” përcaktohet se «23. “Mbrojtja civile” ёshtё tërësia e masave të marra për parashikimin, parandalimin, lehtësimin, gatishmërinë, përgjigjen dhe rimëkëmbjen nga fatkeqësitë natyrore dhe fatkeqësitë e tjera, me qëllim mbrojtjen e jetës së njerëzve, të gjësë së gjallë, të pronës, të trashëgimisë kulturore dhe të mjedisit.», pra qartësisht një koncept më i gjerë se planifikimi dhe përballimi i emergjencave civile dhe krizave, sipas organizimit aktuar të administratës së prefektit të qarkut.
[bookmark: _Hlk239419943]Sqarojmë gjithashtu se propozimi nuk ka bie ndesh me nenin 21, pikat 2 dhe 3, të ligjit nr. 107/2016 “Për prefektin e qarkut”, të ndryshuar, për sa kohë që zbatimi i propozimit të pikës 3 të nenit 15 të projektligjit “Për disa shtesa dhe ndryshime në ligjin nr. 45/2019 “Për mbrojtjen civile”, do të bëhet në përputhje me procedurën e parashikuar në nenin 21, pikat 2 dhe 3, të ligjit nr. 107/2016.
Pika 4 e të nenit 15 të projektligjit është hequr.
Agjencia e Prokurimit Publik, nëpërmjet sistemit e-Aktet është shprehur si vijon:

“ Lidhur me sa kërkohet sqarojmë se, APP i ushtron detyrat e saj në bazë dhe për zbatim të Ligjit Nr. 162/2020 “Për prokurimin publik”, të ndryshuar (në vijim “LPP”), si dhe akteve nënligjore të dala në zbatim të tij. Sa i takon projektligjit të dërguar për mendim, APP brenda fushës së saj të veprimtarisë shprehet parimisht dakord, me disa komente dhe sugjerime, si më poshtë vijon: 
Nga shqyrtimi i projektaktit të dërguar konstatojmë se, ky i fundit është ripunuar, duke shtuar në të parashikime mbi kompetencat e Agjencisë Kombëtare të Mbrojtjes Civile (në vijim “AKMC”). 

Konkretisht, në nenin 11 të këtij projektakti, parashikohen ndryshime në pikën 4, të nenit 23 të Ligjit Nr. 45/2019, ku përcaktohet se: “4. AKMC-ja ushtron këto detyra kryesore: 
i) lidh marrëveshje kuadër me operatorë ekonomikë me qëllim rehabilitimin dhe rindërtimin e infrastrukturës kritike të dëmtuar nga fatkeqësitë natyrore. 
j) shërben si organ qendror blerës për institucionet e parashikuara nga ky ligj për të siguruar rehabilitimin dhe rindërtimin e infrastrukturës kritike të dëmtuar nga fatkeqësitë natyrore. 
Gjithashtu, pika 4, e nenit 2 të këtij projektakti, parashikon shtimin e pikës 50, në nenin 3 të Ligjit Nr. 45/2019, në të cilën përcaktohet se: “Pas pikës 49 shtohet pika 50 me përmbajtje: 50. “Marrëveshje kuadër”, marrëveshja që lidhet me operatorët ekonomikë, me qëllim riparimin, ose rehabilitimin e infrastrukturës kritike të dëmtuar.”Lidhur me këto parashikime, nga shqyrtimi i relacionit shoqërues konstatojmë se, keni argumentuar se, dispozitat që kanë të bëjnë me marrëveshjet kuadër dhe funksionet e AKMC nuk synojnë të krijojnë një regjim të veçantë apo paralel të prokurimit publik dhe as të shmangin procedurat e përcaktuara nga LPP. 

Gjithashtu keni argumentuar se, përfshirja e termit “marrëveshje kuadër” në projektligj ka si qëllim përcaktimin e një instrumenti që mundëson planifikimin dhe organizimin paraprak të ndërhyrjeve për rehabilitimin dhe rindërtimin e infrastrukturës kritike të dëmtuar nga fatkeqësitë natyrore, në përputhje me objektin dhe qëllimin e Ligjit Nr. 45/2019 “Për mbrojtjen civile”. Sipas relacionit shoqërues, në çdo rast, përzgjedhja e operatorëve ekonomikë dhe zbatimi i marrëveshjeve kuadër do të realizohen në përputhje me legjislacionin në fuqi për prokurimin publik. 

Përsa, propozohet, APP sqaron se, referuar parashikimeve në nenin 52/1 të LPP, marrëveshja kuadër është marrëveshja ndërmjet një ose më shumë autoriteteve ose enteve kontraktore dhe një ose më shumë operatorëve ekonomikë, qëllimi i së cilës është të vendosë kushtet e kontratave që do të jepen gjatë një periudhe të caktuar kohore, veçanërisht ato që kanë lidhje me çmimin dhe, aty ku është e përshtatshme, me sasitë e parashikuara. 
Pra, marrëveshja kuadër është një mjet prokurimi, e cila është e përshtatshme për mallra dhe shërbime të përdorura zakonisht me natyrë të përsëritur dhe/ose kur është e vështirë ose e pamundur për të përcaktuar paraprakisht volumet që duhet të prokurohen, dhe nuk ka siguri për kohën e ekzekutimit të kontratave. 

Në këtë kuptim, koncepti i marrëveshjes kuadër përcaktohet në LPP dhe nuk mund të jepet si koncept tjetër edhe në këtë projektakt. Sa më sipër, sugjerojmë të hiqet përkufizimi. 
Sa i takon parashikimeve të propozuara në nenin 11 të këtij projektakti, i cili sjell ndryshime në pikën 4, të nenit 23 të ligjit Nr. 45/2019, ku synohet që AKMC të ushtrojë funksionin e organit qendror blerës për institucionet e përcaktuara në projektligj, APP sjell në vëmendje që, sipas përcaktimeve në nenin 53/2 të LPP parashikohet se: “2. Këshilli i Ministrave mund të ngarkojë për procedura të veçanta prokurimi një autoritet ose ent tjetër kontraktor si organ qendror blerës apo si ofrues i shërbimit të prokurimit që do të zhvillojë procedurën e prokurimit për objekte të caktuara”. Pra, kjo vendimmarrje mund të bëhet edhe me Vendim të Këshillit të Ministrave. 

Ndërkohë, lidhur me përcaktimet në gërmën “i”, të pikës 4, të nenit të sipërcituar, i cili sjell ndryshime në pikën 4, të nenit 23 të këtij ligji, sqarojmë se, nuk vlerësohet e nevojshme që në mënyrë specifike të parashikohet se, ky funksion do të realizohet nëpërmjet lidhjes së marrëveshjeve kuadër. 

Sjellim në vëmendjen tuaj se, në nenin 67/7 të VKM Nr. 285/2021 “Për miratimin e rregullave të prokurimit publik” parashikohet se: “Organi qendror blerёs ose autoriteti kontraktor, të cilit i është deleguar e drejta e prokurimit, është plotësisht përgjegjës për kryerjen e të gjithë procedurës së prokurimit, që nga njoftimi i kontratës deri te publikimi i njoftimit të shpalljes së fituesit, ndërsa nënshkrimi i kontratës bëhet nga vetë autoriteti/et kontraktor/e përfitues/e. Në rastin e përdorimit të marrëveshjes kuadër, procedura e prokurimit për nënshkrimin e kësaj marrëveshjeje bëhet nga organi qendror blerës, ndërsa procedura e minikonkurrimit për të lidhur kontratë brenda marrëveshjes kuadër bëhet nga vetë autoritetet kontraktore përfituese”. 
Në këtë kuptim, LPP i jep të drejtën organit qendror blerës të vendosë nëse do të prokurojë nëpërmjet një marrëveshje kuadër ose kontrate. 
Sa më sipër, sugjerojmë që parashikimi në shkronjën “i” të hiqet.
Lidhur me sugjerimet e Agjencisësë Prokurimit Publik, sqarojmë se janë pranuar dhe reflektuar në përmbajtjen e projektligjit. 
Projektligji do të dergohet për bashkërendim me Ministrisë së Financave, Ministrisë së Drejtësisë, Ministrisë së Punëve të Brendshme dhe Agjencisë së Prokurimit Publik.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektligj nuk parashikohet të ketë efekte financiare shtesë në buxhetin e shtetit. 

